
CAPCANA DAESH 


Statul Islamic 
sau intoarcerea Istoriei 


Traducere de Nicolae Constantinescu 


PIERRE-JEAN LUIZARD este director de cercetare la 
Centre National de la Recherche Scientifique, specializat 
în Orientul Mijlociu. A cunoscut îndeaproape cele mai 
multe dintre ţările Orientului Mijlociu, în special Siria, 
Liban, Irak, statele din zona Golfului Persic şi Egipt. 
Istoric al islamului contemporan în aceste ţări, este 
preocupat în special de punerea în valoare a diferitelor 
sale manifestări, precum şi de rolul jucat de fiecare 
dintre ele în cadrul sistemelor politice din țările respec- 
tive. Pentru Capcana Daesh, cea mai cunoscută lucrare 
a lui, i s-a acordat Prix Brienne du livre géopolitique 
(2015). Publică regulat articole pe tema conflictelor din 
Orientul Mijlociu, în Le Monde, Liberation sau Nice-Matin. 
De același autor: La Formation de l Irak contemporain (1991), 
La Question irakienne (2002), Laicites autoritaires en terres 
d islam (2008), Comment est né l Irak moderne (2009). 


Am terminat de scris această carte cu câteva zile 
înainte de evenimentele din 7-9 ianuarie, execuţia sumară 
a membrilor redacţiei săptămânalului Charlie Hebdo, 
uciderea unei polițiste la Montrouge și asasinarea a 
patru persoane de confesiune iudaică într-un magazin 
alimentar cușer de la Porte de Vincennes. 

În ciuda repercusiunilor lor imense, în Franţa și în 
alte ţări, n-am dorit să includ o analiză a acestor eve- 
nimente tragice care, după părerea mea, nu invalidează 
intenţia acestei lucrări. 

P.-]. Luizard, 12 ianuarie 2015 


Introducere 


De câţiva ani, situaţia din Irak încetase să mai 
țină prima pagină a presei occidentale, care nu se 
mai interesa de aceasta decât cu ocazia alegerilor 
sau atentatelor deosebit de sângeroase. Ţara părea 
împotmolită într-un fel de „război de mică inten- 
sitate”, prinsă într-un proces politic destul de haotic 
pe care numai câţiva specialişti în regiune păreau 
să-l poată descifra. 

Anul 2014 a schimbat datele problemei. Într-un 
timp record, un nou actor, Statul Islamic, s-a impus 
pe scena politică irakiană, apoi siriană, creând un nou 
raport de forțe la scara întregului Orient Mijlociu. Iar 
mass-media occidentală a descoperit neîncreză- 
toare ceea ce i se părea un fel de „OZN politic”, o 
armată de jihadişti ivită de nicăieri pe care părea 
că nimeni nu poate s-o opreascăl. 


1. In continuare, optez pentru utilizarea expresiei „Stat 
Islamic”, mai neutră decât termenul „Daesh”, acronim 

Cu toate acestea, semnele prevestitoare ale aces- 
tui eveniment geopolitic major au fost numeroase. 
Din 2003 până în 2008, în timpul ocupaţiei ame- 
ricane, un război confesional între sunniţi și şiiţi 
a însângerat Irakul, un conflict fără precedent în 
lunga istorie a relaţiilor dintre cele două mari comu- 
nităţi musulmane din această ţară: sute de mii de 
morți, în mare majoritate şiiţi, şi un proces de 
fragmentare şi de comunitarizare teritorială al cărui 
simbol a rămas Bagdadul. În această metropolă cu 
7 milioane de locuitori, șiiţii și sunniţii au trăit mult 
timp unii lângă alţii, uneori în cartiere mixte, înde- 
osebi în centrul orașului. Bagdadul adăpostea tot 
atâţia şiiţi câţi sunniți. Această coexistenţă a rezis- 
tat de bine, de rău lentei coborâri în infern a socie- 
tăţii irakiene pe care o înlănţuire de tragedii — prima 
fiind războiul dintre Irak și Iran (1980-1988) — nu 
avea cum s-o oprească. Războiul confesional din 
anii 2000, consecinţă directă a războiului şi ocu- 
paţiei americane din 2003, s-a soldat cu o purificare 
confesională care a golit cartiere întregi de populația 


al expresiei arabe Dawla islamiyya fi al-'Iraq wa ash-Sham 
(Statul Islamic din Irak şi Levant), folosit de adversarii 
politici declaraţi ai Statului Islamic. 

lor sunnită. Cu preţul a mii de morţi, milițiile şiite 
au reuşit să-i alunge pe sunniţi şi să facă din Bagdad 
un oraş majoritar şiit, în timp ce vechile cartiere 
mixte aproape că dispăreau. 

Un episod de la începutul anului 2014 ilustrează 
bine continuitatea acestei istorii irakiene. Un con- 
voi al armatei irakiene a fost interceptat la nord de 
Bagdad de luptători jihadişti, probabil membri ai 
Statului Islamic din Irak și Levant (numele Statului 
Islamic până în iunie) sau având legături cu el. 
Soldaţii au fost obligaţi să coboare din camioane 
și li s-a dat ordin să-şi facă rugăciunea. Intenţia 
era clară: se urmărea identificarea șşiiţilor. Sunniţii 
și şiiții nu se roagă în același fel. Abluţiunile se 
practică şi ele diferit. Presimţind pericolul, solda- 
ţii şiiţi au încercat să-şi facă rugăciunea cu gestica 
sunnită, dar cei mai mulți s-au trădat prin „greşeli” 
care au făcut să fie identificați drept şiiţi. Soldaţii 
sunniți au fost cruțaţi, în timp ce şiiţii au fost 
executaţi. 

Puterea și vizibilitatea Statului Islamic au cres- 
cut brusc odată cu extinderea ambițiilor sale poli- 
tico-militare în Siria vecină, angajată şi ea într-un 
război civil sângeros din 2012, şi mai ales odată 

cu proclamarea califatului de către liderul orga- 
nizaţiei, Abu Bakr al-Bagdadi, pe un teritoriu aflat 
de o parte şi de alta a graniţei dintre cele două țări. 
Ambiţia de a forma un stat proclamată de ceea ce 
era doar un mic grup salafist jihadist printre altele 
i-a luat prin surprindere pe toți actorii locali și 
internaţionali. Expansiunea teritorială incredibilă, 
realizată într-un timp record, şi războiul declarat 
statelor din regiune şi puterilor „necredincioase” 
au dat foarte repede fenomenului o dimensiune 
mondială. Criza statelor, consecinţă a primăverilor 
arabe şi a ocupaţiei americane din Irak, este și criza 
autorităţilor religioase sunnite, care erau legate în 
mod tradiţional de aceste state. Dispariţia lor, într-un 
context general de dezintegrare a autorităţii reli- 
gioase sunnite, a lăsat o situaţie de vid pe care 
Statul Islamic a ştiut s-o exploateze. 

Uluite de crimele și masacrele puse în scenă de 
Statul Islamic, țările occidentale au organizat la 
repezeală o mare coaliție militară la care au aderat 
majoritatea statelor arabe ce se simțeau amenin- 
tate (Iordania, Arabia Saudită, Emiratele Arabe 
Unite, Bahrain, Qatar). Dar slăbiciunea majoră a 
acestei coaliții rămâne absenţa unui proiect politic 

pentru o regiune aflată în plin proces de reaşezare. 
Şi pare evident că forța armată nu va putea singură 
să-i vină de hac unui dușman hotărât și cu resurse 
importante. 

Intenţia acestei cărți este să încerce să explice 
succesul rapid al Statului Islamic și să înţeleagă 
cum și de ce puterile occidentale au căzut în cap- 
cana pe care acesta le-a întins-o implicându-le în 
războiul său. Pentru aceasta, o întoarcere la Istorie 
este indispensabilă. Istoria scurtă, cu ocupaţia ame- 
ricană a Irakului, izbucnirea primăverilor arabe, 
dar și istoria lungă, cu geneza statelor arabe create 
sub egida mandatului britanic şi a celui francez. 
Căci, într-adevăr, sub ochii noştri are loc o bulversare 
generală a Orientului Mijlociu aşa cum îl cunoaștem 
de aproape un secol, efect direct al unei întoarceri 
brutale — şi totuși previzibile — a Istoriei. 


1. Apariţia bruscă a Statului Islamic 


Apariţia fulgerătoare a Statului Islamic în Orientul 
Mijlociu a provocat un fel de stupefacţie atât pe 
scena internațională, cât și la nivelul elitelor poli- 
tice regionale. Pentru prima oară, un grup salafist 
și-a proclamat clar obiectivul de a ocupa un teri- 
toriu geografic cu ambiția de a construi un stat. 


Ingredientele unui succes 


Deşi proiectul Statului Islamic era în germene în 
cursul anilor 2012-2013, abia în ianuarie 2014, 
odată cu ocuparea Fallujahului, unul dintre cele 
mai mari orașe din provincia irakiană occidentală 
Al-Anbar, acesta a început să capete formă: o mare 
aglomerare urbană, situată la numai 60 de kilome- 
tri vest de capitala Bagdad, a scăpat atunci în mod 
durabil de sub controlul unui guvern care s-a dovedit 
incapabil s-o recucerească. Ocuparea acestui oraş 

a marcat şi o puternică ruptură simbolică. Fallujah 
trecuse prin momente grele, îndeosebi în 2004, în 
timpul insurecției principalelor triburi din oraș şi 
din împrejurimi contra ocupaţiei americane. Zece 
ani mai târziu, în pofida iluziilor temporare ale 
unei ralieri a forțelor energice ale populaţiei locale 
în jurul proiectului sprijinit de Statele Unite, anume 
reconstrucția statului irakian într-un cadru federal, 
dezertarea Fallujahului a părut să anunţe sfârșitul 
procesului de integrare a uneia dintre comunităţile 
fondatoare ale societăţii irakiene, comunitatea arabă 
sunnită. 

Trebuie spus că, timp de mai multe luni, auto- 
ritățile irakiene şi americane au părut să nu-şi dea 
seama de importanţa cuceririi acestui oraș. Politica 
struțului pe care au adoptat-o le-a făcut să dea 
impresia că pierderea era doar temporară şi că nu 
avea niciun impact politic la scara întregului Irak. 
Dar dacă revenim la felul în care a triumfat ceea 
ce s-ar putea numi „a doua insurecție de la Fallujah”, 
putem deja repera un modus operandi foarte carac- 
teristic al Statului Islamic, pe care îl vom vedea 
repetându-se în luna iunie în guvernoratele iraki- 
ene situate mai la nord, îndeosebi la Mosul. Acest 

mod specific de a proceda explică de ce un simplu 
grup salafist jihadist a reușit să se impună şi să 
provoace o derută totală în rândurile armatei iraki- 
ene. 

Ingredientele succesului iniţial al Statului Islamic 
nu au fost de ordin militar. Statul Islamic a părut, 
desigur, o avangardă armată în stare să izgonească 
armata irakiană dintr-un anumit număr de orașe 
și de teritorii, dar, contrar a ceea ce a făcut Al-Qaida 
în 2003 şi 2004 — îndeosebi la Fallujah, la Ramadi 
şi în alte aşezări din provincia Al-Anbar —, nu s-a 
impus populaţiei locale ca o forță de ocupaţie stră- 
ină sau resimţită ca atare. Strategia sa, foarte dife- 
rită, s-a bazat pe restituirea puterii locale, în fiecare 
dintre aceste orașe, către actori locali. Procesul 
a fost extrem de rapid atât la Fallujah, cât şi în 
celelalte mari orașe irakiene căzute în mâinile 
Statului Islamic în iunie 2014, îndeosebi Mosul și 
Tikrit. Cu câteva luni înainte, oraşe siriene din 
valea Eufratului precum Raqqa sau Deir ez-Zor 
trecuseră primele prin aceeaşi experiență: a doua 
sau a treia zi după victorie, Statul Islamic a orga- 
nizat o transmitere a puterii către şefi tribali, şefi 
de clan și lideri ai cartierelor care au fost învestiţi 

cu responsabilitatea administrării oraşului în anu- 
mite condiţii. Aceste condiţii includeau între altele 
loialitatea exclusivă faţă de Statul Islamic și inter- 
dicţia de a folosi alte embleme oficiale decât cele 
ale organizaţiei, precum şi obligaţia de a se supune 
comandamentelor jihadiste în materie de moravuri. 

Această transmitere a puterii corespundea aspi- 
rațiilor unor actori locali pentru care armata iraki- 
ană, aflată la ordinele puterii de la Bagdad ce îl 
avea în frunte pe şiitul Nouri al-Maliki, se trans- 
formase într-o adevărată armată de ocupaţie. Așa 
s-a întâmplat la Fallujah, dar şi la Tikrit sau Mosul, 
unde armata irakiană a reprimat cu bombarda- 
mente orbeşti manifestații pașnice şi sit-in-uri orga- 
nizate pentru a protesta împotriva marginalizării 
politice a comunităţii arabe sunnite, care a preluat 
cu această ocazie un număr de revendicări demo- 
cratice ale primăverilor arabe, îndeosebi refuzul 
despotismului și al autoritarismului puterii de la 
acel moment, libertatea de expresie, cetățenia egală 
pentru toţi etc. La Mosul, în cursul anului 2013 şi 
în prima jumătate a anului 2014, forțele guverna- 
mentale, îndeosebi poliția, au recurs la zeci de exe- 
cuţii fără judecată. Locotenentul Mahdi al-Gharawi, 


Apariţia bruscă a Statului Islamic 17 


aflat la conducerea poliţiei irakiene din oraș, este 
considerat și acum de locuitorii Mosulului un asasin 
care, sub acoperirea „războiului împotriva extre- 
mismului”, a extorcat bani și a ameninţat locuitorii 
cu arestarea sau cu moartea. 

Înţelegem așadar de ce combatanții Statului 
Islamic, în ianuarie la Fallujah, apoi în iunie la 
Tikrit, Mosul şi în alte părţi, au fost consideraţi de 
o bună parte a populaţiei locale drept o armată de 
eliberare. În toate aceste regiuni arabe sunnite, 
armata irakiană era deseori socotită drept o check 
point army, mai aptă să exercite un control excesiv 
de minuţios al deplasărilor locuitorilor, făcându-le 
viaţa pur şi simplu infernală — era nevoie uneori 
de mai multe ore pentru a face câţiva kilometri —, 
decât să asigure un climat de minimă securitate, 
deoarece atentatele, deseori comise de celule ale 
Statului Islamic, continuau să vizeze ţinte şi per- 
sonalităţi locale. Aceste check points, aceste baraje 
omniprezente nu erau de altfel controlate numai 
de armată, ci şi de milițiile clanurilor locale aliate 
cu armata, cu tot arbitrarul ce urma de aici. 

Trebuie amintit în această privinţă că, după cum 
se ştie, Irakul este o țară petrolieră şi că veniturile 

din extragerea hidrocarburilor n-au încetat practic 
să crească din 2003 încoace. Or, venitul petrolier 
a reprezentat în mâinile diferitelor guverne un instru- 
ment cu care acestea și-au cumpărat loialitatea 
clientelelor locale și și-au asigurat serviciile mili- 
ţiilor clanurilor. Guvernul lui Nouri al-Maliki, care 
a recurs cel mai mult la acest clientelism, a renun- 
tat la politica americană de salarizare a milițiilor 
sunnite în scopul de a le îmblânzi, preferând să 
cumpere direct loialitatea unui număr de lideri și 
de notabilități de toate confesiunile. Așa se explică 
micile oaze de prosperitate ce puteau să existe, de 
exemplu, în unele cartiere din Mosul, în mijlocul 
unei mari mase de săraci. Statul Islamic a consi- 
derat că e de datoria lui să facă public luxul inso- 
lent acumulat de aliaţii și clienţii regimului, după 
cum dovedeşte o înregistrare video difuzată pe 
internet în septembrie 2014, în care pot fi văzute 
milițiile Statului Islamic ocupând „palatul” lui Osama 
al-Nujaifi — un politician din Mosul trecut de par- 
tea puterii din Bagdad, unde a ocupat postul de 
preşedinte al Parlamentului — şi găsind acolo tone 
de lingouri de aur! Regia evenimentului trimite 
direct la unele episoade ale primăverilor arabe, 

cum ar fi descoperirea palatelor lui Ben Ali de către 
poporul tunisian, şi aminteşte de intrarea soldați- 
lor americani în palatele și locuinţele lui Saddam. 

În afara acestei „supradoze” de abuz la nivel 
local, locuitorii aflau cu regularitate că unii repre- 
zentanţi politici de la Bagdad, proveniţi din elitele 
sunnite locale, erau supuși la persecuții judiciare 
sistematice sub varii capete de acuzare, care îi 
forțau să fugă şi să plece în exil — cel mai cunoscut 
caz este cel al vicepreşedintelui Tariq al-Hashimi, 
constrâns să se exileze în Kuwait, apoi în Arabia 
Saudită și, în cele din urmă, în Turcia. Pentru popu- 
laţia din aceste regiuni, toate acestea constituiau 
eşecul oricărei speranţe de integrare în sistemul poli- 
tic irakian, în care mulţi voiseră totuși să creadă — 
eşec de care era făcut în mare măsură responsabil, 
nu fără motiv, guvernul condus de Nouri al-Maliki. 

Pe parcursul întregului an 2013, această insatis- 
facție profundă s-a manifestat mai întâi prin miş- 
cări de protest paşnice care, după cum am spus, 
au preluat sloganurile primăverii arabe. Dar, chiar 
dacă opinia publică occidentală nu era deloc conşti- 
entă, aceste proteste au fost deseori reprimate în 
Irak cu aceeași brutalitate cu care au fost reprimate 

manifestaţiile pașnice ale populaţiei siriene din 
2011 şi 2012 de către regimul lui Bashar al-Assad. 
Ca şi în Siria, în Irak, mai ales la Tikrit şi Mosul, 
armata nu a ezitat să folosească artileria grea şi să 
lanseze butoaie cu TNT peste cartiere de locuinţe, 
spitale şi şcoli. 

Recurgerea la astfel de metode a schimbat ati- 
tudinea unei populaţii care trecuse prin experiența 
faimoaselor „consilii ale redeşteptării”, miliții arabe 
sunnite înarmate şi plătite de americani începând 
din 2006, cu condiţia să se întoarcă împotriva 
Al-Qaida. Această populaţie constatase că, potrivit 
mărturisirii prim-ministrului Nouri al-Maliki, autori- 
tățile din Bagdad, controlate de o majoritate şiită, 
nu erau dispuse să integreze mai mult de 20% 
dintre aceste miliții sunnite, înarmate şi plătite de 
americani, în armata irakiană, condamnând imensa 
majoritate a acestor combatanți — care aduseseră 
totuşi o contribuţie esenţială la lupta împotriva 
Al-Qaida în Irak — la șomaj şi marginalizare. Amă- 
răciunea a fost cu atât mai mare cu cât armata 
irakiană, după cum vom vedea, fusese cândva coloana 
vertebrală a primului stat irakian controlat de arabii 
sunniți timp de mai bine de 80 de ani, deschizându-le 

acestora o cale de promovare socială importantă, 
cu elite militare bine instruite şi bine echipate, 
provenite deseori din marile familii sunnite din 
Bagdad sau Mosul. 

În afara acestui sentiment de excludere şi mar- 
ginalizare, exista o reacţie de respingere profundă 
a nivelului de corupţie spectaculos favorizat de 
logica de ocupaţie a unei armate naţionale care în 
regiunile majoritar sunnite se comporta ca o armată 
străină. Se formaseră, de exemplu, rețele cliente- 
lare locale care mergeau până la organizarea unor 
crize artificiale de alimente de bază pentru a deter- 
mina creșterea preţurilor. 

Astfel, când Statul Islamic a intrat în Fallujah 
în ianuarie 2014, apoi în mai multe oraşe mari din 
nord şi în restul provinciei Al-Anbar la sfârşitul 
primăverii lui 2014, una dintre primele măsuri ale 
jihadiştilor a fost să recurgă la acțiuni emblematice 
împotriva corupției. Astfel, la Mosul, după victorie, 
milițiile Statului Islamic i-au executat public pe 
responsabilii desemnaţi ai corupției, înainte de a 
organiza o ceremonie de transmitere a puterii către 
şefi de clan şi notabilități ale cartierelor pe care 
i-au învestit cu datoria de a lupta împotriva acestor 


22 Capcana Daesh 


practici. Statul Islamic a acordat de la început o 
mare importanţă şi restabilirii serviciilor publice. 
De exemplu, în piețele din Mosul au reapărut anu- 
mite produse care constituiseră obiectul unor penu- 
rii speculative, cu prețuri reduse uneori la jumătate 
în cazul alimentelor de bază. Executarea celor vino- 
vaţi de aceste penurii și de diferite forme de trafic 
a fost de altfel amplu pusă în scenă şi mediatizată 
sub egida Statului Islamic, cu decapitări și crucifi- 
cări destinate să şocheze și să marcheze contrastul 
dintre noua putere și guvernul lui Nouri al-Maliki. 

Statul Islamic a fost acuzat deseori că organi- 
zează traficul şi exportul ilicit de petrol, dar trebuie 
să reamintim că contrabanda cu petrol spre Iran 
sau Turcia era o practică favorizată de mult timp 
de statul irakian, încă din epoca lui Saddam Hussein. 
Între favorurile acordate de Nouri al-Maliki aliați- 
lor lui locali se număra tocmai accesul la organi- 
zarea și profiturile acestui trafic. Este de notorietate 
faptul că populaţia kurdă organiza o circulaţie per- 
manentă a camioanelor-cisternă cu care exporta 
petrol în Turcia, în timp ce în sudul țării un număr 
de potentaţi locali din partidele şiite aliate cu pute- 
rea făceau același lucru înspre Iran. 

Începând din iunie 2014, expansiunea literalmente 
stupefiantă a Statului Islamic i-a permis acestuia 
să cucerească practic fără luptă mai bine de trei 
sferturi din zonele arabe sunnite ale Irakului, cu 
toată ponderea politică și simbolică pe care o avea 
îndeosebi cucerirea Mosulului, un oraș cu peste 
două milioane de locuitori — al doilea din ţară —, 
viitoarea capitală religioasă a Statului Islamic. Într- 
adevăr, după cucerirea orașului Mosul, în 29 iunie 
2014, Abu Bakr al-Bagdadi s-a proclamat calif din 
înaltul minbar-ului, amvonul unei moschei din 
oraș. 

Armata irakiană a abandonat practic orașul 
fără luptă. Pe hârtie, Mosul era apărat atunci de 
25 000 de oameni, soldaţi şi poliţişti. În realitate 
nu erau mai mult de 10 000. Cei mai mulţi erau 
soldaţi-fantomă, oameni care le lăsau jumătate din 
soldă superiorilor ierarhici ca să poată scăpa de 
obligaţii. Pe lângă prăbuşirea unei armate irakiene 
puțin motivate (din care o parte importantă a dezer- 
tat în momentul ofensivei Statului Islamic), minată 
de corupţie și considerată un corp străin şi prădător 

în regiunile sunnite, înaintarea Statului Islamic a 
profitat mult de „comunitarizarea” scenei politice 
irakiene, care în aceste regiuni s-a tradus printr-un 
acord explicit între unii conducători kurzi (Masoud 
Barzani, preşedintele guvernului regional al Kurdis- 
tanului Irakian, şi anturajul său) şi Statul Islamic, 
acord care urmărea împărţirea unui număr de teri- 
torii. Statului Islamic i-a revenit rolul de a pune 
pe fugă armata irakiană, iar în schimb combatanții 
kurzi, peshmerga, nu s-au opus intrării trupelor jiha- 
diste în Mosul (orașul este situat la numai câţiva 
zeci de kilometri de zonele kurdofone) și înaintării 
lor în sud, spre Tikrit şi provincia multiconfesio- 
nală și multietnică Diyala. În același timp, kurzii 
s-au instalat durabil în teritorii mixte arabo-kurde 
și sunnite-şiite, deseori populate şi de minorităţi 
creştine sau yazidi. 

Între aceste teritorii „disputate” revendicate de 
kurzi, cea mai celebră este regiunea Kirkuk, deo- 
sebit de bogată în petrol, care se întinde în jurul 
acestui oraş în mod tradiţional multietnic. Se ştie, 
de exemplu, că trupe ale Statului Islamic au fost 
prezente în suburbiile oraşului în zilele de 11 și 
12 iunie 2014, dar că, respectând înţelegerea făcută 

cu kurzii, acestea s-au retras în ordine de îndată ce 
s-a anunțat apariţia combatanțţilor kurzi. În schimb, 
în provincia strategică Diyala, situată la est de capi- 
tala irakiană, forțele Statului Islamic au înaintat 
mai întâi semnificativ în iunie 2014, apropiindu-se 
de Bagdad, pentru ca apoi, în urma unor lupte 
intense, să fie obligate să abandoneze poziţiile cuce- 
rite în zone care nu erau majoritar arabe sunnite. 
În „marele joc” comunitar care guvernează Irakul, 
alți conducători kurzi (cei din Sulaymaniyya, bas- 
tion al partidului lui Talabani, Uniunea Patriotică 
a Kurdistanului, rival al Partidului Democratic al 
Kurdistanului al lui Barzani) au pactizat de această 
dată cu guvernul de la Bagdad pentru a împiedica 
o ocupare importantă şi durabilă a provinciei. Aceasta 
a pus capăt înţelegerii punctuale dintre kurzi și 
Statul Islamic, cel din urmă fiind limitat la regiu- 
nile majoritar arabe sunnite. 

În majoritatea lor, arabii sunniți au acceptat 
Statul Islamic, pasiv în cazul unora, activ în cazul 
altora, deoarece le permitea să redobândească vizi- 
bilitate politică prin intermediul acestui soi de 
„etichetă”. Dar, de-a lungul săptămânilor şi lunilor, 
această acceptare a minima a unui drapel unic s-a 

transformat treptat în adeziune, mai întâi parțială, 
la proiectul transnaţional al Statului Islamic: aveau 
arabii sunniţi un viitor acceptabil în cadrul unui 
Irak dominat de majoritatea şiită? N-ar fi trebuit 
mai curând să-și întoarcă fața spre fraţii lor întru 
islam și arabitate din valea Eufratului, dincolo de 
frontiera siriană? 

Spre deosebire de Al-Qaida, Statul Islamic s-a 
caracterizat astfel prin preocuparea pentru terito- 
rializarea puterii, care pune de acum înainte în 
valoare un stat în construcţie, un suveran (califul), 
o armată — nu numai un grup de mujahedini, ca 
luptătorii Al-Qaida — și chiar o monedă! Altă dife- 
rență importantă este că Statul Islamic dispune de 
mulţi bani ca să ducă un război şi aceşti bani nu-l 
leagă de statele din regiune. Este vorba fie de donatori 
privaţi din Kuwait, Qatar, Emirate, Arabia Saudită, 
ba chiar și din alte ţări, fie de sume însușite la faţa 
locului, cum o arată episodul de la banca centrală 
din Mosul, în cursul căruia combatanții Statului 
Islamic au pus mâna pe o sumă considerabilă de 
dolari și lingouri de aur. Fie şi numai această pradă 
de război de la Mosul, estimată la 313 milioane de 
euro, este de ajuns ca să-i confere Statului Islamic 

o putere financiară fără precedent, deși este con- 
siderat în continuare de ţările occidentale și statele 
arabe o simplă „organizaţie teroristă”. 

Se ştie că Statul Islamic dispune de un volum 
important de echipamente militare americane recu- 
perate de la armata irakiană — artileria grea de la 
Mosul, de exemplu - și că numeroşi foști ofiţeri ai 
armatei lui Saddam Hussein s-au alăturat trupelor 
sale şi au contribuit la instruirea luptătorilor pri- 
vind utilizarea echipamentelor şi însuşirea unor 
diferite tactici de luptă. Organizaţia poate să folo- 
sească blindate și ar avea capacitatea să piloteze 
avioane, cum este cazul în Siria, în mod special, 
cu aparatele de zbor ruseşti recuperate de la baza 
Deir ez-Zor. Pe scurt, Statul Islamic dispune de un 
veritabil embrion de armată condus de oameni 
calificaţi şi constituit din soldaţi extrem de moti- 
vaţi, care merg la luptă aspirând la martiriu, con- 
trar trupelor foarte descurajate ale armatei irakiene 
sau chiar combatanţilor kurzi, deseori prost echi- 
paţi şi prost instruiți. 

Această profesionalizare reprezintă nu doar un atu 
militar, ci ea se înscrie şi într-un proces de con- 
struire a unei suveranități statale, care se constată 

și în domeniul civil și în cel administrativ. Auzim 
deseori spunându-se că Statul Islamic ar practica 
jaful la scară mare în regiunile pe care le contro- 
lează. Dar trebuie să amintim că, în săptămânile 
care au urmat cuceririi oraşului Fallujah, încă din 
februarie 2014, Statul Islamic a pus în practică 
propriul sistem de taxare islamică, cu impozite 
precum zakat, milostenia legală, sau sadaqa și jizya!, 
care permit plata salariilor, în timp ce, sub regimul 
lui Nouri al-Maliki, salariile funcţionarilor erau 
deseori suspendate în semn de retorsiune. Din 
acest punct de vedere, Fallujah a devenit un fel de 
laborator al unei guvernări locale care s-a extins și 
în alte oraşe începând din luna iunie. 

Când trupele Statului Islamic au ajuns la Mosul, 
majoritatea populaţiei nu era nici salafistă, nici 
jihadistă, ci pur şi simplu... pasivă. Cei care aveau 
motive să le fie teamă, cum ar fi minoritățile, au 
plecat, iar ceilalți au așteptat să vadă ce se întâm- 
plă. Şi ceea ce au văzut era incontestabil o schim- 
bare în bine în comparaţie cu situaţia precedentă, 


1. Sadaqa este pomana dată de bunăvoie nevoiaşilor, iar 
jizya, taxa de „protecţie” pe care trebuie să o plătească 
aşa-numiţii dhimmi, cetăţenii nemusulmani. 

devenită insuportabilă. De aici consolidarea con- 
trolului Statului Islamic, bazat pe delegarea pute- 
rii către actori locali, contrar a ceea ce a făcut 
Al-Qaida. O delegare care nu este pur formală: la 
Fallujah şi la Mosul, foarte repede după cucerirea 
orașului, milițiile Statului Islamic s-au retras din 
centrul orașului pentru a se instala la periferie şi 
a apăra împrejurimile aşezării. 

Desigur, atât Statul Islamic, cât şi actorii locali 
erau cât se poate de conștienți de caracterul ver- 
satil al politicii tribale şi al notabililor locali, dar, 
pe măsură ce avea loc consolidarea şi extinderea 
teritorială a hegemoniei sale, strategia Statului 
Islamic a constat tocmai în a trece rapid de la o 
logică a „etichetei” de circumstanţă la cea a unei 
adeziuni reale la „un stat de drept islamic”, străin, 
bineînţeles, de practicile occidentale şi de dreptul 
internaţional, dar care se vrea totuși stat de drept. 
În primele săptămâni de dominație a Statului Islamic, 
la Mosul și în provincia Al-Anbar s-au ridicat voci 
care au spus că, dacă guvernul lui Nouri al-Maliki 
le recunoaște populațiilor arabe sunnite aceleaşi 
drepturi care le-au fost acordate de Statul Islamic, 
acestea ar putea să susțină din nou autorităţile de 

la Bagdad. În mod ciudat, Statul Islamic n-a trecut 
la represalii împotriva celor care se pronunţaseră 
în acest sens. De ce? În realitate, jihadiștii erau 
cât se poate de conştienţi că guvernul lui Nouri 
al-Maliki nu era în stare să satisfacă aceste reven- 
dicări, fiind în prea mare măsură prizonierul unui 
sistem de vasalităţi confesionale prin care ce se 
acorda unora trebuia să le fie retras celorlalţi, inclu- 
siv în materie de reprezentare politică. Treptat, tot 
mai mulţi actori locali, sceptici sau ezitanţi, s-au 
lăsat convinși de Statul Islamic că statul irakian 
era imposibil de reformat, că era o construcţie 
americană, colonialistă — la fel ca toate statele din 
regiune. 


Internaţionalizarea războiului 


Această evoluţie a stării de spirit trebuie pusă în 
relație cu etapele cuceririi militare angajate de 
Statul Islamic. Am văzut că succesul fulgerător al 
primei etape, în iunie 2014, a fost posibil datorită 
înţelegerii cu kurzii, la care s-a adăugat trădarea 
generalilor corupți din armată. Dar, de la sfârşitul 
lunii iunie, această înţelegere a fost ruptă, stopând 

brusc posibilitatea unei expansiuni nelimitate pe 
teritoriul irakian. Până atunci, obiectivul proclamat 
al Statului Islamic fusese cucerirea Bagdadului, 
vechea capitală a califatului abbasid — un oraş acum 
majoritar şiit, după ce o mare parte a populaţiei 
sale sunnite fusese alungată între 2006 şi 2008. 
Ideea era prinderea capitalei într-un cleşte, între 
provincia Diyala, pe care Statul Islamic credea că 
o poate cuceri rapid graţie jocului dublu al kurzilor, 
şi provincia Al-Anbar, unde existau numeroase 
tabere de refugiați sunniţi expulzați din Bagdad de 
milițiile şiite. La vremea aceea, purtătorii de cuvânt 
ai Statului Islamic vorbeau nu numai despre cuce- 
rirea Bagdadului, ci chiar și de aceea a orașelor 
sfinte Najaf şi Karbala, ca o sfidare simbolică adre- 
sată şiiților. Reacţia autorităţilor religioase şiite a 
venit imediat: vineri, 13 iunie, marele ayatolah 
Ali Sistani a chemat la jihad împotriva Statului 
Islamic. 

La sfârşitul lunii iunie am asistat la o oprire 
bruscă a expansiunii Statului Islamic în provincia 
Diyala în fața mobilizării masive a milițiilor şiite, 
o răsturnare a situaţiei favorizată de schimbarea 
totală a atitudinii kurzilor, ce veneau de această 

dată în ajutorul guvernului central, care lăsase cale 
liberă acestor miliții. Din acel moment, Statul Islamic 
s-a văzut constrâns să abandoneze un anumit număr de 
oraşe şi sate cu populație mixtă sunnită și şiită — prin- 
tre altele, satele populate de turkmeni! şiiţi. Pentru 
Statul Islamic, asta însemna sfârșitul iluziilor: ilu- 
zia unui acord durabil cu kurzii și cea a cuceririi 
capitalei şi, în cele din urmă, a întregului Irak. 
Conducătorii Statului Islamic şi-au dat repede 
seama că erau obligați să se mulțumească cu un 
teritoriu comunitar și confesional arab sunnit. 
Această conștientizare explică logica celei de-a doua 
faze de expansiune militară și a proiectului politic 
care a însoţit-o, cu proclamarea califatului în ziua 
de 29 iunie 2014 și abolirea simbolică a „frontierei 
Sykes-Picot” dintre Irak şi Siria. Statul Islamic opta 
atunci pentru „o ieşire onorabilă”: confruntaţi cu blo- 
caje — de natură diferită, dar prezente în ambele ţări, 
Siria și Irak —, conducătorii Statului Islamic au aban- 
donat Kurdistanul şi regiunile şiite şi, în consecinţă, 


1. Popor nomad originar din Asia Centrală, turkmenii 
au fost colonizați succesiv de diferitele puteri musul- 
mane la marginea de sud a Kurdistanului pentru a 
controla contrabanda și a-i separa pe kurzi de arabi. 
60% sunt sunniţi, restul, şiiţi. 

Irakul însuşi, au renunţat la cucerirea rapidă a 
Bagdadului şi au ales în mod deliberat regionali- 
zarea şi internaţionalizarea conflictului prin con- 
struirea unui stat transnaţional. Şi au început să 
denunțe statele regionale „impostoare” ca fiind la 
originea problemelor comunității musulmane. 

De la sfârșitul lunii iulie 2014, în locul unei 
expansiuni continue, Statul Islamic şi-a concentrat 
forțele mai curând asupra unei omogenizări teri- 
toriale a spaţiilor pe care le controla. Acest lucru 
s-a văzut în provincia Al-Anbar, unde era vorba de 
a absorbi micile sectoare izolate ocupate încă de 
trupele guvernamentale, dar și odată cu ocuparea 
unor zone de la frontierele cu Siria, cu Iordania, cu 
Arabia Saudită, ceea ce a fost de altfel perceput ime- 
diat ca un pericol mortal de ultimele două țări — după 
cum vom vedea în detaliu în capitolul 4. În fine, 
ocuparea unor zone nu neapărat majoritar sunnite, 
cum ar fi satele creştine din câmpia Mosul sau 
Jabal Sinjar, cu populaţie yazidi!, situat de o parte 
şi de alta a frontierei dintre Irak şi Siria. O ocupaţie 


1. Numiţi deseori, pe nedrept, „adoratori ai diavolului”, 
yazidiţii reprezintă o sectă sincretică ce amestecă 
sufismul cu elemente maniheiste. Trăiesc în principal 

ce corespundea unei logici duble: necesitatea geo- 
strategică de a consolida un teritoriu continuu și 
eliminarea sau aservirea unei comunităţi care era 
considerată, cum e cazul celei yazidi, politeistă, ba 
chiar adoratoare a diavolului. În ambele cazuri, era 
vorba în mod clar de a provoca un Occident atent 
la soarta minorităţilor — când acest lucru îi con- 
vine, s-ar putea adăuga — pentru a-l implica în 
conflict. 

Această strategie de regionalizare-internaţiona- 
lizare a conflictului și de consolidare teritorială a 
fost însoţită de o „politică a celui mai mare rău”, 
care urmărea să provoace Occidentul revendicând 
în mod deschis tot ce era susceptibil să producă 
spaimă în rândurile opiniei sale publice. Trebuie 
totuși să înțelegem bine că, dincolo de sentimentul 
de oroare pe care îl stârnesc, caracterul tot mai 
sistematic al acestor practici răspunde înainte de 
orice dificultăților sau, mai curând, limitelor geo- 
strategice şi militare de care se loveşte Statul Islamic 


în Irak și, într-un alt mod, în Siria. 


în Jabal Sinjar, de o parte şi de alta a frontierei 
irakiano-siriene. 

Prin internaţionalizarea deliberată a conflictului 
și denunțarea generală a legitimităţii statelor din 
regiune, Statul Islamic a putut astfel (într-un mod 
paradoxal, din punct de vedere occidental) să se 
revendice ca singurul moştenitor veritabil al primă- 
verilor arabe care au contribuit tocmai la slăbirea 
acestor state. El s-a proclamat drept singurul pro- 
tagonist complet autonom și depinzând numai de 
bazele sale din societatea civilă locală (numeroa- 
sele triburi care îl susțin provin şi ele din societa- 
tea civilă, în timp ce, de exemplu, celelalte grupuri 
de opoziţie din Siria sunt toate susținute de statele 
din regiune, fie ele Qatar, Turcia, Arabia Saudită etc.). 

Într-un anumit fel, se poate spune că expansiu- 
nea și strategia transfrontaliere ale Statului Islamic 
au rezultat și din caracterul comunitar şi confesi- 
onal foarte îngust al leagănului său irakian. Voința 
de a transcende această limită şi de a disimula 
caracterul comunitar circumscris și teritorializat 
al bazei sale originare explică în parte un discurs 
militant și universalist care se adresează unei comu- 
nităţi mondiale. Acest lucru s-a văzut foarte clar, 
de pildă, cu ocazia execuțiilor amplu mediatizate 
difuzate prin înregistrări video: în fața coaliției 

internaționale care i se opune, Statul Islamic pre- 
zintă propria coaliție, care nu mai are nimic arab, 
cu luptători europeni, uzbeci, ceceni etc. În această 
privinţă, el dă dovadă de o abilitate machiavelică 
şi de un ascuţit simţ politic, contrar nu numai 
regimurilor autoritare cărora li se opune — care nu 
cunosc decât logica represiunii oarbe —, ci și, din 
păcate, democraţiilor occidentale. 

Această „ieșire onorabilă” a fost pentru Statul 
Islamic şi un mod de a-și depăși limitele şi slăbi- 
ciunile, plasându-se pe terenul duratei lungi, de 
unde referințele sale la Istorie, după cum vom 
vedea mai departe. Trebuie reamintit că, în lumea 
arabă şi în pofida proclamărilor de panarabism ale 
mișcărilor naţionaliste, frontierele stabilite și dese- 
nate de puterile coloniale nu fuseseră niciodată 
puse în discuţie în mod serios până atunci. De aici 
puterea loviturii de forță simbolice — şi nu numai 
simbolice — pe care a constituit-o ştergerea frontie- 
rei dintre Siria și Irak. Statul Islamic a fost, într-un 
fel, primul care a proclamat sus și tare că regele 
este gol şi a decretat moartea unui stat irakian (şi, 
în consecinţă, sirian) care, în fapt, nu mai era apărat 
cu adevărat decât de o clasă politică ce vorbea în 
numele șiiților. 

Dar, ca să înţelegem semnificaţia acestei lovituri 
de forță, trebuie să revenim la istoria colonială și 
postcolonială a regiunii și la procesul de construire 
a statelor care trebuie să înfrunte astăzi ceea ce 
este, poate, cea mai mare provocare cu care s-au 
confruntat vreodată în existenţa lor de aproape 
100 de ani. 


2. De la Sykes-Picot la Yaarubiya, 
întoarcerea Istoriei 


În imaginile difuzate de site-uri islamiste și pe 
Twitter se văd jihadişti care trec cu buldozerul 
peste un zid de nisip, creând astfel un drum pe 
care vin în urma lor camioane și automobile, în 
timp ce un insurgent agită drapelul negru al Statului 
Islamic. Prima fotografie din serie este datată 
10 iunie 2014 şi poartă titlul „Distrugerea fronti- 
erei Sykes-Picot”, o aluzie la acordul semnat în 
1916 de Marea Britanie şi Franţa care prevedea 
împărţirea Orientului Mijlociu la sfârşitul Primului 
Război Mondial. 

Această punere în scenă a ştergerii frontierei 
dintre Irak şi Siria la Yaarubiya a fost un moment 
fondator, o tentativă deliberată a Statului Islamic 
de a instrumentaliza în mod simbolic în propriul 
folos elemente ale istoriei mai îndepărtate a Orien- 
tului Mijlociu, care datează de la prăbuşirea Imperiului 

Otoman și crearea statelor-naţiuni arabe sub man- 


date europene. 


Promisiuni trădate 


Contrar a ceea ce se spune deseori, tratativele 
secrete angajate în 1916 între cei doi negociatori, 
britanicul Sykes și francezul Picot, pentru împăr- 
țirea zonelor de influenţă ale celor două puteri în 
Orientul Mijlociu nu trasau câtuşi de puţin fron- 
tiera dintre Siria și Irak în locul unde a fost distrusă 
în mod simbolic de Statul Islamic. Ceea ce nu i-a 
împiedicat pe jihadişti să se refere în mod explicit 
în acea zi, îndeosebi pe reţelele de socializare, la 
sfârşitul ordinii geopolitice „nedrepte impuse de 
acordul Sykes-Picot”. În realitate, aici a fost vorba 
de un fel de „eroare creativă”, care i-a permis Statului 
Islamic să-şi înscrie lupta în durata lungă a traiec- 
toriei statelor din regiune şi a eşecului lor. 

La vremea respectivă, acordul Sykes-Picot nu 
separa regiunea Mosulului de cea a Alepului, 
ambele fiind destinate să se afle în zona numită 


„A” de influenţă franceză. Abia mai târziu, în 1925, 

vilaietul! Mosul, o regiune administrativă otomană 
caracterizată printr-o populație în mare măsură 
multietnică și multiconfesională, unde conviețuiau 
arabi, kurzi, turkmeni, asiro-caldeeni și yazidiți, a 
fost definitiv alipit la Irak. Descoperirea de petrol 
la Kirkuk i-a determinat pe britanici să încorporeze 
vilaietul într-un stat irakian supus mandatului lor. 
În ceea ce privește frontiera siriano-irakiană „ştearsă” 
de Statul Islamic, aceasta nu a fost trasată decât 
după alipirea Mosulului la Irak, neavând așadar 
nimic de-a face cu Sykes şi Picot. 

Bineînţeles, pentru conducătorii Statului Islamic 
nu era vorba de stabilirea tipului de adevăr istoric 
ce permite obținerea certificatului de profesor de 
istorie, ci de realizarea unei lovituri mediatice punând 
în scenă natura colonială a aproape tuturor fronti- 
erelor regionale. Această lovitură se înscrie de ase- 
menea într-o tradiţie ideologică deja veche a 
mișcărilor islamiste, indiferent că este vorba de 
Fraţii Musulmani sau de salafiști, care au acuzat 
în mod constant anumite ţări arabe de a fi nu doar 


1. Vilayet (turcă) sau wilaya (arabă) : provincie, cea mai 
mare diviziune administrativă otomană şi a statelor 
care i-au succedat Imperiului Otoman. 

creaţii coloniale, ci și sediul unor puteri care își domi- 
nau în mod autoritar societatea sprijinindu-se pe 
comunități minoritare „ostile” față de umma sunnită — 
uitând totuși că în Irak minoritatea arabă sunnită 
a dominat statul mai bine de 80 de ani. 

Este important așadar să revenim la istoria for- 
mării statelor din regiune pentru a înţelege de ce 
formula „Sykes-Picot” simbolizează trădarea pro- 
misiunilor făcute arabilor — și altora — de către 
Aliați în Primul Război Mondial. În ajunul con- 
flictului, Imperiul Otoman unea întregul Orient 
Mijlociu în cadrul unor entități administrative pro- 
vinciale. În ce priveşte regiunea care ne intere- 
sează, este vorba, de exemplu, de provinciile Basra, 
Bagdad, Mosul, Deir ez-Zor, Alep, Damasc şi Beirut. 
Fiecare dintre aceste provincii era cârmuită la vre- 
mea respectivă de propriul guvernator, dar toate 
se conduceau după aceleași legi (cu excepţia nota- 
bilă a Muntelui Liban, unde marile puteri europene 
au impus în secolul al XIX-lea un statut special 
destinat îndeosebi protecţiei creştinilor). Statele- 
naţiuni care s-au creat mai târziu și care s-au com- 
portat foarte repede ca state-fortăreţe au anulat 
aşadar continuități geografice și umane, cum ar fi 
valea Eufratului sau Djezireh. 

Imperiul Otoman era transnaţional și se baza 
pe loialitatea religioasă a musulmanilor sunniţi 
față de sultanul-calif de la Istanbul, indiferent că 
erau turci, arabi sau kurzi. Minoritățile religioase 
recunoscute (în principal creștinii şi evreii) trăiau 
sub regimul millet-urilor!, care le acorda o anumită 
autonomie în gestionarea treburilor interne. Şiiţii 
din Imperiul Otoman nu beneficiau de nicio recu- 
noaştere şi erau asimilați islamului majoritar sunnit. 

Tocmai această unitate (foarte relativă) au încer- 
cat să o distrugă puterile europene odată cu înce- 
putul secolului al XIX-lea. Aceste puteri se sprijineau 
deopotrivă pe minoritățile etnice şi religioase ofe- 
rindu-le „protecţia” lor și făceau totul ca să favorizeze 
apariția unor naţionalisme etnice de tip european, 
pe linia mişcărilor care repurtau atunci succese în 
Europa Centrală sau în Balcani. Franţa s-a impus 
ca „protectoare” a catolicilor, Rusia, a ortodocșilor 
şi, într-o anumită măsură, a armenilor, în timp ce 
Marea Britanie a devenit „patroana” druzilor? şi a 


1. Millet: cuvânt turc ce desemnează comunităţile reli- 
gioase recunoscute în mod oficial de Imperiul Otoman 
şi care se bucurau de autonomie în gestionarea tre- 
burilor interne. 

2. Druz: ramură heterodoxă a șiismului. Druzii sunt 
prezenţi în Liban (7-8% din populaţie), în Siria 

asiro-caldeenilor. Sarcina le-a fost facilitată de fap- 
tul că fiecare dintre aceste comunităţi avea motive 
mai mult sau mai puţin grave să se plângă de 
puterea otomană, între care masacrarea creştinilor 
maroniți de la Muntele Liban în 1860 nu este cel mai 
puţin însemnat. În momentul izbucnirii Primului 
Război Mondial, emisari ai puterilor europene au 
intrat în contact cu mișcările arabe, kurde, armene, 
asiriene etc. Ei le-au îndemnat să se revolte împo- 
triva puterii otomane şi să se alăture armatelor 
aliate, îndeosebi trupelor britanice care debarca- 
seră în sudul Irakului în 1914, făcând tot felul de 
promisiuni, de multe ori contradictorii, care de 
altfel se refereau adesea la aceleași teritorii. 
Trebuie să ne oprim aici asupra rolului major şi 
specific al Marii Britanii în regiune. Din cauza 
mărimii Imperiului Britanic, gestionarea probleme- 
lor musulmane era trasă în mai multe direcţii. Dacă 
Biroul arab de la Cairo era favorabil unei acţiuni în 
numele naționalismului arab și al islamului împo- 
triva Imperiului Otoman, Indian Office, Biroul 
indian, din motive specifice situaţiei din India, se 


(Jabalul Druz — 3%), în Iordania şi în Palestina/ 
Israel. 

ferea de orice agitație cu caracter potenţial panisla- 
mic într-un moment în care sultanul-calif de la 
Istanbul chema la jihad generalizat contra Aliaților. 

Unul dintre documentele esenţiale care ne per- 
mit să înțelegem promisiunile făcute atunci arabi- 
lor este celebra corespondenţă dintre înaltul comisar 
britanic la Cairo, sir Henry McMahon, și șeriful! 
Hussein de la Mecca, păzitorul oficial al locurilor 
sfinte, care domnea peste cea mai mare parte din 
Hejaz. Familia şerifului Hussein, Haşemiţii, a fost 
contactată de britanici în perspectiva instaurării 
unui regat arab pe ruinele Imperiului Otoman. În 
această corespondenţă foarte bogată datând din 
1915-1916, şeriful Hussein se angaja să îndemne 
la revoltă toate provinciile arabe în schimbul pro- 
misiunii Aliaților de a întemeia un regat arab uni- 
ficat care să cuprindă toate regiunile arabe eliberate 
de sub tutela otomană. 

Să ne amintim că ideea naţională era încă foarte 
nouă în rândurile diferitelor popoare din Imperiul 
Otoman. De altfel, ea a fost prezentă mai mult în 


1. Serif sau sharif (cu pluralul ashraf): denumeşte la 
sunniţi toți descendenţii Profetului (de exemplu, 
Hussein, șeriful de la Mecca). 

provinciile levantine, care cunoscuseră Nahda în 
secolul al XIX-lea, renașterea culturală și literară 
arabă la care participaseră numeroşi creştini în 
Siria şi în Liban, ca şi în Egipt. Această mişcare cu 
caracter net protonaţionalist s-a manifestat rapid 
prin revendicări mai specific politice privind auto- 
nomia. Așadar, în Levant, această renaștere a fost 
și realizarea unor intelectuali provenind din comu- 
nităţi care aveau relaţii mult mai strânse cu Occi- 
dentul, în particular creştinii, chiar dacă găsim și 
numeroşi musulmani. Importând ideea europeană 
de naţiune etnică, ei urmăreau să scape de un sta- 
tut de minoritate față de puterea otomană și de 
islam, revendicând o cetăţenie egală pentru toţi, 
bazată pe o arabitate comună. Vedem deci apărând, 
la începutul secolului XX, în Siria, în Liban şi în 
Palestina, asociaţii de notabilităţi și de intelectuali, 
îndeosebi urbani, care se reclamă în mod explicit 
de la un naționalism arab bazat pe limbă şi etnici- 
tate. Bineînţeles, în calitatea sa de șef religios, 
şeriful de la Mecca nu putea să adere total la acest 
tip de proiect etno-naţionalist de inspiraţie secu- 
lară. Trebuia așadar să cupleze revendicarea nați- 
onală ce se înfiripa cu o revendicare religioasă, 

subliniind că turcii uzurpaseră funcţia califatului, 
care trebuia, după părerea lui, să revină în mod 
firesc unui suveran arab. 

Când citim astăzi corespondenţa dintre Hussein 
şi McMahon, suntem frapaţi de răspunsurile dila- 
torii ale diplomatului britanic şi de caracterul vag 
şi versatil al promisiunilor sale. Astfel, McMahon 
părea când să promită întreg Orientul Mijlociu 
unui viitor regat arab, când, dimpotrivă, să recurgă 
la excepţii sprijinindu-se pe caracterul nearab și 
nemusulman al cutărei sau cutărei regiuni, cum ar fi, 
de exemplu, munții alauiți sau Cilicia, o regiune din 
Anatolia meridională ce aparţine astăzi Turciei — inclu- 
siv sangiacul! majoritar arabofon Alexandretta”, 
desprins de Siria şi cedat Ankarei de Franţa în 
1939. Să nu uităm, desigur, spinoasa problemă 
palestiniană, care a făcut această corespondență 
celebră deoarece versiunea arabă şi cea engleză ale 
schimbului de scrisori dintre Hussein și McMahon 
sunt total divergente în această privință, prima 
incluzând Palestina în regatul arab, a doua tergi- 
versând lucrurile. 


1. Diviziune administrativă otomană în cadrul unui 
vilaiet. 
In turcă, Iskenderun (n.tr.). 

Acest caracter dilatoriu sau evaziv nu se explică 
doar prin eventuala duplicitate a lui McMahon sau 
a autorităţilor engleze (în fapt, atunci când acordul 
Sykes-Picot a fost făcut public de bolșevici, McMahon 
s-a considerat dezavuat şi a demisionat), ci şi prin 
contradicţiile şi tensiunile politicii imperiale brita- 
nice (promisiunile lui McMahon şi acordul Sykes- 
Picot erau imposibil de conciliat) şi prin rivalitatea 
cu Franţa. Aşa cum am făcut deja aluzie, Biroul 
indian vedea cu ochi foarte răi faptul că McMahon 
flata ambițiile nu doar panarabe, ci şi islamice ale 
șerifului de la Mecca și nici nu voia să audă de 
califat. În centrul acestor disensiuni se afla îndeo- 
sebi Irakul, deoarece armata britanică ce-l inva- 
dase în 1914 era în proporţie de 90% indiană și 
dependentă de Biroul indian. Abia ulterior, în 1920, 
Biroul arab de la Cairo a redobândit controlul la 
Bagdad. 

Consecințele propriu-zis militare ale acestor anga- 
jamente britanice față de Hussein sunt cunoscute 
în Occident prin saga lui Lawrence al Arabiei. În 
1916, şeriful Hussein pornea revolta arabă împo- 
triva otomanilor cu ajutorul britanicilor şi al colo- 
nelului Lawrence. Plecată din Hejaz, armata şerifului 

condusă de Faisal, unul dintre fiii lui Hussein, a 
înfrânt trupele otomane la Aqaba (1917), a pus 
stăpânire pe Jaffa şi pe Ierusalim puțin după aceea 
și a ajuns până la Damasc, care a fost cucerit în 
septembrie 1918. Au fost eliberate atunci de sub 
tutela otomană întregul Bilad ash-Sham (Siria Mare, 
care includea, în afară de Siria actuală, Libanul, 
Palestina şi Transiordania) şi Hejaz. Faisal s-a înco- 
ronat la Damasc „rege al Siriei”, un titlu care, în 
mintea lui şi a contemporanilor arabi, cuprindea 
aproape tot Orientul Mijlociu, Libanul, Iordania, 
Palestina şi o parte din vilaietul Mosul, exceptând 
doar regiunile majoritar şiite din Irak. La 7 martie 
1920, un Congres Naţional Sirian a votat indepen- 
denţa Siriei şi unitatea sa integrală cu Palestina și 
Transiordania. Emirul Faisal a fost proclamat în 
mod oficial „rege constituțional” al regatului arab 
al Siriei sub numele de Faisal I. 

Soarta regiunii a fost repede pecetluită la Confe- 
rința de la San Remo din 25 aprilie 1920, în absenţa 
oricărui reprezentant arab: Consiliul Suprem Aliat 
a decis să-i ofere Franţei mandatul asupra Siriei şi 
Libanului, iar Marii Britanii, mandatul asupra 
Irakului, Palestinei și Transiordaniei. Aceste hotărâri, 

care încălcau principiile proclamate în 1918 pri- 
vind dreptul popoarelor de a dispune de ele însele 
şi promisiunile făcute arabilor, au stârnit un sen- 
timent intens de trădare la Damasc. Faisal și-a 
pierdut tronul din Siria după o înfrângere militară 
în faţa francezilor și Levantul a fost divizat într-o 
Sirie „mică”, fără Liban, ambele fiind plasate sub 
mandat francez; Palestina s-a regăsit sub mandat 
britanic, în virtutea preocupării de a răspunde reven- 
dicărilor evreilor care cereau un „cămin naţional” în 
Palestina, revendicări ce fuseseră recunoscute de 
Declaraţia Balfour (1917). Transiordania și Irakul 
au fost şi ele supuse mandatului britanic, doi fii ai 
şerifului Hussein urcând pe tronul unor state-naţi- 
uni arabe rămase fără legitimitate şi cu hotarele 
încă nu foarte bine definite. Faisal a fost transferat 
de britanici la Bagdad, unde a devenit personajul 
secundar al unui stat irakian aflat sub mandat brita- 
nic. Acest stat irakian, proclamat în 1920 de rezi- 
dentul britanic la Bagdad, sir Percy Cox, a fost 
rodul convergenţei a două proiecte: cel al puterii 
mandatare britanice şi cel al elitelor provenite din 
rândul minorităţii arabe sunnite din Irak. El s-a 
construit sub dominaţia comunităţii arabe sunnite 

minoritare şi, prin urmare, într-un raport de anta- 
gonism permanent cu propria societate (majoritar 
şiită) care avea să fie reprodus de toate regimurile 
irakiene succesive. 


Himere panarabiste 


Visul şerifului privind regatul arab unificat a fost 
astfel frânt de cinismul puterilor aliate. Iar gestul 
transgresiv al Statului Islamic din 10 iunie 2014, 
la Yaarubiya, urmărea să reamintească această tră- 
dare. El vrea să însemne că, pentru prima oară, o 
forță politică regională pare astfel să facă un pas 
concret în sensul depășirii frontierelor mandatare, 
contrar naționaliștilor panarabişti laici sau laicizanţi 
din trecut, baasişti, nasserieni etc., a căror duplici- 
tate nu mai trebuie demonstrată. La aceștia din 
urmă, discursul unităţii arabe funcţiona de mult 
timp ca un artificiu destinat să mascheze faptul că 
ținta lor era întâi de toate controlul politic al state- 
lor apărute în urma mandatelor. Panarabismul le 
servea doar ca să le faciliteze accesul la putere. 

Şi, în fapt, de fiecare dată când visul de unitate 
panarabă părea că poate începe să se concretizeze, 

ca în cazul uniunii dintre Egipt și Siria în cadrul 
Republicii Arabe Unite (1958-1961), naționaliștii 
laici „unitari” sirieni se grăbeau să-l facă să eşueze. 
Căci ceea ce îi interesa nu era, evident, să se piardă 
într-un ansamblu dominat de Egipt sau de altă 
țară, ci să folosească retorica panarabă a unităţii 
ca să-şi afirme controlul asupra aparatului statului 
respectiv. În cazul Irakului, elitele arabe sunnite 
naționaliste au recurs la un discurs panarab cu 
unicul scop de a trata majoritatea demografică şiită 
din Irak ca și cum ar fi fost o comunitate minori- 
tară. Jocurile de legitimare imaginară care s-au 
articulat în jurul acestei retorici artificiale a unită- 
ţii explică în bună parte frecvenţa şi caracterul 
sistematic al divergenţelor dintre nasserieni şi 
baasiști şi dintre diferitele facțiuni baasiste timp 
de mai bine de 40 de ani (din anii 1960 până la 
căderea regimului lui Saddam Hussein în 2003) în 
toată regiunea. 

Mai rămâne de ştiut dacă, în imaginarul colectiv 
arab, sindromul „Sykes-Picot” stăruie suficient de 
pregnant pentru ca lovitura mediatică simbolică a 
Statului Islamic să aibă un impact real. Ca să ne 
dăm seama de acest lucru, trebuie să analizăm 

paradoxurile discursului panarab. Îndată ce statele 
arabe sub mandat au fost create, ele au devenit 
ţinta tuturor elitelor locale, fie ele socio-econo- 
mice, confesionale și/sau militare. Aceste elite aveau 
o singură idee: să controleze statele în care arbi- 
trarul ordinii mandatare şi postmandatare le-a 
repartizat. Din acel moment, problema legitimită- 
ţii statelor şi a frontierelor lor a dispărut practic 
din discursurile publice. Cu excepţia unui curent 
politic precum cel reprezentat de Partidul Popular 
Sirian al lui Antun Saadeh (care a avut momentele 
lui de popularitate în Liban şi în Siria, dar nu a ajuns 
niciodată la putere), referirile la un Orient Mijlociu 
arab unificat n-au mers niciodată prea departe şi au 
rămas foarte retorice. Desigur, acordul Sykes-Picot 
nu a încetat niciodată să fie menţionat în manualele 
de istorie din Irak şi din Siria ca expresia perfidiei 
şi a trădării puterilor occidentale, cu figura lui Faisal 
ca victimă a acestei trădări. Dar această evocare nu 
a trecut dincolo de o indignare patriotică şi anti- 
colonială respectabilă și nu a pus în discuţie fron- 
tierele existente şi cu atât mai puţin statele. 
Trădarea promisiunilor făcute în epoca respectivă 
de puterile occidentale nu a privit doar populaţiile 

arabe, ci şi, de exemplu, pe asirieni, ce locuiau în 
regiunea muntoasă Hakkari, care a fost încorporată 
în noua Turcie a lui Mustafa Kemal. În timpul 
Primului Război Mondial, britanicii au evacuat spre 
Persia — şi ea un teatru de lupte — zeci de mii de 
membri ai acestei comunități cu tradiţii războinice 
atestate ca să-i opună armatei otomane. Când 
Mustafa Kemal a interzis întoarcerea asirienilor pe 
teritoriul turc, britanicii le-au propus să instaureze 
un „cămin național” în regiunea Mosul. O promi- 
siune rămasă și ea literă moartă. Asirienii au fost 
recrutaţi ca forţe auxiliare de britanici în Irak în 
faimoasele levies, miliții confesionale utilizate împo- 
triva kurzilor și şiiților. Imediat după independența 
formală a Irakului, în 1932, aceste levies asiriene 
s-au revoltat ca să-şi ceară gruparea într-un terito- 
riu autonom, conform promisiunilor care le fuse- 
seră făcute. Britanicii au înăbușit revolta. Asirienii 
au fost atunci masacrați la instigarea unui general 
kurd, Bekir Sidqi, autorul unei lovituri de stat care, 
în 1936, îl va aduce la putere la Bagdad. O parte 
importantă dintre supraviețuitori şi-au însoţit patri- 
arhul în exil. 

După cum vom vedea, kurzii înşişi au avut par- 
tea lor de tragedii. Tratatul născut mort de la Sèvres, 

din 10 august 1920, prevedea o largă autonomie locală 
pentru kurzii din Turcia şi chiar, dacă toţi kurzii 
doreau (ceea ce era cazul), formarea unui stat inde- 
pendent care să se întindă peste partea kurdă a 
vilaietului Mosul (articolele 62 şi 64), unde un șef 
religios, șeicul Mahmud Barzinji, se proclamase 
rege al Kurdistanului din Sulaymaniyya. Aceste 
promisiuni au rămas literă moartă, ca și cele făcute 
de marile puteri asirienilor, şi n-a mai fost deloc 
vorba de kurzi în Tratatul de la Lausanne, care a 
consacrat victoria lui Mustafa Kemal. Consolidarea 
Turciei kemaliste şi alipirea, în 1925, a vilaietului 
Mosul la un stat irakian care se definea constitu- 
tional drept „arab” și care avea să fie constant în 
război cu populaţia sa kurdă au pus capăt acestui 
vis. În realitate, denunţarea trădării Tratatului de la 
Sèvres joacă şi astăzi, în unele privinţe, pentru kurzi 
acelaşi rol ca evocarea acordului Sykes-Picot şi a 
corespondenţei Hussein-McMahon pentru arabi. 
Nu e mai puţin adevărat că, la nivelul actorilor 
politici, acordul Sykes-Picot și trădarea Aliaților 
rămân referințe îndepărtate. Dacă ordinea de stat 
regională ameninţă să se prăbușească astăzi, moti- 
vele sunt înainte de orice epuizarea şi contradicţiile 

ei interne, devenite intolerabile. Nu califatul pro- 
clamat de Abu Bakr al-Bagdadi ameninţă azi statul 
irakian. Nu combatanții Statului Islamic au amor- 
sat procesul de autodistrugere a regimului lui Bashar 
al-Assad care antrenează întreaga Sirie în căderea 
sa haotică și interminabilă. În realitate, forţa Statului 
Islamic stă numai în slăbiciunea adversarilor săi, 
iar el prosperă pe ruinele unor instituţii în curs de 
prăbuşire. Să studiem acum acest lung proces de 
delegitimare și descompunere a unor state a căror 
viabilitate era puternic viciată încă de la origine. 


3. În Irak, un stat contra 
societăţii sale 


În ce fel să definim oare „problema irakiană” aşa 
cum s-a impus unei întregi societăți din 1920 până 
în 2003 ? Pe scurt, ea este caracterizată de un dublu 
raport de dominare: confesională, a sunniţilor asu- 
pra şiiților, dar şi etnică, a arabilor asupra kurzilor. 
Construirea statului irakian, în 1920-1925, exprimă, 
cum am mai spus, convergenţa a două proiecte poli- 
tice, cel al puterii mandatare — Marea Britanie — şi 
cel al unei elite arabe sunnite care, după ce a ser- 
vit Imperiului Otoman drept intermediar local, a 
monopolizat întreaga putere, îndeosebi militară. 


Stat-naţiune arab după model european 
sau stat sunnit? 


Primul stat irakian era sunnit atât prin compoziţie, 
cât şi prin concepţie. Originea lui mandatară și 

confesională îşi găsea o legitimare ideologică printr-un 
discurs despre arabism și importul unui model 
european de naţiune etnică. În Levant (Siria, Liban, 
Palestina, Iordania), ideea de naţiune după model 
european capătă, de la începutul secolului XX, un 
embrion de legitimitate, şi asta din două motive 
principale: graţie contactelor mai intense şi mai vechi 
ale acestor regiuni cu Europa şi pentru că marile 
figuri levantine ale Nahda, aşa cum am menţionat, 
proveneau deseori din rândul unor minorități care 
considerau naționalismul etnic și cetățenia arabă 
un vector de legitimare şi de promovare a statutu- 
lui lor în sânul societăţilor locale. 

În cazul Irakului, în schimb, această idee era 
practic inexistentă și importarea modelului națio- 
nal european a constituit un adevărat cutremur. 
Desigur, oamenii de acolo îşi spuneau „arabi” — şi 
asta cu atât mai mult cu cât proclamarea inițială a 
întemeierii statului irakian privea numai vilaietele 
Bagdad și Basra, regiuni cu 95% arabi (să nu uităm 
că integrarea kurzilor şi a celorlalte minorități nea- 
rabe s-a realizat doar odată cu alipirea ulterioară 
a Mosulului) —, însă această arabitate era legată mai 
întâi de un teritoriu bine delimitat şi de o apartenență 

tribală. Dincolo de teritoriu, raportarea se făcea 
mai curând la o autoritate religioasă. În cazul şii- 
ților, era vorba despre nişte mari ayatolahi care, în 
majoritatea lor, nu erau arabi, ci persani. Nu se 
punea așadar problema unui naționalism de tip 
etnic şi exclusiv, ci a unei concepţii mai flexibile 
şi mai civilizate asupra arabităţii, uruba, foarte 
diferită de „naționalismul arab” din epoca baasistă 
şi nasseriană. 

Statul irakian s-a impus așadar în numele unor 
concepții total străine concepțiilor marii majorităţi 
a populaţiei irakiene. Ideea de naţiune arabă a 
permis acapararea puterii de către o minoritate con- 
fesională, cu niște elite care, în numele arabismu- 
lui, nu vor înceta să trateze majoritatea şiită din 
Irak ca pe o minoritate. În momentul întemeierii 
statului, această idee de naţiune arabă nu prea era 
prezentă în rândul ofiţerilor de viță nobilă, prove- 
niţi deseori din mari familii sunnite din Irak, care 
participaseră sub conducerea lui Faisal la revolta 
arabă din Levant. Trebuie să ne amintim că, din 
punctul de vedere al carierei, în perioada otomană 
copiii de notabili sunniţi aveau două mari posibilităţi : 
cariera religioasă, pentru cine era, de exemplu, 

sayyid sau sharif, adică descendent al Profetului, sau 
atașat unei confrerii sufiste, și cariera administra- 
tivă sau militară. În calitate de intermediari locali 
ai unei puteri otomane ce se presupunea a fi portdra- 
pelul sunnismului în fața Persiei şiite, marele impe- 
riu musulman rival, cei din casta aşa-numiţilor 
efendi (membrii administraţiei otomane), aproape 
toți sunniți, s-au impus în sfera treburilor civile. În 
ceea ce priveşte cariera militară, tinerii plecau să-și 
facă studiile în academiile militare din Istanbul, 
unde circulau intens idei venite din Europa, prin- 
tre care şi aceea a naţiunii ca sursă de legitimare 
a statului. 

Ofițerii de origine irakiană ieşiţi din academiile 
militare otomane s-au alăturat revoltei arabe din 
1916 şi au participat la luptele împotriva otoma- 
nilor din Levant. După armistițiu s-au întors în 
Irak, iar britanicii le-au încredinţat conducerea arma- 
tei irakiene. În mod simbolic, armata a fost înfiin- 
tată de Jafar al-Askari, unul dintre cei mai iluștri 
reprezentanţi ai acestei elite nobile. O altă figură 
importantă a acestei pături pretoriene a fost Nuri 
al-Said, un ofițer devenit politician, disprețuit de 
populaţie, care îl considera „omul englezilor”. În 

timpul insurecției care a pus capăt monarhiei în 
1958, a încercat să fugă din ţară deghizat în femeie, 
dar a fost descoperit şi asasinat de insurgenți în 
același timp cu familia regală. Naționalismul arab 
era aşadar în mod paradoxal arma privilegiată a 
puterii coloniale într-o regiune unde fidelităţile 
erau întâi de toate locale, tribale și de clan, și reli- 
gioase. 

Întemeierea statului irakian în 1920 s-a înscris 
în cadrul mandatului britanic, paralel cu mandatele 
franceze asupra Siriei și Libanului, şi a fost întâm- 
pinată cu ostilitate unanimă de comunitatea șiită, 
care reprezenta peste 75% din populaţie înainte de 
alipirea la Irak a vilaietului Mosul. Caracterul con- 
fesional al acestui nou stat care se reclama de la 
arabism era ocultat, deoarece nicăieri în texte nu 
era vorba de şiiţi şi de sunniţi. Totuşi, la adoptarea 
codului naţionalităţii irakiene, în 1924, a fost clar 
că acesta acorda automat naționalitatea irakiană 
tuturor celor care avuseseră naţionalitate otomană. 
Or, lucrul acesta era important numai pentru sunniți, 
deoarece şiiţii nu recunoșteau legitimitatea sulta- 
nului-calif şi, în imensa lor majoritate, trăiau în 
zone tribale unde nu-i putea ajunge puterea centrală. 

În plus, o parte dintre ei aveau naţionalitate per- 
sană fie în virtutea originii lor etnice, cum se întâm- 
pla adesea în orașele sfinte şiite precum Karbala și 
Najaf, fie pentru că erau membri ai unor triburi 
arabe care optaseră pentru naționalitatea persană 
ca să scape de înrolarea în armată. În marea lor 
majoritate, şiiţii nu aveau acte de identitate; ei nu 
aveau nicio naţionalitate și cei mai mulți nu știau 
ce putea să însemne „a avea o naţionalitate”. Când 
au trebuit să obţină documente irakiene, în 1924, 
au fost obligaţi să-și dovedească „irakitatea”. 

S-a ajuns aşadar la crearea a două tipuri de cer- 
tificate de naţionalitate irakiană, A și B. Primul se 
referea la naționalitatea irakiană de „proveniență 
otomană”, dobândită în mod automat chiar și de 
cei care nu erau născuţi pe teritoriul irakian. Certi- 
ficatul B desemna „proveniența persană”, mult mai 
problematică. Acest sistem dublu a dat naştere 
unor situaţii destul de suprarealiste. Astfel, un 
ministru al Învăţământului, Sati al-Husri, a desti- 
tuit în 1928 din postul de profesor un mare poet șiit, 
Muhammad Mahdi al-Jawabhiri, sub pretextul că „nu 
era un irakian adevărat”. Or, Al-Jawahiri nu avea 
niciun fel de rădăcini familiale în afara teritoriului 

irakian, unde familia sa trăia de generaţii, în timp 
ce Sati al-Husri, principal teoretician al naţionalis- 
mului arab, se născuse în Yemen și avea naţiona- 
litate... siriană! 

Această viziune discriminatorie a supravieţuit 
tuturor revoluțiilor. În numele ei i-a atacat Saddam 
Hussein, începând cu sfârșitul anilor 1960, pe iraki- 
enii de „provenienţă iraniană” şi i-a forțat să plece 
în exil, înainte de a-i deporta în masă. După ce a 
pus mâna pe toate pârghiile puterii, în 1979, silindu-l 
pe protectorul său, Ahmad Hassan al-Bakr, să demi- 
sioneze, primele lui măsuri au fost îndreptate împo- 
triva kurzilor fayli, care aveau dubla vină de a fi 
kurzi şi şiiţi. Aceștia au fost expulzați în valuri 
succesive în Iran în anii 1980. Imediat după răz- 
boiul din Kuwait, în 1990, Saddam Hussein i-a 
arătat din nou cu degetul pe arabii şiiţi din regiunea 
mlăștinoasă, care se ridicaseră împotriva regimului, 
acuzându-i că nu erau nici irakieni „autentici”, nici 
„arabi adevăraţi”. I-a acuzat că aveau obiceiuri care 
îi asimilau cu „perșii politeişti” şi că erau străini 
de națiunea arabă. Deosebirea dintre naţionalita- 
tea A şi naționalitatea B (zisă „de provenienţă ira- 
niană”), dezgropată cu această ocazie, a fost folosită 

şi împotriva unor clerici şiiţi irakieni. Ea va rămâne 
mereu o sabie a lui Damocles amenințând comu- 
nitatea şiită din Irak, întotdeauna susceptibilă de 
a fi acuzată că este o „coloană a cincea” iraniană în 
Irak. 

În anii 1920, acest tip de discriminare le viza 
îndeosebi pe ulemalele şiite, aproape toate de ori- 
gine persană şi care erau şi principalii opozanți față 
de mandatul britanic şi de noul stat irakian. Britanicii 
au fost chiar primii care au recurs la discursul 
arabist denunțându-i pe „străinii de Irak”, care înti- 
nau puritatea Irakului arab şi trebuiau să fie expul- 
zați, În 1923, sub presiunea Marii Britanii, guvernul 
irakian i-a exilat pe cei mai mari ayatolahi sub 
pretextul originii lor străine. Marii ayatolahi le-au 
interzis într-adevăr şiiților să participe la orice 
formă de alegeri sub un regim de ocupaţie străină. 
Or, cel mai important dintre ei, şeicul Mahdi al-Kha- 
lisi, era un arab de origine tribală care nu avea 
rădăcini persane. Când s-au dus la el acasă să-l 
aresteze, ofițerii însărcinaţi cu această misiune au 
fost însoţiţi de un interpret. Degeaba a susţinut 
şeicul că nu vorbea persana, a fost urcat într-un 
tren și dus la frontiera iraniană, unde consulul 

britanic venit să-l primească — era totuşi vorba de 
o personalitate marcantă — a scris în raportul lui 
oficial că fusese foarte uimit că ayatolahul „nu 
vorbeşte deloc limba țării sale de origine și pare 
complet străin de Persia”! Unii dintre aceşti mari 
ayatolahi au primit încuviințarea să revină în Irak 
în 1924, cu condiţia expresă să nu mai facă nicio- 
dată politică. În mod paradoxal, cei care au accep- 
tat aceste condiţii şi au revenit pentru a se instala 
la Najaf au fost ayatolahii iranieni, în timp ce sin- 
gurul arab, şeicul Al-Khalisi, a rămas în exil la 
Mashhad, în Iran, până la sfârşitul zilelor sale. 

Pe lângă această discriminare recurentă față de 
şiiţi, armata, care era coloana vertebrală a noului 
stat şi un cvasimonopol sunnit, ducea un război 
permanent împotriva comunităților disidente. A 
fost cazul asirienilor, care au plătit scump pentru 
asta în 1932 şi în 1933, și, a fortiori, al kurzilor, care 
s-au bucurat de puţini ani de pacel. Cât despre 
şiiţi, aceştia au respins de la început masiv ocupa- 
ţia britanică, mandatul și noul stat sub mandat, cu 


1. Între 1959 şi 1962, sub primul regim republican al 
generalului Kassem, și între 1972 şi 1976, la începutul 
puterii personale a lui Saddam Hussein. 

corolarul său, dominaţia elitelor arabe sunnite. 
Urmându-şi marii ayatolahi, răspunseseră apelului 
la jihad împotriva invaziei britanice (1914-1918), 
când luptaseră alături de armata otomană, apoi 
revendicaseră „un stat irakian arab şi islamic fără 
legătură de dependenţă față de o putere străină”. 
După primele lor două mari înfrângeri militare, 
jihadul împotriva armatei britanice şi revoluţia din 
1920 contra mandatului, și exilul forțat al marilor 
ayatolahi în 1923, conducătorii lor religioşi au tre- 
cut printr-o lungă perioadă dificilă până în anii 
1950. Atunci a apărut un nou cler şiit, care a favo- 
rizat o renaştere a mişcării religioase. Sosirea aya- 
tolahului Khomeini, exilat în Irak din 1965, nu a 
făcut decât să-i încurajeze pe tinerii membri ai unui 
cler care voia să-i conteste Partidului Comunist 
locul preponderent în cadrul comunităţii şiite şi 
să recapete rolul conducător pe care îl avusese 
până în 1925. La sfârşitul anilor 1970, această 
renaştere şiită s-a înscris într-o convergenţă a 
tuturor opoziţiilor față de regimul baasist, cu reîn- 
ceperea războiului în Kurdistan şi reintrarea comu- 


niștilor în clandestinitate. 

Chiar dacă statul irakian s-a construit în mare 
măsură contra societăţii sale, vreme de trei decenii, 
din 1930 până în 1960, mitul naţional a reuşit să 
definească orizontul comun al diferitelor familii 
politice. De exemplu, ideea conform căreia reforma 
socială ar fi putut să rezolve problema confesională 
s-a bucurat de o adeziune masivă. De aici, primirea 
favorabilă de către numeroşi şiiţi a idealurilor comu- 
niste. De asemenea, şiiții au jucat un rol major în 
crearea Partidului Baas din Irak în 1952. Dar, foarte 
repede, ei s-au lovit de „problema irakiană”. După 
revoluţia din 1958, elitele arabe sunnite ale monar- 
hiei au fost înlocuite de noi elite, şi ele tot arabe 
sunnite, dar marcate mai puternic de apartenența 
la armată şi originare din provincii. Mosul, Anah, 
Fallujah, Ramadi şi, în fine, Tikrit au devenit lea- 
gănul noilor stăpâni ai țării. Prima lovitură de stat 
baasistă, în 1963, a marcat o întoarcere sângeroasă 
la „problema irakiană”, cu ruptura brutală dintre 
mișcarea Baas și şiiţi. Șiiţii baasiști şi-au dat seama 
atunci că militarii (sunniţi) din cadrul partidului 
erau motivaţi atât de ura faţă de comuniști, cât şi de 
cea față de şiiţi. Adeziunea șiiților la comunism și la 
baasism exprima cât se poate de evident aspirații 

„irakiste”, altfel spus, care vizau protejarea identi- 
tăţii Irakului majoritar şiit într-o lume arabă majo- 
ritar sunnită. Şiiţii au crezut un moment că baasismul 
era o versiune levantină a naţionalismului arab în 
care şi-ar fi putut găsi locul în fața unui nasserism 
prea marcat de sunnismul lui. Ruptura a fost cu 
atât mai dureroasă. Procesul de reducere a bazei 
sociale a puterii s-a accelerat atunci, ducând la 
acapararea sa de clanul sunnit Takriti al lui Saddam 
Hussein. Odată cu sfârșitul anilor 1980, chiar și 
comunitatea arabă sunnită va suferi din cauza spi- 
ralei represive a regimului, confruntat cu opoziții 
din toate părțile. 

Campaniile de epurare succesive, ca acelea pe 
care Saddam Hussein le-a dus împotriva clanurilor 
militare baasiste neoriginare din Tikrit, au redus 
treptat baza socială şi politică a regimului, care, în 
mod logic, ar fi trebuit să se prăbușească la sfârși- 
tul anilor 1970 dacă n-ar fi fost salvat de doi factori 
esenţiali: boomul petrolier din anii 1970 şi alianța 
strategică cu Occidentul, îndeosebi cu Statele Unite 
și Franţa. Într-adevăr, naţionalizarea industriei petro- 
lului în 1972 i-a furnizat lui Saddam mijloacele de 
a-şi salva regimul şi de a construi o forță militară 


În Irak, un stat contra societăţii sale 71 


disproporționată, care i-a permis, începând din 
1979, să pară în ochii puterilor occidentale singu- 
rul zid de apărare în fața revoluției islamice din 
Iran. O revoluție percepută de regimul baasist ca o 
amenințare mortală, deoarece multe ulemale șiite 
din Irak au considerat atunci că evenimentele irani- 
ene anunțau o revanșă istorică asupra unei puteri 
sunnite aliate cu Occidentul. 

Dar, înainte de a ajunge la înlănțuirea apocalip- 
tică a unor conflicte sângeroase (primul război din 
Golf dintre Iran și Irak între 1980 și 1988, al doi- 
lea război din Golf din 1990-1991, după ocuparea 
de către irakieni a Kuwaitului, intifada generalizată 
a şiiţilor şi kurzilor împotriva regimului lui Saddam 
din februarie-martie 1991, invadarea şi ocuparea 
Irakului de către americani începând din 2003, 
primul război confesional dintre şiiţi şi sunniți din 
2003 până în 2008, al doilea război confesional în 
curs) care marchează o veritabilă coborâre în infern 
a țării începând cu sfârşitul anilor 1970, se cuvine să 
examinăm mai amănunţit caracteristicile fundamen- 
tale ale acestei societăți irakiene supuse permanent 
asalturilor și jafului din partea unui stat creat în 
condiţii deosebit de conflictuale. 

Bineînţeles, la originea antagonismului actual din- 
tre sunniți şi şiiţi se află în primul rând dimensi- 
unea tribală, deseori greşit înțeleasă sau descrisă 
fără temei în termeni de arhaism rezidual, și dimen- 
siunea socială. 

Şiiţii din Irak sunt majoritar arabi. Există prin- 
tre ei câteva minorităţi turkmene și kurde, dar, în 
esență, șiiţii și arabii sunniţi aparțin în mod fun- 
damental aceleiași lumi culturale arabe, impreg- 
nată de valori beduine. Desigur, un şiit nu va purta 
niciodată prenumele primilor califi uzurpatori, cum 
ar fi Abu Bakr, Omar sau Uthman. Felul de a se 
ruga şi de a-şi face abluţiunile este diferit la un şiit 
față de un sunnit. Dar nici patronimele, nici accen- 
tul nu ne permit să deosebim un șiit de un sunnit. 
De altfel, acesta este şi motivul pentru care, la 
Bagdad, de exemplu, ești întrebat deseori în ce 
cartier locuieşti: e singurul mod în care poate fi 
identificată apartenenţa ta religioasă. 

În Irak, șiiţii şi sunniţii arabi sunt, în marea lor 
majoritate, descendenții unor triburi originare din 
Peninsula Arabică şi care, de-a lungul secolelor, au 


În Irak, un stat contra societăţii sale 73 


devenit sedentare, instalându-se în câmpiile mai 
mult sau mai puţin fertile ale Tigrului și Eufratului. 
Mesopotamia este astfel ultimul mare receptacul 
din lume al invaziilor beduine, ultima migraţie 
datând doar de la începutul secolului XX, exodul 
tribului şammarilor, alungaţi din Nedjd de rivalii 
lor saudiţi. Convertirea la șiism a unor triburi ini- 
tial sunnite este de secole întregi un proces continuu. 
Din ce motiv? O mare parte a centrului şi sudului 
Mesopotamiei se afla deja sub o puternică influ- 
ență şiită datorită proximităţii oraşelor sfinte. Ca 
să se integreze mai bine în structura socială locală, 
nou-veniții au adoptat ritul dominant, printr-un 
efect de osmoză. Unele triburi, cum ar fi juburii, 
au astfel o ramură șiită și una sunnită, în funcţie 
de teritoriul pe care s-au sedentarizat. La fel şi în 
cazul şammarilor. Dar asta nu explică întru totul 
mișcarea de convertire la șiism. În virtutea mesa- 
jului, a practicilor şi ritualurilor sale, şiismul este 
deosebit de apt să seducă populaţiile oprimate sau 
aflate în situaţie de inferioritate, în măsura în care 
promovează datoria ce îi revine fiecărui credincios 
de a se revolta contra nedreptăţii, tiraniei şi puterilor 
nelegitime. 

Marile triburi nomade, rămase ataşate sunnis- 
mului, şi-au impus dominaţia asupra triburilor 
sedentarizate sau semisedentarizate de cultivatori, 
crescători de animale sau pescari. În această nouă 
ierarhie proprie lumii beduine se găseşte originea 
mişcării de convertire la şiism. Masa de ţărani fără 
pământ descoperă în șiism un cadru potrivit ca 
să-şi exprime suferința şi umilinţa. Convertirea la 
şiism a fost impulsionată de centrele de putere 
religioasă ale orașelor sfinte, o formă de reacţie 
prozelită a clerului şiit care s-a întărit şi mai mult 
în fața tendinţelor centralizatoare și a pretențiilor 
panislamice ale Imperiului Otoman în cursul seco- 
lului al XIX-lea. Așa se face că majoritatea șiiţilor 
din Irak sunt foști sunniţi, uneori de convertire 
relativ recentă (până în anii 1920). Marii ayatolahi 
de la Karbala şi Najaf au reuşit așadar, în câteva 
decenii, să determine formarea unui ţinut şiit prac- 
tic omogen, din sudul Bagdadului până la Basra, 
unde mai există doar câteva mici enclave sunnite. 

Începând din secolul al XIX-lea, privatizarea 
pământului, iniţiată de otomani şi continuată de 
britanici, a creat, mai ales pentru şiiţi, o situaţie de 
cvasişerbie. O situaţie care mergea chiar până la 

a-i interzice ţăranului să părăsească domeniul unui 
proprietar agricol dacă nu putea furniza o dovadă 
scrisă conform căreia nu avea nicio datorie față de 
el (o lege în acest sens chiar a fost dezbătută în 
Parlamentul irakian în anii 1930). De-a lungul 
secolului XX, țăranii şiiţi fără pământ au fugit 
masiv de la ţară ca să scape de sărăcie şi de tirania 
şeicilor. Îndeosebi între 1930 şi 1950, Irakul a cunos- 
cut un exod rural fără echivalent în lumea arabă, 
astfel încât, după vreo 20 de ani, Saddam Hussein 
a fost obligat să aducă agricultori egipteni, deoa- 
rece nu mai erau destui irakieni care să lucreze 
pământul. 

Aceste populaţii de origine rurală s-au instalat în 
bidonvilurile marilor aglomerări urbane, îndeosebi 
în faimosul cartier Sadr City din Bagdad, unde au 
format baza privilegiată a Partidului Comunist 
Irakian. Triburile sunnite au cunoscut şi ele o miş- 
care similară de exod rural, cu diferenţa că acești 
noi orăşeni au beneficiat repede de rețele de acces 
la putere, care le-au permis să se integreze în 
armată sau în administraţie, o mare parte scăpând 
aservirii politice şi declasării sociale de care au fost 
loviți milioane de şiiţi. 

La baza piramidei sociale irakiene se află deci o 
populaţie masiv şiită. Şi sub otomani, şi în peri- 
oada hașemită, şi în perioada republicană, sunniții 
au dispus de monopolul puterii, aşadar de căile de 
promovare socială, îndeosebi armata. Dar, deşi cari- 
era militară şi cea politică le erau total închise 
şiiților, aceştia ocupau în schimb o gamă mult mai 
amplă de poziţii sociale: o clasă țărănească nume- 
roasă, dar care părăsea mediul rural, o clasă mun- 
citoare foarte importantă — de unde osmoza între 
şiism şi comunism începând din anii 1930 — și o 
burghezie comercială ce avea multe trăsături comune 
cu întreprinzătorii evrei, deoarece cariera afacerilor 
era în ambele cazuri o formă de ascensiune socială 
care permitea remedierea excluderii din sferele mili- 
tară şi politică. În plus, oamenii de afaceri şiiţi 
beneficiau de reţele internaţionale graţie filierelor 
clerului șiit, versiune irakiană a bazarului iranian. 
Pe scurt, oamenii cei mai săraci, dar și cei mai 
bogaţi din Irak erau şiiţi. 

Dimensiunea tribală a societăţii irakiene este 
complet transformată de exodul rural masiv pe 


care l-am descris. Chiar dacă există în mod evident 

relaţii de ordin genealogic, triburile de astăzi nu 
mai au mare legătură cu ceea ce erau, de exemplu, 
în timpul jihadului antibritanic din 1914-1918. În 
zilele noastre, triburile se află în orașe, unde au 
„ocupat” spaţiul urban în sensul literal al terme- 
nului, deoarece acești nou-veniţi și descendenţii 
lor formează azi, de exemplu, mai bine de trei 
sferturi din populaţia Bagdadului. La țară, fidelităţile 
tribale se defineau atât în raport cu legăturile de 
sânge, cât şi cu un teritoriu cu o funcţionare eco- 
nomică relativ autarhică. În mediul urban, unitatea 
economică a tribului nu prea mai are sens şi iden- 
tificarea descendenţelor devine foarte problema- 
tică. Ocuparea cartierelor urbane s-a făcut aşadar 
atât în funcţie de locurile şi de satele de origine, 
cât şi de legăturile de rudenie (care puteau fi și 
reale, şi imaginare). Într-un cartier mare, construit 
în unghiuri drepte, ca Sadr City, fiecare bloc este 
locuit de oameni care sunt sau se pretind a fi rude 
de sânge. Mulţi dintre ei și-au făcut o nouă gene- 
alogie ca să-și poată câştiga existenţa, deoarece 
este imposibil să supraviețuieşti în oraş ca simplu 
individ; acolo supraviețuieşti doar graţie grupului, 
cartierului — iar azi, grație miliției locale. 

Aceste solidarități bazate pe rudenie și legături 
de sânge — pe care Michel Seurat le-a analizat foarte 
bine în cazul unui cartier din Tripoli (Liban) utili- 
zând categoria de asabiyya!, împrumutată de la Ibn 
Khaldun -— servesc drept fundament unor forme de 
reciprocitate şi de redistribuire economică legate 
în esenţă de reţele clientelare. Într-o anumită peri- 
oadă, s-a putut crede că orașele vor fi mormântul 
triburilor. Dar s-a întâmplat exact contrariul: Bagdadul 
este o metropolă modernă și tribală. Structura tri- 
bală funcționează ca o formă de autoapărare în fața 
ostilității celor de la putere. Ca şi în alte părți în 
lumea arabă, statul este considerat o asabiyya prin- 
tre altele, o entitate corporativă de clan de care 
trebuie să te protejezi. 


Revenirea sângeroasă a „problemei irakiene” 


Această societate, fragmentată şi compartimen- 
tată, aflată în război tot mai deschis cu puterea, 
după ce beneficiase în mod foarte inegal de boomul 
petrolier din anii 1970, a fost prinsă în spirala 


1. Mergea până acolo încât afirma că „în Orientul Mij- 
lociu statul este o asabiyya care a reuşit”! 

infernală a mizelor strategice şi geopolitice regio- 
nale, care au asigurat atât supraviețuirea artificială 
a regimului lui Saddam Hussein, cât şi prăbuşirea 
sa finală şi sfârșitul primului stat irakian. 

Revoluţia islamică din Iran, din anul 1979, a 
fost repede considerată un pericol mortal de regi- 
mul de la Bagdad. În orașele sfinte, clerul tânăr şiit 
militant, stimulat de evenimentele ce aveau loc la 
Teheran, a crezut că venise momentul revanșei. 
Foarte repede, mişcarea religioasă care renăştea 
și-a reluat locul deţinut înainte ca Partidul Comunist 
să devină hegemonic. Conform unui parcurs clasic 
la scara regiunii, mulţi foşti militanţi ai stângii 
laice au revenit la mişcarea religioasă. 

În această privință, războiul de opt ani declanşat 
în 1980 de regimul lui Saddam împotriva tinerei 
Republici Islamice trebuie considerat prelungirea, 
dincolo de frontiere, a unui război civil irakian care 
mocnea. Din acel moment, o convergenţă de inte- 
rese fără precedent a pecetluit o adevărată alianță 
strategică între regimul lui Saddam şi marile puteri, 
în frunte cu Statele Unite. Adevărata bonanza repre- 
zentată de boomul petrolier i-a permis, cum am mai 
spus, lui Saddam Hussein să treacă la o înarmare 

care depășea orice logică şi orice măsură, dar cos- 
tul conflictului cu Iranul a provocat o îndatorare 
masivă a statului, care nu a fost posibilă decât prin 
angajamentul strategic al Statelor Unite față de regi- 
mul lui Saddam Hussein. Construirea incredibilu- 
lui arsenal militar irakian a costat sute de miliarde 
de dolari investite în echipamente high-tech impor- 
tate din Marea Britanie, Franţa, Italia și SUA. Chiar 
dacă războiul pornit de Bagdad împotriva Iranului 
a fost finanțat în mare măsură de petromonarhiile 
din Golf, trebuie amintit că Statele Unite au garan- 
tat atunci solvabilitatea regimului prin interme- 
diul unor împrumuturi repetate. 

După terminarea războiului irano-irakian, în 1988, 
americanii au schimbat foaia, considerând că puterea 
militară a regimului baasist devenise o ameninţare 
pentru aliaţii lor regionali. Washingtonul a împins 
aşadar petromonarhiile din Golf să ceară rambur- 
sarea datoriilor contractate de Bagdad, ştiind foarte 
bine că distrugerea infrastructurilor petroliere şi 
ruina economiei irakiene făceau ca aceste cereri să 
fie cât se poate de nerealiste. Ocuparea Kuwaitului 
în 1990 a fost o consecinţă şi o reacţie prin care 
regimul lui Saddam, confruntat cu situaţia de fali- 
ment a statului, încerca să se sustragă problemei. 

Trebuie să subliniem aici duplicitatea Statelor 
Unite. Lobby-ul proirakian de la Washington nu 
a încetat să-l asigure pe Saddam că, deși războiul 
cu Iranul se sfârşise, alianţa dintre Washington și 
Bagdad nu era conjuncturală şi diferendul dintre 
Irak şi Kuwait era doar expresia unor divergențe 
secundare între membrii aceleiași familii arabe. În 
același timp, Casa Albă i-a îndemnat pe conducă- 
torii kuwaitieni să ceară ce li se datora, la care 
Saddam a răspuns afirmând -— în parte pe bună 
dreptate — că Irakul plătise deja prin sângele vărsat 
în timpul războiului cu Iranul, sacrificând sute de 
mii de soldaţi şi pentru a apăra privilegiile emirilor 
și monarhilor din Golf. 

În aceeași logică, Washingtonul i-a încurajat pe 
kuwaitieni să inunde piaţa cu petrolul lor, provo- 
când o scădere puternică a preţului acestuia şi 
falimentul accelerat al statului irakian. Americanii 
au propus atunci Bagdadului o veritabilă punere a 
economiei şi a petrolului țării sub tutela unor orga- 
nisme internaţionale. Ceea ce, evident, Saddam 
Hussein nu a putut să accepte. Urmarea se cunoaște. 
În ajunul invaziei irakiene în Kuwait, April Glaspie, 
ambasadoarea Statelor Unite în Irak, l-a liniștit din 

nou pe dictatorul de la Bagdad, minimalizând gra- 
vitatea disensiunilor dintre Irak și Kuwait. Și Saddam 
Hussein a căzut în capcana întinsă de americani. 
Dar în locul căderii regimului, conflictul cu SUA 
şi gestionarea echivocă de către americani a mize- 
lor teritoriale au asigurat prelungirea dincolo de 
orice logică a unei puteri dictatoriale care devenise 
ultra-minoritară chiar în cadrul clanului Takriti, 
decimat de epurări şi dispariții suspecte inclusiv 
în sânul familiei lui Saddam Hussein. În pofida 
insurecției generalizate a kurzilor și şiiţilor din 
februarie-martie 1991 și a trădării a 15 dintre cele 
18 provincii ale ţării, regimul lui Saddam Hussein 
a reuşit să se menţină, contrar oricărei aşteptări, 
graţie unui acord tacit între Saddam și statul-major 
american, obsedat permanent de pericolul iranian. 
Contravenind termenilor oficiali ai armistiţiului, 
americanii i-au permis lui Saddam să folosească 
împotriva insurgenților artileria grea și arme de 
distrugere în masă. Astfel, în regiunea Nassiriya, 
trupele americane — şi franceze — au putut observa 
de la câţiva kilometri norii produşi de atacurile 
toxice împotriva şiiților. Iar regimul şi-a putut încu- 
nuna răzbunarea lovind orașul sfânt Karbala cu arme 

chimice fără a stârni nici cel mai firav protest din 
partea țărilor occidentale... 

În cursul deceniului 1990-2000, statul irakian 
a fost pus sub tutelă în cadrul embargoului, cu 
încălcări tot mai mari ale suveranităţii sale, cum 
ar fi interdicțiile de survol dincolo de o anumită 
paralelă la nord sau la sud şi controlul exercitat de 
ONU asupra resurselor sale petroliere. Ca să nu mai 
vorbim de zona kurdă, care, grație operaţiunii mili- 
tare Provide Comfort şi rezoluţiilor ONU, a început 
să cunoască o autonomie tot mai mare sub comanda 
a două mari partide kurde (Uniunea Patriotică a 
Kurdistanului, condusă de Talabani, și Partidul Demo- 
cratic al Kurdistanului, condus de Barzani). 

Deşi caracterizată de un mare grad de duplicitate, 
gestionarea americană a dosarului irakian în anii 
1990 s-a supus unei logici strategice relativ raționale. 
Irakul a fost pus sub tutelă prin intermediul instru- 
mentalizării rezoluţiilor ONU şi Washingtonul a 
obținut o dominație de facto asupra petrolului irakian, 
care i-a permis îndeosebi manipularea cursului 
acestuia pentru exercitarea unei presiuni asupra 
unor concurenți comerciali mult mai dependenţi 
de petrolul irakian, cum ar fi China, Japonia, unele 
țări europene sau Rusia — în realitate, Irakul era 


84 Capcana Daesh 


doar un furnizor secundar pentru SUA. Invazia din 
2003 a fost în schimb o reacţie mult mai iraţională 
chiar din punctul de vedere al intereselor puterii 
americane. 

Trebuie spus că 11 Septembrie a schimbat situaţia. 
Din dorinţa îndârjită de a găsi un nou ţap ispăşitor 
pentru atentatele Al-Qaida pe teritoriul american, 
Washingtonul l-a desemnat pe cel care-i fusese 
întâi aliat şi apoi debitor. Tropismul ideologic al 
neoconservatorilor a fost însoţit atunci de un ama- 
torism stupefiant în gestionarea ocupaţiei şi de o 
neînțelegere totală a istoriei și dinamicii raportu- 
rilor dintre statul irakian şi societatea sa. Regimul 
lui Saddam Hussein era ultimul avatar al sistemu- 
lui politic fondat de britanici în 1920. Căderea lui 
a marcat şi prăbuşirea statului irakian. Un eveni- 
ment major pe care este clar că Washingtonul nu 
l-a anticipat. Americanii au căutat cu disperare o 
alternativă sunnită la puterea înlăturată înainte de 
a ceda la presiunile kurzilor şi şiiţilor şi de a oferi 
puterea „majorităţii”, prefăcându-se a crede că majo- 
ritățile demografice puteau să formeze majoritatea 
democratică. Exclușii vechiului sistem, șiiții și kurzii, 
au fost promovați ca principali beneficiari ai noului 

sistem. Comunitarismul a fost mascat de un fede- 
ralism pervertit (oficializat prin Constituţia din 
2005) care era menit să ascundă faptul că bazele 
noii puteri numai cetățenești nu erau. Fiecare era 
solicitat pe baza apartenenţei sale comunitare... 
Partidele politice au cedat locul unor partide reli- 
gioase şi etnice. 

Viciul unui astfel de sistem este că există întot- 
deauna un exclus: arabii sunniţi, traumatizaţi de 
pierderea unui monopol asupra statului pe care îl 
dețineau din primele secole ale islamului, au boico- 
tat întâi instituţiile și fiecare proces electoral, încer- 
cându-și apoi norocul, după înăbuşirea mişcării lor 
de rezistență împotriva ocupaţiei (2003-2004). Boico- 
tarea iniţială a alegerilor de către arabii sunniţi a 
lăsat locul unei participări tot mai mari la scruti- 
nele care s-au succedat în 2010 și 2013. Repartizarea 
tripartită — şiiţi, kurzi, sunniţi — a puterii (după 
tipicul libanez) a atins astfel niveluri de absurdi- 
tate şi disfuncționalitate fără precedent, înmul- 
tind centrele de putere în cadrul aparatului de stat. 
Preşedintele republicii trebuia să fie kurd, şeful 
guvernului — șiit, iar preşedintele Parlamentului — 
arab sunnit! Noua armată irakiană era șiită așa 

cum prima fusese sunnită. Noul stat, abia născut, 
a devenit acoperirea instituțională a unor meca- 
nisme de acaparare a resurselor şi a venitului petro- 
lier în beneficiul unui teritoriu sau al unei fracțiuni 
comunitare. Ceea ce şi explică, de altfel, diferenţele 
de dezvoltare uneori stupefiante care pot fi consta- 
tate în Irak, cu regiuni care dispun, de exemplu, de 
spitale, aeroporturi sau autostrăzi nou-nouţe, în 
timp ce altele, cum ar fi chiar capitala, au fost 
complet neglijate. 

Primul stat irakian creat de britanici a putut să 
dureze 80 de ani, în pofida războaielor şi revoltelor. 
Americanii au învăţat pe pielea lor acest paradox: 
e mai uşor să guvernezi prin intermediul unei mino- 
rități (sunnite) decât să te bazezi pe majorităţi 
(kurde și șiite, în cazul de față). La zece ani după 
reîntemeierea lui de către americani, noul stat irakian 
este în agonie. Tentativa de reconstruire a statului 
cu exclușii fostului sistem a dus, între 2005 și 
2008, la ultimul mare sacrificiu, un război civil 
confesional între sunniţi şi şiiţi care a provocat 
sute de mii de morți. Odată cu tentativa de putere 
autoritară şi represivă a lui Nouri al-Maliki, schema 
irakiană a statului în război cu propria societate 

s-a repetat, de data aceasta în slujba unei coaliții 
de facțiuni comunitare şiite marcate de o corupţie 
şi un clientelism fără limite. Speranţele pe care 
arabii sunniţi și le mai puneau în statul irakian 
s-au spulberat odată cu reprimarea sălbatică a mani- 
festaţiilor lor din 2013 și 2014. Înţelegem acum 
succesul Statului Islamic și crearea de către acesta a 
unei „ţări sunnite” în vecinătatea acestei comuni- 
tăți. 


4. Statul sirian întors la 
confesionalism 


Leagănul Statului Islamic este Irakul, dar Statul 
Islamic din Irak şi Levant (denumirea lui până în 
iunie 2014) a cucerit primele teritorii în Siria, de 
cele mai multe ori în detrimentul altor grupuri de 
insurgenți. Raqqa și Deir ez-Zor, pe valea fluviului 
Eufrat, au trecut astfel sub controlul organizaţiei 
în decembrie 2013, cu o lună înainte de cucerirea 
orașului Fallujah din Irak. 

Spre deosebire de Irak, unde statul a avut întot- 
deauna o culoare confesională, Siria a revenit la 
confesionalism. Statul sirian s-a născut din ampu- 
tarea unei mari părți din Bilad ash-Sham şi n-a reuşit 
niciodată să determine apariţia unei naționalități 
împărtăşite de toţi. Populaţia siriană s-a întors 
aşadar la solidarităţile primare, asabiyya şi comu- 
nitatea. Istoria genezei statului în Siria ne face să 
înţelegem de ce el a devenit miza privilegiată a unor 

asabiyya care au dus la triumful confesionalismu- 


lui. 


Un mozaic confesional în cadrul unor 


frontiere înguste 


În perioada otomană, Siria, ca şi Irakul, era orga- 
nizată după modelul vilaietelor, circumscripții admi- 
nistrative între care se circula liber, din Palestina 
la Alep și de la Alep la Mosul. Siria era denumită 
atunci Bilad ash-Sham — denumire reluată astăzi de 
Statul Islamic —, care cuprindea Siria actuală, Libanul, 
Transiordania și Palestina. Vilaietele erau concen- 
trate în jurul unor orașe-capitale: vilaietul Deir 
ez-Zor, care includea o parte din actuala provincie 
Al-Anbar din Irak, vilaietul Damasc (care îngloba 
Transiordania), vilaietul Alep (care ocupa o parte 
importantă a teritoriului turc actual). Beirutul 
se afla în fruntea unei entități administrative ce 
cuprindea întreg litoralul mediteranean, de la Latakia 
până la Haifa şi Galileea, inclusiv Libanul actual. 
La acestea trebuie adăugaţi munţii libanezi, care, 


în virtutea populaţiei lor maronite şi druze, aveau 

un statut diferit de la acordul încheiat între Sublima 
Poartă şi puterile occidentale în secolul al XIX-lea. 
Tot aşa, lerusalimul era capitala unei provincii cu 
legi aparte, cuprinzând numai partea meridională 
a actualei Palestine. 

După cum am spus, în timpul Imperiului Otoman, 
minoritățile nu se bucurau toate de acelaşi grad de 
recunoaștere oficială. Statutul de millet se referea 
atunci la nemusulmanii recunoscuţi ca Oameni ai 
Cărţii, creştini (în jur de 10% din populaţia siriană 
actuală) şi evrei, nu şi şiiţi, nici alauiţi!, nici isma- 
eliți?, nici druzi — excepţie făcând, în cazul celor din 
urmă, comunitatea din Liban, care, graţie forţei sale 
armate și concentrării teritoriale, a smuls această 
recunoaștere de la Imperiul Otoman. Populaţiile 
musulmane nesunnite, cum ar fi șiiții duodecimani, 


1. Ramură heterodoxă a şiismului, al cărei nume înseamnă 
„Adepții lui Ali”; în trecut, erau numiţi frecvent 
„nusayri”. Sunt reprezentaţi în principal în Siria 
(10-12% din populaţie), în Jabal Nusayri și pe litoralul 
mediteranean, în nordul Libanului și în provincia 
turcă Hatay. 

2. Ramură a şiismului care nu recunoaşte decât 7 imami 
în loc de cei 12 ai duodecimanilor. Sunt reprezentaţi 
mai ales pe subcontinentul indian (adepţii lui Aga 
Khan) și sunt o minoritate infimă în Siria, unde 
trăiesc în sate la nord de frontiera libaneză. 

şi comunităţile care practicau culte mai mult sau 
mai puţin sincretice, precum alauiţii (10-12% din 
populaţia siriană actuală) şi druzii (în jur de 3% din 
populaţia siriană actuală), au fost aşadar extrem de 
marginalizate. Într-adevăr, statutul ţăranilor şiiţi 
libanezi, supuși legii marilor proprietari de pământ, 
seamănă, sub o formă mai atenuată, cu semișerbia 
şi cu oprimarea țăranilor şiiţi fără pământ din Irak. 

Într-un context multietnic și multiconfesional 
ca în Levant și în Mesopotamia, diferența structu- 
rală fundamentală a spaţiului sirian — în sens isto- 
ric, precum şi în sensul Siriei actuale — este că, în 
loc de trei mari comunităţi, ca în Irak, coexistă un 
număr mult mai ridicat de minorităţi în faţa unei 
mari majorităţi arabe sunnite (pe teritoriul statu- 
lui sirian actual trăiesc 69% arabi sunniţi, la care 
se adaugă 6% kurzi, tot sunniţi). În comparaţie cu 
Irakul, comunităţile nesunnite și nemusulmane 
sunt așadar mai diversificate, mai dispersate, mai 
mici și populează deseori regiunile de frontieră ale 
unor foste vilaiete sau litoralul mediteranean. 

În mijlocul acestui mozaic cu o mare majoritate 
arabă sunnită au apărut la sfârşitul secolului 
al XIX-lea asociaţiile protonaţionaliste arabe, ade- 
rând iniţial la o formă de reformism otoman care 

propovăduia descentralizarea şi recunoașterea iden- 
tităţii arabe. Dar, în fața eşecului acestei strategii, 
cele mai multe au ajuns să se îndrepte, în Primul 
Război Mondial, odată cu proiectul de regat arab 
promis de britanici, spre Dinastia Haşemită, pe care 
am analizat-o în capitolul 2. În ciuda dominaţiei 
lor militare şi diplomatice pe teren în Siria, în 
Palestina și în Transiordania, britanicii au fost con- 
strânși să ia în calcul exigenţele regionale ale ali- 
aților lor francezi — mai centraţi pe Liban —, fără să 
mai vorbim de promisiunile cu privire la un „cămin 
naţional evreiesc” în Palestina făcute sioniștilor și 
de presiunea revoltei kemaliste în Anatolia. 

Iluzia în care se complăceau armata șerifului și 
Congresul Naţional Arab - reunit la Damasc în 
martie 1920 —, şi anume crearea unui regat arab 
unificat de la Gaza la Alep, s-a transformat în dez- 
iluzie. Londra l-a părăsit pe Faisal, iar francezii au 
pornit spre Damasc. Armata şerifului a fost învinsă 
la Maysalun pe 24 iulie 1920, la aproximativ 30 de 
kilometri vest de Damasc, iar teritoriul Siriei istorice, 
Bilad ash-Sham, a fost decupat în patru entităţi: 
Siria şi Libanul sub mandate franceze, Transiordania 
și Palestina sub mandate britanice. 

Luând ca model experiența druză și maronită 
din Liban, Franţa a vrut iniţial să-și instaureze 
dominaţia în această Sirie „micșorată” reprimând 
mişcarea naţională arabă şi sprijinindu-se pe comu- 
nitățile minoritare druză și alauită, cărora le-a acor- 
dat forme de autonomie în cadrul unor structuri 
semistatale. Sub pretextul protejării minorităţilor 
religioase, Franţa a divizat Siria, rămasă fără „Marele 
Liban” la 1 septembrie 1920, în unităţi politice 
distincte: în septembrie 1920 s-au creat un stat al 
Alepului (cu un regim special pentru sangiacul 
Alexandretta) şi un stat al Damascului, precum şi 
un Teritoriu al alauiţilor (care va deveni stat în 
1922), iar în martie 1921, Jabalul Druz. 

Această politică de divizare a stârnit furia naţi- 
onaliștilor sirieni. După Maysalun, revoltele locale 
sunnite s-au succedat între 1920 și 1925, mai ales 
la Alep, Homs și în regiunea Deir ez-Zor. Cât pri- 
veşte druzii şi alauiţii, aceştia n-au fost deloc mul- 
țumiți cu „privilegiile” acordate de Franţa şi s-au 
revoltat şi ei periodic, fapt dovedit îndeosebi de 
marea rebeliune din Jabalul Druz din 1925, dar și 
de izbucnirile insurecţionale din munţii alauiţi 
până în 1921. Aceasta este o altă deosebire față de 

Irak, întrucât, de la origine, statul irakian a fost 
conceput ca un proiect numai pentru minoritatea 
arabă sunnită. În schimb, statul sirian sub mandat 
a fost contestat de la bun început de toate comu- 
nităţile, din motive diferite, iar construirea lui nu 
s-a sprijinit pe hegemonia uneia dintre ele. 

Fiecare comunitate era în realitate împărțită între 
elite foarte minoritare care pactizau cu francezii și 
populau administrația mandatară şi mari majori- 
tăți care refuzau dominaţia franceză şi ale căror 
răzvrătiri periodice erau înăbușite în sânge. Chiar 
dacă Franţa nu exercita un favoritism sistematic 
față de vreo minoritate (dacă îi exceptăm pe creş- 
tinii catolici), majoritatea sunnită era probabil cea 
mai frustrată în măsura în care se simţea slăbită 
și fărâmiţată de divizarea Siriei istorice. Se știe că 
sunniţii de la Tripoli (Liban), de exemplu, au avut 
întotdeauna mult mai multe afinități cu coreligio- 
narii lor din Damasc, Homs sau Hama decât cu 
șiiții din Jabal Amel, din sudul Libanului, sau cu 
maroniţii din munţii libanezi, și a fost nevoie de 
un anumit timp pentru ca „sirianitatea” şi „libani- 
tatea” să se decanteze și să dobândească adeziunea 
fragilă a acestor comunități. 

Aceasta nu a împiedicat partidele politice siri- 
ene de inspiraţie naționalistă arabă să se resem- 
neze destul de repede — la fel ca în Irak — în privinţa 
proiectului „şerifian” şi a oricărei perspective pana- 
rabe, în afara unui discurs artificial convenit. Elitele 
locale au recunoscut destul de repede legitimitatea 
statului instaurat așa cum fusese delimitat și for- 
mat de puterile mandatare pentru că au făcut din 
el ținta aspirațiilor lor la putere. 

Această „moderare” a obiectivelor panarabe este 
bine ilustrată de istoria Partidului Baas, înfiinţat 
în Siria anilor 1930 de trei personalități, Michel 
Aflaq, Zaki Arsuzi şi Salah ad-Din Bitar. Toţi trei 
erau foști studenți la Sorbona, îmbibaţi de cultură 
franceză și de ideile naţionaliste la modă atunci în 
Europa. Aflaq era profesor de istorie de confesiune 
ortodoxă, Arsuzi, profesor de filosofie alauit ori- 
ginar din Antiohia (alipită Turciei în 1939), iar 
Bitar, singurul om de ştiinţă dintre toţi trei, era 
arab sunnit. 

Dacă angajamentul lui Aflaq şi Arsuzi reflecta 
participarea minorităţilor siriene la Partidul Baas, 
sunniţii, în schimb, au aderat mai lent la proiectul 
baasist. Situaţia a fost cu totul alta în Irak, unde, 

de altfel, Partidul Baas local a fost înfiinţat de siri- 
eni. Acesta era la origine clar multiconfesional, dar, 
începând din 1963, şiiţii, traumatizaţi de represiunea 
feroce exercitată de baasişti asupra comuniştilor 
irakieni, au părăsit partidul și l-au lăsat în seama 
militarilor sunniţi (în câteva luni, s-a trecut de la 
57% şiiţi în conducerea Partidului Baas irakian la 
numai 7%, apoi la dispariţia lor aproape totală). În Irak, 
ca și în Siria, Partidul Baas a atras minoritățile — arabi 
sunniti în Irak, comunităţi minoritare în Siria. Întot- 
deauna cu aceeași aspirație: de a scăpa de statutul 
de minoritate. 

Compoziţia comunitară a Partidului Baas sirian 
şi cea a Partidului Baas irakian au ajuns să fie aşa- 
dar aproape diametral inversate, dar, în ambele 
țări, în primul rând apartenenţa la casta militară 
le permitea membrilor să se impună în sânul par- 
tidului. În Siria, alauiţii şi druzii s-au angajat cel 
mai masiv în cariera militară, deci în Partidul Baas. 
Până la apariția nasserismului, Partidul Baas a rămas 
marginal, deoarece era perceput ca fiind prea legat 
de această bază comunitară redusă. Abia după 1952, 
stimulaţi de valul de entuziasm panarab declanşat 
de revoluţia Ofiţerilor Liberi din Egipt, sunniţii 

sirieni au aderat masiv la diferitele curente ale 
naționalismului arab laic, printre care şi cel baasist. 
Luna de miere dintre baasiștii sirieni și Nasser a 
dus la proclamarea Republicii Arabe Unite (RAU) 
în 1958. 

În anii 1950, o nouă generaţie baasistă s-a mani- 
festat în jurul lui Akram Hurani, provenit dintr-o 
mare familie sunnită din Hama, ce se distanțează 
foarte repede de părinţii fondatori ai Partidului 
Baas care, după cum am văzut, aparțineau mai 
curând minorităților. Experienţa efemeră a RAU 
(1959-1961) a părut inițial să unească toate facți- 
unile militare ale Partidului Baas în jurul unui 
proiect de uniune cu Egiptul lui Nasser. Dar, foarte 
repede, subordonarea față de Cairo a cristalizat 
contradicţiile şi a ajuns să-i discrediteze pe condu- 
cătorii baasişti adepţi ai lui Nasser. Dominația ser- 
viciilor secrete egiptene asupra Siriei, redusă la 
rangul de simplă provincie marginalizată de vele- 
ităţile hegemonice ale Egiptului, şi autodisoluţia 
Partidului Baas în cadrul Uniunii Naţionale Arabe 
(partidul lui Nasser) au provocat nemulțumirea 
populară şi au dus la o lovitură de stat separatistă 
care l-a îndepărtat pe Hurani. De altfel, în cele din 

urmă, acesta s-a raliat el însuși secesiunii și Partidul 
Baas sirian s-a reconstituit, tot cu un discurs naţi- 
onalist panarab, dar care nu mai era decât masca 
retorică a aderării sale la un proiect național strict 
sirian. De fapt, tendința pro-Nasser este exclusă 
din partid. După cum e lesne de bănuit, în cadrul 
partidului, minoritățile confesionale erau cele mai 
ostile controlului egiptean asupra Siriei, nasseris- 
mul fiind asimilat cu un sunnism dominator. 

O nouă lovitură de stat, în martie 1963, a adus 
la putere în Siria un grup de tineri ofițeri baasişti 
pregătiți în Egipt care se opuneau generaţiei părin- 
ților fondatori și care au bulversat organizarea par- 
tidului, inaugurând la puţin timp după aceea epoca 
a ceea ce s-a numit „partidul neobaasist”, mai încli- 
nat spre reforme progresiste şi socializante. Într-un 
joc de poziționări destul de complex, ei au validat 
ruptura față de RAU, demarcându-se în același 
timp de secesioniști. 

A început atunci „colonizarea” armatei de către 
alauiţi. Unul dintre aceşti ofiţeri, alauitul Salah 
Jadid, a luat puterea în februarie 1966 şi a încre- 
dințat Ministerul Apărării unuia dintre tovarășii 
lui de arme, Hafez al-Assad, şi el originar din Qardaha, 

un târgușor obscur din munţii alauiți. Ascensiu- 
nea lor a fost emblematică pentru reînnoirea con- 
ducerii armatei. Vechile familii de ofițeri care ocupau 
ierarhia militară au fost treptat înlăturate de o 
nouă elită pretoriană provenită din regiuni sărace 
și periferice, cam așa cum s-a întâmplat şi în Irak 
cu clanul Takriti din jurul lui Saddam. 

Dar, spre deosebire de Irak, unde cele trei mari 
comunități, sunnită, şiită şi kurdă, aveau strategii 
politice mai inteligibile, ocuparea treptată a ierar- 
hiei militare siriene de alauiţi, druzi și ismaeliţi 
nu a fost reflectarea unei strategii comunitare con- 
ştiente şi unificate la nivel politic. Era vorba mai 
curând de nişte strategii locale de promovare soci- 
ală pentru grupuri marginalizate care nu aveau 
acces la resursele economice ale burgheziei urbane 
sunnite — ținutul alauit era atunci o regiune săracă 
și nedezvoltată. 

Numeric, acest avânt al minorităţilor în cadrul 
armatei a fost spectaculos. În 1963, druzii, isma- 
eliții şi alauiţii reprezentau doar 15% din casta 
ofițerilor superiori, ceva mai puţin decât ponderea 
lor globală în societate. În 1975, la cinci ani după 
preluarea puterii de către Hafez al-Assad, ei ocupau 

60% din posturile de ofițeri superiori, în timp ce 
soldaţii de rând rămâneau sunniţi. Dar, chiar în 
sânul acestui univers militar baasist din ce în ce 
mai dominat îndeosebi de alauiţi, mizele de putere 
stârneau rivalități sângeroase între facțiuni care 
aveau baze mult mai restrânse: asabiyya locale sau 
solidarități de generaţie între ofițeri membri ai 
aceleiaşi promoții. 


Assad, regimul său autoritar şi alauiţii 


În acest context complex de facțiuni, marginalizare 
a civililor şi eclipsare a generaţiei fondatoare a 
mişcării Baas, totul mascat de spoiala unui discurs 
naționalist arab, Assad a pornit propria luptă pen- 
tru putere în sânul partidului şi al armatei şi l-a 
destituit pe Jadid în 1970. El a inaugurat astfel o 
lungă fază de regim autoritar pe bază de clan, care 
a ajuns să disloce societatea siriană şi să provoace 
întoarcerea confesionalului refulat. Şi totuşi, regi- 
mul pe care l-a instaurat nu poate fi descris ca un 
„regim alauit”, aşa cum se spune uneori. Primul 
stat irakian (1920-2003) era sunnit în concepţie și 
compoziție. Dar ce ar fi însemnat un stat alauit? 

Religia alauiților este marcată de un ezoterism real 
şi nu pare în stare să producă un proiect politic. În 
Siria, întoarcerea comunitarismului şi a confesio- 
nalismului a fost mult mai târzie decât în Irak, unde 
„sunnizarea” aproape integrală a Partidului Baas a 
avut loc încă din 1963. La Damasc, strategia aşa-numi- 
telor asabiyya nu s-a supus, cel puţin la început, 
unei logici confesionale, ci mai curând familiale: 
cei cinci frați ai preşedintelui Assad, care ocupau 
posturi importante în partid, armată şi guvern, 
erau într-adevăr pentru el o forță de sprijin deloc 
neglijabilă. Dintre aceștia, Rifa'at al-Assad a condus 
din 1970 celebrele „Brigăzi de apărare” însărcinate 
să protejeze regimul, ceea ce nu-l va împiedica să 
cadă în dizgrație în 1984. Alţi membri ai clanului 
au condus sinistrele mukhabarat, serviciile secrete 
atât de temute în rândul populaţiei. 

Din anii 1970, observatorii externi au început 
să vadă apărând pe teritoriul sirian mişcări de 
protest cu o puternică conotaţie comunitară şi 
confesională, chiar dacă sirienii nu le percepeau 
atunci şi trăiau cu iluzia naţională. Într-adevăr, 


Fraţii Musulmani din Siria au început să-și îndrepte 

discursurile împotriva „regimului laic şi necredin- 
cios” al Partidului Baas. 

Dispariţia afecțiunii sunniţilor față de regimul 
lui Assad a atins un prag critic odată cu cotitura 
pe care a constituit-o susținerea de către Damasc 
a revoluţiei islamice din Iran din 1979. Această 
susținere era oare manifestarea unui confesiona- 
lism şiit ascuns ? Legăturile dintre şiismul duode- 
ciman majoritar şi secta alauită din Siria datează 
de la începutul secolului XX şi erau prea firave ca 
să putem face această afirmaţie. Mult mai plauzi- 
bilă este explicaţia geopolitică: în concurenţă cu 
Irakul condus de o ramură inamică a mişcării Baas, 
regimul lui Assad a ales Iranul. Alianța Damascului 
cu Teheranul a inaugurat, este adevărat, o deschi- 
dere fără precedent pentru şiism în Siria. În timp 
ce procesiunile sunnite erau interzise sau limitate 
la moschei de forţele de securitate, comunitatea 
şiită din Damasc, deşi foarte puţin numeroasă, se 
bucura de toată atenţia regimului angajat într-o 
alianță strategică cu Teheranul. Mormintele lui 
Sayyida Zaynab şi Ruqayya de la Damasc au deve- 
nit locuri de pelerinaj şiit din ce în ce mai frecven- 
tate într-o perioadă în care accesul la orașele sfinte 

din Irak era dificil. Era aşadar uşor de denunţat 
„semiluna șiită”, o ameninţare scoasă în evidenţă 
în mod regulat de sunniţii din regiune. 

În acea perioadă au apărut, îndeosebi la Alep și 
Hama, actori care se opuneau în mod violent regi- 
mului baasist în numele islamului sunnit. Aceste 
mişcări, mobilizate în jurul Fraţilor Musulmani, 
au fost reprimate sălbatic de armata siriană, care 
nu a ezitat să folosească arme de distrugere în 
masă împotriva propriei populaţii. Reacţia sânge- 
roasă a regimului a făcut zeci de mii de morți și 
s-a manifestat prin distrugerea aproape totală a 
vechiului oraş Hama în 1982. Ideea că O, 

dictatura baasistă era un regim nelegiuit şi anti- 
musulman și că armata era total controlată de o 
minoritate nelegitimă şi opresivă a început acum 
să prindă contur în minţile oamenilor şi să răzbată 
din unele discursuri ale opoziţiei. 

În anii 1990 şi 2000 s-au format în clandestini- 
tate diferite mişcări şi partide, care au apărut la 
lumina zilei când unda de şoc a primăverilor arabe 
a atins Siria, în februarie-martie 2011. Iniţial, pro- 
testatarii au susținut sloganuri paşnice în numele 
societăţii civile şi au promovat mobilizări cu caracter 
multicomunitar și multiconfesional. Wahed wahed 
wahed ! Ash-sha'b as-suri wahed! („Unul, unul, unul! 
Poporul sirian e unul!”) a fost sloganul cel mai 
auzit. Dar, şi în acest caz, represiunea sângeroasă 
pusă în practică de regim a favorizat caracterul 
comunitar şi confesional al revoltei populare. 

De la sfârșitul anului 2011, resentimentul anti- 
alauit a început să se exprime mult mai deschis şi 
sub o formă uneori foarte radicală în cadrul unei 

părți a majorităţii sunnite. Se uită deseori că Siria 
a fost teritoriul de predilecție al hanbalismului, rit 
al islamului sunnit care este şi cel mai conservator 
şi care a influențat puternic apariția wahhabismului! 
în Peninsula Arabică. Acest fond vechi, din care se 
alimenta îndeosebi un antișiism virulent, a favori- 
zat atitudinile sectare față de minoritățile musul- 
mane. Şi curând, în cadrul opoziției armate s-au 
ivit primele grupuri salafiste şi jihadiste, principa- 
lul fiind Jabhat al-Nusra (Frontul pentru Victorie), 
care va declara fidelitate mișcării Al-Qaida. 

Ca să nu simplificăm în mod nepermis acest 
proces de radicalizare a unei părți a comunităţii 
sunnite din Siria şi să-i înțelegem caracterul relativ 
târziu, trebuie să amintim că regimul Assad s-a 
arătat în stare, în anii 1990 şi 2000, să determine 
apariţia unui autentic leadership religios sunnit care 
nu-i era ostil. Astfel, de exemplu, la Damasc, şeicul 
Ahmad Kuftaro (1915-2004), susţinător al dialo- 
gului interreligios şi Mare Muftiu al Republicii 


1. Wahhabismul: curent înfiinţat de Muhammad ibn 
Abd al-Wahhab (1703-1792), predominant în Arabia 
Saudită și Qatar. Este o interpretare fundamentalistă 
a hanbalismului. 

Arabe Siriene începând din 1964, apoi şeicul Al-Bouti 
(1929-2013), amândoi de origine kurdă şi de cre- 
dință sufistă, nu au fost simple marionete în mâinile 
regimului și au simbolizat atunci alianța de fapt 
dintre puterea baasistă şi o parte importantă a bur- 
gheziei urbane sunnite care, deşi în mare măsură 
exclusă de la vârful aparatului de stat și din ierar- 
hia militară, nu şi-a pierdut nimic din statutul 
social și din puterea economică. Ba chiar a obținut 
consolidarea lor cu ocazia politicii de infitah, adică 
de deschidere şi liberalizare economică, angajată 
de Hafez al-Assad la sfârşitul domniei sale şi con- 
tinuată de fiul lui, Bashar. 

Luând ca model gestionarea islamului moştenită 
de la Imperiul Otoman, dar şi controlul exercitat de 
Nasser asupra moscheii Al-Azhar! și a confreriilor 
sufiste, Hafez al-Assad s-a distanțat foarte repede 
de discursul laic originar al Partidului Baas şi a 
înmulţit ocaziile de a-și manifesta respectul față 
de instituţiile musulmane sunnite. 


1. Celebră moschee-madrasa din Cairo, al cărei şeic 
este considerat o autoritate spirituală pentru musul- 
manii sunniți. 

Muftiul republicii, Ministerul Wakf-urilor!, 
Fundaţia islamică Abu an-Nur din Damasc şi pre- 
stigiosul Institut al credințelor şi religiilor al 
Facultăţii Sharia din Damasc, care formează un 
mare număr de imami, îndeosebi imami europeni, 
sunt tot atâtea instituţii oficiale ale islamului 
sirian. Assad şi-a asumat chiar o identitate „cripto- 
sunnită”, mergând să se roage în mod ostentativ 
la moscheea Omeiazilor din Damasc, deşi era o 
practică total străină alauiților. Mult timp, regimul 
baasist a practicat aşadar față de comunitatea 
sunnită majoritară un amestec de seducţie confe- 
sională și de alianţe de afaceri și clientelare care 
explică în parte de ce, până astăzi, o fracțiune deloc 
neglijabilă a populaţiei citadine sunnite înstărite 
continuă să-l susțină pe Bashar al-Assad?. 


1. Wakf sau bun de mână-moartă. Danie sau lăsare a 
unui bun ori a unei proprietăţi drept moştenire pe 
veci statului musulman pentru opere pioase sau 
binele public. 

2. Totuşi, asasinarea șeicului Al-Bouti în martie 2013, 
într-un atentat sinucigaș care l-a avut drept ţintă, 
marchează eşecul final al islamului sunnit oficial în 
Siria. 

Din 2011, confruntat cu revolta populară, Assad 
a ales politica celui mai mare rău și a jucat cartea 
unei confesionalizări excesive a conflictului, care 
dezvăluia o convergență perversă a regimului său 
cu obiectivele forțelor jihadiste ivite în acel moment. 
Din dorinţa deliberată de a slăbi tendinţele cele 
mai laice şi mai paşnice din sânul opoziţiei, auto- 
ritățile siriene au eliberat în 2011 sute de prizoni- 
eri salafişti jihadiști! care au plecat să se alăture 
fraților lor de arme pe diferitele fronturi ale insu- 
recţiei. Regimul a avut grijă și să bombardeze în 
mod prioritar poziţiile şi unităţile Armatei Siriene 
Libere (ASL), principala forță armată care se opu- 
nea regimului la începutul războiului civil, formată 
din foști ofițeri ai armatei siriene pătrunşi de 
naționalismul arab şi luptând pentru democraţie?. 


1. Printre ei s-a aflat şi Abu Musab al-Suri, considerat 
noul ideolog al jihadului global. 

2. Din primăvara anului 2014, la iniţiativa Statelor 
Unite, ASL, vlăguită şi divizată, a fost înarmată şi 
pregătită de Arabia Saudită, Iordania, Emiratele Arabe 
Unite şi Franţa, dar şi de Turcia (începând din 
decembrie 2014). ASL este prezentă în regiunile 
Alep, Damasc, Homs și Deraa, lângă frontiera cu 
Iordania. 

El a lăsat astfel să se extindă teritoriul controlat de 
milițiile salafiste. Procedând astfel, Assad a trans- 
mis un mesaj destinat atât occidentalilor, cât și 
propriei populaţii, îndeosebi unei burghezii sunnite 
care oscila între loialitate temătoare și veleităţi 
disidente: eu sau haosul! Dar, odată cu fărâmițarea 
crescândă a teritoriului sirian, haosul a prosperat 
oricum şi, în acest context de violenţă structurală, 
descompunere instituțională şi fragmentare teri- 
torială, Statul Islamic a reușit să se implanteze și 
să-și consolideze dominaţia în aproape tot nord-estul 
țării. În capitolul 6 vom vedea mai detaliat cum s-a 
desfăşurat pe teren partea siriană a strategiei jiha- 
diste a Statului Islamic, care a ales să-și instaleze 
capitala administrativă nu la Mosul, ci la Raqqa, la 
160 de kilometri est de Alep, în Siria. 

Ocupaţia militară americană din Irak şi primă- 
vara arabă din 2011 din Siria au dus așadar, în cele 
din urmă, la același rezultat: descompunerea sta- 
tului şi dezmembrarea teritoriului pe baze confe- 
sionale şi comunitare. Și totuşi, acest proces prezintă 
diferenţe deloc neglijabile în fiecare dintre cele 
două ţări. Dacă, în Irak, Statul Islamic a cucerit 
deocamdată adeziunea majoritară a arabilor sunniţi, 

în Siria, comunitatea sunnită rămâne împărțită 
între diferite obediente, inclusiv obediențe sala- 
fiste distincte. Astfel, dacă Statul Islamic dom- 
neşte peste zonele de stepă şi deşert de cultură 
beduină din estul și nord-estul țării, miliția jiha- 
distă Jabhat al-Nusra, afiliată la Al-Qaida, tinde mai 
curând să monopolizeze reprezentarea unei părți 
în creştere a populației sunnite din marile centre 
urbane din vest, Hama, Homs, Alep şi Damasc. 
Mişcări de insurgență salafiste nejihadiste, anga- 
jate într-un demers care se dorește întâi de toate 
pietist, s-au implantat în diferitele zone „eliberate” 
sau controlate încă de regim. 

În Irak, în ciuda unor încăierări episodice sau a 
unor ofensive locale limitate, în urma cărora unul 
dintre beligeranți poate să piardă sau să câştige o 
localitate minoră, frontierele dintre cele trei mari 
zone comunitare (sunnită-Stat Islamic, șiită şi kurdă) 
sunt, până în prezent, în fază de stabilizare şi deli- 
mitează teritorii relativ continue şi omogene. Situaţia 
este cu totul alta în Siria, unde teritoriul este divi- 
zat „ca o piele de leopard” și supus unor evoluții 
şi răsturnări de situaţie uneori foarte rapide. Statul 
sirian pare acum total incapabil să revină în mod 


durabil în regiunile care i-au scăpat de sub control. 
În mijlocul acestei confuzii şi al acestei incertitu- 
dini sângeroase, se poate estima că mizele siriene 
depind astăzi foarte mult de mizele irakiene. Dacă 
independenţa de fapt a Kurdistanului Irakian se 
manifestă cu claritate, dacă guvernul de la Bagdad 
nu mai reprezintă decât populaţia şiită şi dacă 
Statul Islamic îşi consolidează dominaţia asupra 
zonelor sunnite ale ţării, prăbuşirea statului irakian 
va fi ireversibilă şi va atrage după sine, în cele din 
urmă, şi prăbuşirea statului sirian. Celelalte state 
din regiune vor simţi atunci cu siguranţă, fiecare 
în felul lui și uneori cu consecinţe nebănuite, unda 
de şoc a acestei bulversări geopolitice. 


5. Spre o bulversare a 
Orientului Mijlociu ? 


Descompunerea statului irakian şi a celui sirian, 
însoțită de apariția Statului Islamic, are asupra 
statelor din zonă consecinţe care trebuie analizate 
în mod diferit, în funcţie de geneza fiecăruia. Trebuie, 
într-adevăr, să facem deosebire între statele create 
în urma stabilirii de mandate tutelare, cum ar fi 
Libanul sau Iordania, care, la fel ca Siria şi Irakul, 
au fost profund marcate de originea lor colonială 
şi de împărţirea regiunii între puterile învingătoare 
în Primul Război Mondial, şi celelalte state fron- 
taliere, cum ar fi Turcia sau Arabia Saudită!. 


1. Nu ne ocupăm în acest capitol de rolul Iranului, deși 
Republica Islamică este în mod evident implicată 
în spirala conflictuală stârnită de crearea şi acţiunea 
Statului Islamic, pentru că această ţară intervine 
doar ca un actor ce urmăreşte să protejeze niște 
interese geopolitice regionale, desigur, cruciale pentru 
Teheran, dar fără să cunoască riscuri majore de 

Dintre toate țările din Orientul Mijlociu, Libanul 
este cu siguranță cel mai ameninţat nu numai de 
retorica Statului Islamic, ci și de înaintarea lui 
concretă pe teren, deoarece jihadiştii sunt prezenţi 
de-a lungul frontierei siriano-libaneze şi au efec- 
tuat deja incursiuni pe teritoriul libanez. 

Crearea, în 1920, a statului libanez şi separarea 
lui de restul Siriei istorice au fost expresia voinţei 
franceze de a înființa în Orientul Mijlociu un stat 
cu populaţie majoritar creştină. Dar, vrând să ali- 
pească Beirutului şi munţilor libanezi creştini şi 
druzi regiuni ca Tripoli, Akkar sau câmpia Bekaa, 
în scopul asigurării unei baze mai ample teritoriu- 
lui noului stat, Franţa a creat o problemă politică 
foarte greu de rezolvat şi a repus în discuție majo- 
ritatea creştină. 

Pe teritoriul libanez convieţuiesc de fapt optspre- 
zece comunități diferite şi, începând din 1943, 
această realitate compozită s-a manifestat prin for- 
marea unui stat independent care se baza pe o 


destabilizare legate de mize politice interne, spre 
deosebire de Turcia sau Arabia Saudită, de exemplu. 


Spre o bulversare a Orientului Mijlociu ? 115 


convenţie instituţională tacită — nu este înscrisă 
în Constituţie — și aplicată în mod sistematic: con- 
fesionalismul politic. La toate eşaloanele statului, 
fiecare dintre cele optsprezece confesiuni este repre- 
zentată în funcție de importanţa ei demografică reală 
sau presupusă, cu o tripartiţie bine-cunoscută între 
un preşedinte al republicii maronit, un prim-minis- 
tru sunnit şi un preşedinte al Parlamentului şiit. 
Această împărțire se multiplică la nivelul ministe- 
relor şi al tuturor administraţiilor. După încheierea 
mandatului (ultimele trupe franceze au părăsit 
Libanul în 1946), acest sistem a funcţionat într-o 
aparență de pluralism politic atât timp cât Franţa 
a rămas puterea tutelară cea mai prezentă în Liban, 
dar a început să fie contestat pe măsură ce Parisul 
s-a retras, iar raporturile de forță dintre comunități 
au evoluat. 

De la sfârşitul anilor 1950 asistăm de fapt la 
debutul unui proces ireversibil: emanciparea comu- 
nității şiite, o comunitate prea des uitată în istoria 
Libanului, care se va impune politic şi militar ca 
primă comunitate a ţării (30% din populaţia liba- 
neză este şiită, față de 21% sunniţi). Asemenea 
celorlalte, comunitatea șiită libaneză a cunoscut și 

ea o adevărată revoluţie socială internă: masele 
șiite nevoiaşe au scuturat jugul marilor familii feu- 
dale care le dominau și s-au dotat cu un nou lea- 
dership religios ce şi-a revendicat locul cuvenit pe 
scena politică naţională. Musa al-Sadr (1928-1978) 
a devenit primul ei apologet începând din anii 1960, 
iar Mișcarea Dezmoșteniţilor, creată de el în 1973, 
a militat pentru drepturi civice mai extinse şi pentru 
ameliorarea condiţiilor de viață ale celor mai săraci 
şiiţi. Miliția lui, Amal, la capătul unor sciziuni şi 
conflicte, a lăsat locul mișcării Hezbollah în 1982. 

Pe de altă parte, războaiele succesive dintre lumea 
arabă şi Israel au agravat tensiunile interne din 
Liban. Venirea a sute de mii de refugiați palestini- 
eni, în valuri începând din 1948, a răsturnat echi- 
librul demografic şi a destabilizat şi mai mult sistemul 
politic libanez. 

Toţi acești factori au distrus echilibrul precar 
instaurat de Franţa, chiar dacă, oarecum la fel ca 
în Irak și în Siria, o formă de „iluzie naţională” a 
ajuns până la urmă să prindă rădăcini, îndeosebi 
odată cu „libanizarea” treptată a comunităţii care 
era cea mai atașată de Marea Sirie şi căreia îi fusese 
cel mai greu să se recunoască în noul stat, şi anume 
comunitatea sunnită. 

Rezultatul acestui dezechilibru a fost războiul 
civil sau, mai curând, înlănţuirea confuză de răz- 
boaie între comunităţi! care au durat din 1975 
până în 1990 și în care s-au înfruntat libanezi 
(creştini, apoi şiiţi) şi palestinieni, apoi creştini şi 
musulmani, implicându-i în mod specific și pe druzi 
și şiiţi şi provocând o serie de linii de fractură 
internă, de alianţe și schimbări de atitudine prea 
complexe ca să fie analizate aici. Toate conflictele 
din regiune au părut atunci să aibă rezonanţă în 
Țara Cedrilor. Golul lăsat de retragerea Franţei a 
fost umplut în anii 1950 de SUA, apoi, începând 
din 1976, de ocupaţia siriană, care a durat trei dece- 
nii și nu a reușit să pună capăt războiului civil. 

După începutul retragerii sirienilor, în 2004, în 
Liban au revenit vechile discordii. În urma asasi- 
nării prim-ministrului saudito-libanez Rafic Hariri 
în 2005, trupele siriene s-au retras definitiv, iar 
forțele politice libaneze s-au împărţit în două tabere: 
tabăra prosiriană, care îi uneşte în principal pe şiiţi 
şi o parte a creştinilor în jurul generalului Aoun, 


1. Prima mișcare insurecțională, susţinută masiv de 
sunniţi, a fost, în 1958, cea în favoarea lui Nasser și 
a Republicii Arabe Unite; ea a fost înăbușită de 
Statele Unite, care au trimis trupe la Beirut. 

și tabăra antisiriană, în care se află sunniţi, o altă 
fracțiune, majoritară, de creştini și druzii lui Walid 
Jumblatt. Dar cel mai important este că antagonis- 
mul principal, care îi opunea altădată pe creştini 
și musulmani și care structura conflictele libaneze, 
a cedat locul unei înfruntări în interiorul islamului, 
între şiiţi și sunniți. 

Începând de la revoluţia islamică iraniană din 
1979, comunitatea șiită libaneză şi-a pornit marșul 
spre putere. În anii 2000, mișcarea Hezbollah a 
fost considerată un adevărat „stat în stat” şi a cris- 
talizat împotriva sa opoziția taberei antisiriene, 
inițial sub hegemonia notabililor sunniți moderați. 
Însă avântul mișcării Hezbollah a radicalizat sec- 
toare importante din comunitatea sunnită, îndeo- 
sebi în provincii, unde noi actori religioşi contestau 
leadership-ul tradiţional al burgheziei sunnite din 
Beirut (îndeosebi după asasinarea lui Rafic Hariri 
şi retragerea trupelor siriene în 2005). Din anii 
1980 au început să se dezvolte curente salafiste, 
îndeosebi la Tripoli, Saida şi în zonele sunnite ale 
văii Bekaa. Degenerarea revoltei populare din Siria 
începând din martie 2011 şi transformarea ei în 
război civil confesional au exacerbat clivajul dintre 

şiiții şi sunniţii din Liban, care provocase deja înfrun- 
tări violente, mai ales la Saida, în 2011, între miliția 
șeicului salafist Ahmed al-Assir și șiiții din Hezbollah. 
La Tripoli, înfruntarea încordată dintre un cartier 
sunnit devenit emblematic, Bab al-Tebbaneh, și 
Jabal Mohsen, un cartier cu majoritate alauită, a 
căpătat alura unei confruntări endemice. O parte 
tot mai mare a populaţiei sunnite libaneze i-a sus- 
ținut pe insurgenții sirieni, în primă fază pe cei din 
Armata Siriană Liberă, apoi, din ce în ce mai mult, 
pe jihadiștii din Jabhat al-Nusra. În același timp, aflu- 
xul masiv de refugiaţi sirieni în Liban — 1,1 milioane 
conform ONU, adică 25% din populaţia libaneză și 
de trei ori mai mulți decât palestinienii — a devenit 
un nou factor de destabilizare. 

Această masă de refugiaţi, în majoritate sunniţi, era 
împărțită între susținători ai insurecției împotriva 
lui Bashar al-Assad şi partizani ai regimului de la 
Damasc. Prezenţa ei a destabilizat total piața locală 
a muncii, unde costurile cu un muncitor sirian ajun- 
seseră să fie de trei ori mai mici decât cu un salariat 
libanez. De aici, fenomene de respingere în socie- 
tatea libaneză care s-au manifestat prin acţiuni 
emblematice, cum ar fi distrugerea unei tabere de 

refugiaţi sirieni, Burj el-Shemali, de către primarul 
şiit din Tir, sau prin violenţe interconfesionale între 
şiiţi şi sunniţi, ca în regiunea Bekaa. 

Un factor esenţial de agravare a situaţiei a fost 
implicarea decisivă şi susținută, din 2012, a lup- 
tătorilor Hezbollah în conflictul sirian, care a avut 
ca efect anularea simbolică (și chiar materială) a 
frontierei dintre Siria şi Liban, legitimând faptic 
discursul transnaţional al adversarilor salafiști jiha- 
dişti ai puternicei miliții şiite. 

În acest context exploziv a intervenit Statul 
Islamic, întâi ocupând în Siria teritorii de frontieră 
controlate altădată de Jabhat al-Nusra — fie cuce- 
rindu-le direct, fie pentru că brigăzi locale din 
Jabhat al-Nusra şi-au schimbat „suzeranul” —, înve- 
cinate cu valea Bekaa, drumul Damasc-Beirut sau 
nordul Libanului, apoi făcând incursiuni spectacu- 
loase pe teritoriul libanez, cum ar fi ocuparea tem- 
porară a orașului Arsal, cu majoritate sunnită, în 
august 2014, la nord de Bekaa. 

Aşa cum a renunţat să ocupe zonele şiite din 
Irak, Statul Islamic nu a sperat să poată ocupa 


durabil teritorii dintr-o ţară atât de multiconfesională 

ca Libanul. Din mai multe motive evidente: pre- 
zența masivă a şiiților apăraţi de trupele bine antre- 
nate ale mișcării Hezbollah, cea a unei comunităţi 
creştine care, chiar slăbită, are o pondere politică 
şi militară mult mai mare decât creştinii sau yazi- 
diţii din Irak și o armată libaneză care, deși susținută 
cu mari eforturi și finanțată de Arabia Saudită, dar 
şi de SUA şi Franţa, are astăzi o consistenţă şi o 
eficacitate mult mai mari decât în faza războiului 
civil din 1975-1990. 

În schimb, incursiunile Statului Islamic cores- 
pund unei strategii de provocare extrem de bine 
gândite, care urmăreşte erodarea fragilei coeziuni 
a societăţii libaneze. În realitate, „capcana Daesh” 
a funcţionat deja în Liban în măsura în care, mai 
ales la Arsal şi la Tripoli, jihadiştii Statului Islamic 
au reușit să implice în mod direct armata libaneză 
în conflictul sirian, să pună sub semnul întrebării 
neutralitatea ei şi s-o discrediteze făcând-o să fie 
percepută de mulţi sunniţi ca un sprijin de facto al 
mișcării Hezbollah. Faptul că Statul Islamic a luat 
ostatici (la începutul lui august 2014) militari liba- 
nezi, cerând în schimb eliberarea unor militanţi 
salafiști libanezi deţinuţi la Beirut, și intervenţia 

energică a armatei libaneze — sprijinită de bombar- 
damente de artilerie — în anumite cartiere sunnite 
din Tripoli au alimentat zvonurile. În războiul des- 
chis şi fără milă dintre Hezbollah și Statul Islamic, 
armata libaneză poate fi antrenată în orice moment 
într-o direcţie în care a refuzat să meargă până în 
prezent. Teama de a fi implicaţi în conflictul din 
ţara vecină continuă totuși să suscite o susținere 
masivă de către libanezi a armatei lor. 

Prin această strategie, Statul Islamic doreşte să 
atragă de partea sa fracțiuni tot mai mari din comu- 
nitatea sunnită slăbindu-i sentimentul de „libani- 
tate” și aţâţând o ostilitate antişiită (şi antialauită 
la Tripoli, al doilea oraș al ţării) care să alimenteze 
avântul curentelor salafiste locale. Procedând ast- 
fel, vrea să creeze mici focare destabilizatoare și 
zone eliberate”, ca la Tripoli (cartierele sunnite 
Bab al-Tebbaneh și Qobbeh), unde imami salafiști 
și mass-media sunnită locală au declarat, în cursul 
ultimelor luni, fidelitate faţă de Statul Islamic și 
unde drapelul negru al califatului jihadist flutură 
în unele cartiere. 

Un alt stat care se poate plânge de trădarea promi- 
siunilor făcute șerifului de la Mecca, Transiordania — 
înfiinţată cu acest nume în 1921 și devenită Iordania 
în 1949, chiar dacă teritoriul i s-a restrâns din nou 
în 1967 la cel al Transiordaniei — a avut, la fel ca 
Irakul, caracteristica de a fi fost una dintre cele 
două soluţii de retragere oferite Dinastiei Haşemite 
la sfârşitul revoltei arabe. După Conferinţa de la 
Cairo din 1921, domnia peste teritoriul transior- 
danian i-a fost acordată celui de-al treilea fiu al 
şerifului Hussein, Abdallah I, sub supravegherea 
unui rezident britanic. 

Dintre toate statele aflate sub mandat, Iordania 
este şi cel ale cărui existenţă politică şi consistență 
teritorială au fost cel mai direct puse în pericol de 
problema palestiniană şi de evoluţiile neprevăzute 
ale conflictului dintre Israel și lumea arabă. La 
sfârşitul anilor 1960, venirea a sute de mii de pales- 
tinieni a destabilizat profund regatul. Agitaţia aproape 
insurecțională care domnea în taberele de refugiați 
a fost înăbuşită în sânge de o armată iordaniană 
antrenată de SUA, represiune ce a luat forma unei 

adevărate operaţiuni militare în 1970, în timpul 
episodului „Septembrie negru”. 

Majoritatea populaţiei iordaniene este astăzi de 
origine palestiniană, chiar dacă aparţine unor valuri 
de migrații distincte şi e caracterizată de grade 
diferite de „iordanizare”. Datorită democratizării 
în vigoare de la sfârşitul anilor 1980, liberalizarea 
politică şi economică a țării a contribuit la libertatea 
cuvântului în diferitele comunităţi și a exacerbat 
noile tensiuni intercomunitare dintre iordanieni și 
palestinieni: partidele politice care s-au creat atunci 
au corespuns în bună măsură divizărilor dintre 
comunități. Mulți palestinieni s-au implicat în par- 
tidele progresiste apropiate de formațiunile pales- 
tiniene din Cisiordania și Gaza, dar și în organizaţiile 
apropiate de Fraţii Musulmani. Din anii 1980, 
Iordania a fost şi un refugiu pentru salafism, după 
cum o dovedește celebrul Abu Musab al-Zarqawi, 
şeful Al-Qaida din Irak, originar din Zarka și ucis în 
Irak, în 2006, în timpul unui raid american. Salafiştii 
iordanieni şi-au întărit poziţiile graţie războiului care 
a urmat după ocuparea irakiană a Kuwaitului în 
1990. Mai recent, ei au manifestat în mod regulat 
cerând eliberarea lui Abu Muhammad al-Magdisi, 

fost mentor al lui Abu Musab al-Zarqawi — eliberat în 
cele din urmă în decembrie 2014 —, și a lui Abu Sayyaf, 
pe adevăratul său nume Muhammad al-Shalabi, 
condamnat pentru terorism după ciocniri în sudul 
Iordaniei, în 2002. În sudul ţării, o zonă foarte 
săracă, orașul Maan, unde Abu Sayyaf s-a impus 
ca lider local, este astăzi practic scăpat de sub con- 
trolul guvernului și a ajuns în mâinile salafiștilor, 
spunându-i-se chiar „Fallujahul” Iordaniei. Guvernul 
iordanian a evaluat la peste 2 000 numărul jihadiş- 
tilor iordanieni care luptă în Siria şi în Irak. 

În mod paradoxal, Iordania este caracterizată, 
pe de o parte, de slaba legitimitate a statului şi a 
instituţiilor sale, de fragilitatea bazelor demogra- 
fice și de caracterul extrem de artificial al frontie- 
relor și, pe de altă parte, de faptul că Statele Unite 
şi puterile regionale o consideră un actor-cheie în 
jocul din Orientul Mijlociu și în conflictul israeli- 
ano-palestinian, deci care trebuie protejat şi apărat 
obligatoriu împotriva pericolelor de destabilizare. 
Or, Statul Islamic a ajuns de-acum la porțile rega- 
tului haşemit şi nu e de mirare că regimul iordanian 
se află în primele rânduri ale coaliţiei regionale 
împotriva jihadiştilor. 

Acest rol-cheie s-a manifestat prin intensificarea 
represiunii interne împotriva zonei de influență 
salafiste începând din 2011, cu campanii de ares- 
tări masive şi o supraveghere strictă a reţelelor 
sociale şi a predicilor din moschei. Circa 130 de 
simpatizanți ai Statului Islamic au fost reţinuţi de 
serviciile de securitate, care estimează la câteva 
mii numărul de salafist-jihadişti iordanieni gata să 
meargă să lupte în Siria sau în Irak. 

Fraţii Musulmani din Iordania, care au o puter- 
nică prezenţă parlamentară, au denunţat această 
politică de represiune sistematică invocând faptul 
că este contraproductivă şi riscă să pregătească 
terenul pentru jihadism. Ei au avertizat guvernul 
şi pe rege, semnalându-le că observau în propriile 
rânduri o radicalizare tot mai mare şi o răceală față 
de sistemul politic. 

Teritoriul iordanian adăposteşte în plus peste 
600 000 de refugiaţi sirieni, percepuți astăzi cu și 
mai multă suspiciune decât palestinienii în anii 
1970 şi consideraţi elemente potenţial subversive 
și destabilizatoare. 

La frontiera siriano-iordaniană predomină în pre- 
zent mai curând luptătorii din Jabhat al-Nusra şi cei 
din Armata Siriană Liberă, îndeosebi în regiunea 

Deraa, pe drumul dintre Damasc şi Amman. Dar, 
şi aici, Statul Islamic mizează pe politica celui mai 
mare rău, lansând operaţiuni împotriva posturilor 
de frontieră, încercând să provoace regatul hașemit 
şi totodată să câştige loialitatea luptătorilor din 
Jabhat al-Nusra sau din alte grupuri salafiste. Ca şi 
în Liban, aceste incursiuni provocatoare urmăresc 
prinderea în capcană a statului și armatei iordani- 
ene şi implicarea lor în război. De fapt, la câteva 
săptămâni după atacarea unui post de frontieră, 
Iordania a declarat oficial că participă la coaliția 
împotriva Statului Islamic a ţărilor din regiune, 
alături de Arabia Saudită şi Emiratele Arabe Unite. 
Aviația iordaniană a bombardat poziţiile jihadiste 
de la Raqqa şi Deir ez-Zor, iar avioanele franceze, 
care înainte aveau baza în Emirate, decolează acum 
de la baze iordaniene. Conducătorii iordanieni se 
tem cel mai mult de o prăbușire a armatei irakiene. 
Teama s-a strecurat în cercurile conducătoare ior- 
daniene, care se străduiesc să construiască un fel de 
zonă-tampon la frontierele lor, îndeosebi la cea 
irakiană, demarând tratative cu triburile rebele din 
provincia Al-Anbar ca să obțină formarea unei zone 
demilitarizate late de 10 kilometri de-a lungul liniei 

de demarcaţie dintre cele două ţări. Statul Islamic 
are un litigiu specific cu monarhia haşemită: să ne 
amintim că Abu Musab al-Zargawi a fost ucis de 
americani pe baza unor informaţii oferite de ser- 
viciile iordaniene. Regele Iordaniei, Abdallah al II-lea, 
a calificat conflictul în curs împotriva Statului Islamic 
drept „al Treilea Război Mondial”, afirmând că este 
„un război în interiorul islamului între extremiști 
și moderați”. 


Arabia Saudită: regele e gol 


Această obsesie a frontierelor o are şi Arabia Saudită, 
care astăzi este angajată în construirea, pe o dis- 
tanță de peste 800 de kilometri, a unui sistem de 
supraveghere de-a lungul frontierei sale cu Irakul. 
Un gard echipat cu sisteme radar de detecție va 
despărți curând, în plin deşert, teritoriul saudit de 
provincia sunnită rebelă Al-Anbar, precum și de 
provinciile şiite Najaf şi Al-Muthanna din Irak. 
Trebuie spus că regatul saudit se simte acum deose- 
bit de ameninţat de decăderea statelor provenite din 
mandate de tutelă și de expansiunea Statului Islamic. 

Prezentându-se drept păzitorii Locurilor Sfinte 
și ai unei anumite ortodoxii islamice wahhabite, 

fiind în acelaşi timp total legaţi de interesele geo- 
politice şi petroliere americane, saudiţii au încercat 
mult timp să-şi mascheze incredibilele contradicții 
răspândind în lume o versiune austeră a islamului, 
care a alimentat mişcări ce se întorc astăzi împo- 
triva lor. Mai întâi au găsit la Fraţii Musulmani o 
bază transnaţională în parte receptivă la ideologia lor. 
De exemplu, ne amintim că Fraţii Musulmani din 
Egipt, loviți de represiunea lui Nasser, s-au refugiat 
masiv în Arabia Saudită, după care au reimportat în 
ţara lor idealurile şi obiceiurile wahhabismului sau- 
dit. Dar, atunci când unii predicatori apropiaţi de 
confrerie au denunţat în 1991 folosirea teritoriului 
saudit de forțele aeriene americane care bombar- 
dau trupele irakiene din Kuwait, Fraţii au condam- 
nat public politica saudită şi relaţiile lor cu Riadul 
s-au degradat. Ruptura s-a produs cu atât mai repede 
cu cât regimul saudit i-a considerat întotdeauna 
pe Fraţii Musulmani drept nişte rivali potenţiali. De 
altfel, Qatarul a pătruns curând în breșa formată, 
devenind noul garant al sferei de influenţă „frăţiste”. 
Saudiţii au căutat noi intermediari şi au început să 
ajute şi să finanţeze cu generozitate diferite mişcări 
salafiste, uneori ele înseși provenite din Fraţii 

Musulmani, dar care au rupt legăturile cu ei. Astăzi, 
în mod paradoxal, consecinţele acestui prozelitism 
dezvăluie contradicţiile și tensiunile societăţii și ale 
monarhiei saudite. 

Regatul întemeiat de Ibn Saud se confruntă astăzi 
cu trei pericole principale: problema şiită, situația 
din Yemen şi subversiunea salafistă şi jihadistă. 

Şiiţii, majoritari în regiunea petrolieră din Golf, 
Hassa, sunt un factor major de anxietate pentru 
regim atât din cauza legăturilor cu coreligionarii 
lor revoltați din Bahrain, cât și a afinităţilor lor 
religioase cu Iranul şi cu şiiții din Irak. În urma 
războiului din Kuwait, când regimul saudit a ajutat 
puternic coaliția antiirakiană dominată de SUA în 
1991, Riadul şi-a schimbat total politica față de 
populaţia sa şiită. Regimul saudit conștientizase 
faptul că sfera de influență salafist-jihadistă din 
Peninsula Arabică devenise complet incontrolabilă 
şi risca să contamineze regatul, indiferent că era 
vorba de proliferarea unor grupuri sau a unor predi- 
catori independenţi ori de tentaţii extremiste chiar 
în unele ramuri mai mult sau mai puţin marginali- 
zate sau disidente ale familiei regale. Simţindu-se 
incapabil să lupte pe două fronturi în același timp, 

Riadul a promovat așadar, începând din 1993, o 
apropiere spectaculoasă între monarhie şi șiiții sau- 
diți. Atentatele de la 11 septembrie 2001 şi căderea 
lui Saddam Hussein s-au aflat la originea unei 
deschideri fără precedent a Dinastiei Al-Saud față 
de populaţia sa şiită. De exemplu, în 2004 şi 2005 
au avut loc întâlniri la nivel înalt între reprezentanţi 
ai establishment-ului religios wahhabit şi ulemale 
şiite cu turban. La primele alegeri municipale orga- 
nizate în regat, în 2005, partidele religioase şiite au 
avut dreptul să prezinte candidaţi şi au obţinut un 
scor foarte bun în unele regiuni. 

Însă persistenţa unei serii de discriminări — cum 
ar fi aceea care le interzice cadrelor şiite şi ingine- 
rilor şiiţi accesul la eşaloanele superioare ale com- 
paniei petroliere Aramco — și represiunea antișiită 
din Bahrain au pus sub semnul întrebării aceste 
eforturi. Aşteptările generate de primăverile arabe 
şi confesionalizarea sângeroasă a conflictului din 
Irak şi din Siria au împins o bună parte din comu- 
nitatea şiită saudită în tabăra opoziţiei, risipind 
iluzia unei reconcilieri istorice capabile să-i ofere 
regimului o mai mare marjă de manevră în fața 
„principalului inamic” salafist-jihadist. 


132 Capcana Daesh 


În Yemen, Riadul se confruntă cu o situaţie 
extrem de complexă şi explozivă, care îi obligă pe 
conducătorii saudiţi să facă față mișcării armate 
zaydite! din nord, guvernului de la Sanaa, separa- 
tiştilor din Aden şi organizației Al-Qaida, bine înfiptă 
în regiunile deșertice din est, în provincia Ta'ezz 
şi în regiunea Hadhramaut. Este ameninţat întreg 
edificiul statului yemenit. Arabia Saudită este aşa- 
dar destabilizată la frontiere şi prinsă ca într-un 
cleşte între focare de tulburări care pun sub sem- 
nul întrebării statele actuale atât în nord, cât și în 
sud-vest. 

Trebuie spus că Yemenul a devenit locul de refu- 
giu al militanţilor saudiți din Al-Qaida: acolo s-a 
înfiinţat, în 2009, Al-Qaida din Peninsula Arabică 
(AQPA), din care fac parte saudiți şi yemeniţi jiha- 
diști. Un război fără milă a izbucnit atunci între 
miliția zaydită Ansar Allah (Adepții lui Dumnezeu) 
şi Al-Qaida. Ansar Allah a reuşit să supună capi- 
tala, Sanaa, în septembrie 2014. Zaydiţii, care repre- 
zintă o ramură minoritară a șiismului, au dominat 


1. Zaydiţi: adepţii unei ramuri a şiismului deseori numiţi 
„adepţii celor cinci imami”, marea lor majoritate 
trăind în Yemen. 

înaltele platouri yemenite timp de secole prin ima- 
matul lor, până în 1962. Astăzi se plâng că au fost 
marginalizați de guvern pe plan politic, economic şi 
religios. Caracterul confesional pe care l-a îmbrăcat 
conflictul regional dintre sunniţi și şiiţi implică de 
acum comunități care aveau doar o relaţie îndepărtată 
cu şiismul duodeciman majoritar. Niciunul dintre cei 
doi protagoniști ai conflictului în curs din Yemen nu 
poate fi în avantajul regatului saudit. 

Evenimentele din 11 septembrie 2001 i-au pro- 
pulsat în prim-planul actualităţii pe jihadiştii sau- 
diţi, al căror cel mai remarcabil reprezentant a fost 
Osama bin Laden. Chiar în sânul regatului, miş- 
cările salafiste radicale sunt astăzi foarte prezente 
în unele regiuni, lângă frontierele cu Yemenul şi 
îndeosebi în Nedjd, leagănul originar al Dinastiei 
Saudite. În pofida supravegherii stricte a predicilor, 
unii predicatori se străduiesc să difuzeze pe dife- 
rite căi denunțarea unui sistem pe care îl consideră 
aservit americanilor și Israelului. 

În acest context de provocări multiple s-a alăturat 
Arabia Saudită coaliției împotriva Daesh, iar Marele 
Mulftiu al regatului l-a denunţat pe califul autopro- 
clamat Abu Bakr al-Bagdadi ca fiind un uzurpator ce 

trebuie combătut cu orice preț. În august 2014, 
referindu-se la Statul Islamic și Al-Qaida, Marele 
Muftiu al Arabiei Saudite a declarat: „Ideile de 
extremism, radicalism și terorism [...] n-au nicio 
legătură cu islamul și [autorii lor] sunt primii ina- 
mici ai islamului”. Şi a continuat: „Musulmanii 
sunt principalele victime ale acestui extremism, 
după cum o dovedesc crimele comise de așa-zisul 
Stat Islamic, de Al-Qaida şi de grupurile aliate cu 
aceștia”. După care a citat un verset din Coran 
chemând la „uciderea” autorilor unor acte ce pre- 
judiciază islamul. Continuând pe aceeași linie, Riadul 
a ajuns astăzi să califice drept „teroriste” numeroase 
mișcări care doar cu câţiva ani — uneori chiar cu 
câteva luni — în urmă erau cei mai fideli vectori ai 
influenţei wahhabite în regiune. Se pare că regimul 
saudit s-a lipsit astfel, într-un timp record, de nişte 
intermediari care, în lumea musulmană, puteau legi- 
tima un sistem politic bazat pe un mare dezacord 
(răspândeşte o versiune wahhabită a islamului în 
lume şi în același timp este principalul aliat al 
intereselor americane în regiune), pe care puţine 
regimuri din lume l-au putut întruchipa cu atâtea 
paradoxuri. 

Turcia: Erdogan prins în propria-i capcană 


S-ar putea crede că statul turc şi regimul musul- 
man zis „moderat” al lui Recep Tayyip Erdogan, în 
virtutea bazei instituționale a primului și a anco- 
rării populare şi electorale a celui de-al doilea, ar 
fi mai capabile să reziste (spre deosebire de statele 
arabe învecinate) tornadei regionale ce se mani- 
festă prin avântul Statului Islamic. Cu toate aces- 
tea — şi chiar dacă nu se poate face o comparaţie cu 
deruta unor state arabe —, Turcia nu scapă nici ea 
de efectele „capcanei Daesh” şi de periculoasa miş- 
care de confesionalizare a mizelor politice regionale 
pe care o provoacă. 

Venirea la putere a Partidului Justiţiei şi Dez- 
voltării (Adalet ve Kalkinma Partisi, AKP) în 2002 a 
constituit o ruptură în politica statului turc față 
de propriile minorităţi etnice şi confesionale. În 
anii 2000, în parte sub presiunea Europei, guvernul 
s-a deschis spre kurzi şi a satisfăcut o serie de 
revendicări, îndeosebi în domeniul cultural, fără să 
riște totuși o recunoaștere oficială a realităţii kurde, 
ca să nu înfrunte direct vigilența armatei în pri- 
vinţa acestei probleme ultrasensibile. O altă mino- 
ritate foarte importantă a beneficiat şi ea de această 

politică de deschidere: aleviţii, care reprezintă între 
15% şi 20% din populaţie şi care nu trebuie con- 
fundaţi cu alauiţii sirieni, chiar dacă multe trăsă- 
turi apropie aceste două secte provenite din şiism 
şi amestecate cu elemente gnostice, sufiste și sin- 
cretice, ba chiar și șamanice în cazul alevismului. 
În timp ce alauiţii sunt arabi, 80% dintre aleviţi 
sunt turci, iar 20% kurzi. 

La fel ca multe minorităţi din Orientul Mijlociu 
atrase de ideologii ce par să le garanteze un statut 
de egalitate prin accesul la o cetăţenie nediferen- 
țiată, comunitatea alevită a aderat mult timp la o 
versiune progresistă a naționalismului turc laic, 
ceea ce a făcut din ea unul dintre pilonii stângii și 
ai mișcării sindicale turce. Aleviţii s-au raliat în 
imensa lor majoritate la kemalism, chiar dacă nu 
se abţineau să-i denunțe tendinţele autoritare. Dar, 
începând din anii 1980, s-a constatat la aleviţi o 
mişcare progresivă similară cu aceea care cuprin- 
sese toate comunităţile din regiune, anume o epu- 
izare a idealurilor laice şi o întoarcere parțială spre 
practica religioasă, care a adus din nou în prim-plan 
un anumit număr de revendicări identitare. Aleviţii 
au denunţat dificultatea de a-și vedea recunoscute 

locurile de cult şi au contestat obligaţia de a urma 
în școli lecţii de islam sunnit (de care creștinii sunt 
scutiţi în Turcia), deoarece erau asimilați în mod 
oficial cu islamul sunnit dominant. În fine, au cerut 
reformarea Direcţiei Afacerilor Religioase, Diyanet, 
fie pentru a include un departament alevit (care ar 
fi fost atunci sub controlul statului), fie pentru a 
reduce rolul acestei instituţii. Sub guvernarea AKP, 
s-au organizat pentru prima dată, inclusiv în Parla- 
ment, dezbateri publice despre identitatea religi- 
oasă a Turciei şi a început să se discute şi să se 
ridice public problema legitimităţii cultului şi prac- 
ticilor alevite, ştiindu-se că această problemă este 
deosebit de complexă, căci nici aleviţii nu vor toţi 
să afle dacă sunt sau nu musulmani, dacă sunt o 
ramură a șiismului sau altceva. 

În prima sa fază „liberală”, ca să-și poată impune 
propria versiune de islam politic şi totodată să 
satisfacă exigenţele în favoarea multiculturalismu- 
lui promovat de Bruxelles, AKP a favorizat aşadar 
o ieşire din monolitismul cultural kemalist. Or, 
această „pluralizare” a identităţii turce nu putea 
duce decât la o contestare a asimilării între „turci- 
tate” şi apartenenţa la islamul sunnit, asimilare 

explicită în kemalism, în pofida laicităţii sale afişate. 
Şi, bineînţeles, elitele musulmane emergente, ajun- 
gând la putere în siajul lui Erdogan, nu puteau trăi 
decât cu o anumită ambivalenţă această deschi- 
dere, în măsura în care tendinţele lor conserva- 
toare — pe aceeaşi lungime de undă cu cele ale unei 
bune părți a societăţii — le făceau să presupună că 
multiculturalismul era doar o nouă versiune a stra- 
tegiei clasice a europenilor și occidentalilor, care 
consta în a promova şi „proteja” minoritățile în 
Orientul Mijlociu doar pentru a diviza şi aservi mai 
bine comunitatea musulmană. Or, începând din 
2011, faza „liberală” a AKP s-a lovit de două obsta- 
cole majore: primăverile arabe şi mişcarea de pro- 
test din Parcul Gezi care, pornită în 2013 de la 
contestarea unui proiect de urbanism controversat 
din centrul Istanbulului, a exprimat frustrarea unui 
sector important al societăţii în fața autoritarismu- 
lui crescând al AKP și îndeosebi al lui Recep Erdogan. 

Pe plan diplomatic şi pe plan regional, AKP a 
promovat întâi o strategie care se desprindea de 
politica tradițională a kemalismului, optând pen- 
tru deschiderea spre vecinii orientali şi intensifi- 
cându-și considerabil relaţiile cu lumea arabă, dar 

şi cu Kurdistanul Irakian, unde investiţiile turcești 
erau foarte mari. În anii 2000, relaţiile cu regimul 
Bashar al-Assad au fost deosebit de cordiale și 
Alepul a devenit practic o fortăreață economică 
turcească. Revoltele arabe din 2011 au schimbat 
însă complet datele problemei. AKP a nutrit atunci 
visul de a fi un fel de ghid musulman al primăve- 
rilor arabe. Trezirea la realitate va fi foarte brutală. 

În faza iniţială a revoltei siriene, AKP a luat 
repede legătura cu opoziția şi a aruncat anatema 
asupra regimului lui Bashar al-Assad, exact în 
momentul în care i se deteriorau relaţiile cu guver- 
nul cu majoritate şiită de la Bagdad. Această luare 
de poziţie se supune îndeosebi unui tropism con- 
fesional care face ca Ankara să susţină fără deose- 
bire o întreagă gamă de mișcări ce se revendică de 
la islamul sunnit în sânul opoziţiei siriene, şi asta 
chiar după ce Jabhat al-Nusra s-a revendicat oficial 
de la Al-Qaida. Având în vedere degenerarea peri- 
culoasă a conflictului sirian, această strategie a fost 
din ce în ce mai criticată în Turcia nu numai de 
armată şi de kemalişti, ci şi de o bună parte a elec- 
toratului AKP. După toate sondajele, peste 60% 
dintre turci condamnau politica lui Erdogan în Irak 

şi în Siria, iar prezenţa a peste două milioane de 
refugiaţi sirieni pe teritoriul Turciei creea tensiuni 
şi un sentiment de exasperare tot mai accentuate. 
Acest sentiment este deosebit de acut în regiunea 
Iskenderun (provincia Hatay), de exemplu, unde 
majoritatea arabă și alauită a populaţiei locale îl 
susţine pe Bashar al-Assad și vede în refugiații siri- 
eni potenţiali agenţi ai unor mișcări jihadiste. 
Fondul problemei este că AKP a crezut că poate 
controla un proces de comunitarizare şi confesio- 
nalizare a conflictului din Siria care astăzi creează 
grave probleme la frontierele Turciei şi contami- 
nează spaţiul politic turc. În 2013, când manifes- 
taţiile pentru apărarea Parcului Gezi au provocat 
incidente violente, discursurile oficiale au arătat 
cu degetul spre aleviți, pronunţând de altfel acest 
cuvânt în turcă ca și cum ar fi fost vorba de alauiţi, 
în timp ce poliţia din Istanbul a publicat rapoarte 
pretinzând, cu o precizie surprinzătoare, că 78% 
dintre manifestanţii din Parcul Gezi erau aleviţi. 
Aluzia era clară: protestatarii erau doar nişte rene- 
gaţi ai islamului, nişte apostaţi, agenţi ai lui Bashar 
al-Assad și trădători ai naţiunii turce. Comunitatea 
alevită ar fi fost „coloana a cincea” într-un complot 

al forţelor străine în cadrul căruia Erdogan asocia 
în mod deschis Israelul, Occidentul, pe generalii 
egipteni şi „regimul alauit” de la Damasc. 

Această contaminare a jocului politic turc nu era 
numai confesională, ci şi etnică. AKP a trăit cu 
iluzia că se putea recunoaște pe deplin realitatea 
kurdă la vecin — în Irak —, fără a o recunoaște și în 
propria ţară, în ciuda unui început promițător de 
negocieri de pace cu PKK (Partiya Karkeren Kurdistane, 
Partidul Muncitorilor din Kurdistan, principalul 
partid kurd din Turcia). În octombrie-noiembrie 
2014, Ankara a fost constrânsă de presiunea inter- 
națională şi de valul de proteste uneori violente 
ale populaţiei kurde din Turcia să permită trecerea 
pe teritoriul ei a luptătorilor kurzi irakieni veniţi 
să-şi ajute fraţii kurzi din Siria, care erau asediați 
de Statul Islamic la Kobani. O astfel de încălcare a 
suveranităţii naţionale într-o ţară în mod tradiţio- 
nal foarte sensibilă în această privință implica o 
recunoaştere tacită, sub constrângere, însă cu con- 
secințe probabil ireversibile, a realităţii kurde din 
Siria, dar și din Turcia. 

Conducătorii PKK nu s-au înșelat. Interpretând 
în favoarea lor gravele dificultăți ale politicii Ankarei 
față de Siria şi Irak, au făcut imediat pe marii seniori 

propunând guvernului turc o alianță pentru apă- 
rarea Turciei de Statul Islamic, cu unele condiţii. 
Aceasta însemna de fapt: „Suntem alături de fraţii 
noștri din PYD (Partiya Yekitiya Demokrat, Partidul 
Uniunii Democratice, corespondentul sirian al PKK 
din Turcia), dar şi de guvernul de la Ankara pentru 
respingerea acestui pericol major pe care îl repre- 
zintă Statul Islamic. În consecinţă, luptăm în ace- 
eași tabără”. Dar, ca să fie cu adevărat în aceeași 
tabără, ar fi trebuit ca guvernul turc să facă exact 
ceea ce nu se hotărâse niciodată să facă de-a lungul 
conflictului sirian: să-şi desemneze adevăratul duş- 
man. 

Acest refuz încăpățânat de a alege o prioritate 
între două ameninţări explică rezistența Ankarei 
la presiunile occidentale care o îndemnau să se 
alăture unei coaliții împotriva Daesh în privința 
căreia AKP se temea că va fi profitabilă pentru 
kurzi. La fel se explică faptul că autorităţile turce 
au lăsat mult timp frontiera cu Siria să se trans- 
forme într-o adevărată strecurătoare (există măr- 
turii ale unor tineri jihadişti francezi care afirmă 
că niciodată n-au trecut atât de ușor o frontieră), 
închizând ochii la infiltrările jihadiste şi trăind cu 
iluzia că erau în stare să controleze situaţia favorizând 

când una, când cealaltă dintre forţele insurgente, 
în funcţie de propriile interese. Această politică 
deliberată de „neintervenţie” avea drept scop să 
slăbească atât regimul lui Bashar al-Assad, cât şi 
pe kurzi, la fel cum pasivitatea iniţială în faţa 
asediului de la Kobani corespundea dorinţei de 
a-i lăsa pe kurzi şi pe jihadiștii Statului Islamic 
să se omoare între ei, crezând că Ankara putea 
câștiga oricum. 

Dar, în acest joc de pocher, AKP a pierdut aproape 
toate pariurile. Astăzi, guvernul turc nu mai are 
muşterii în lumea arabă, după ce a făcut prea mult 
pe ucenicul vrăjitor. Are legături foarte proaste cu 
Armata Siriană Liberă — cu care relaţiile s-au dete- 
riorat în mod clar după ce aceasta a intervenit la 
Kobani alături de kurzi —, iar de acum se află în 
conflict deschis, deși tardiv, cu Jabhat al-Nusra și 
cu Statul Islamic. Ankara nu prea mai are ca poten- 
țiali aliați decât câţiva reprezentanţi din zona de 
influență apropiată Fraţilor Musulmani, organiza- 
ție care este oricum minoritară pe teren şi foarte 
slăbită în faţa diferitelor miliții salafiste. 

AKP a crezut că poate folosi conflictele confesio- 
nale din lumea arabă sprijinindu-se pe comunităţile 

sunnite ca să-și extindă dominaţia, dar a căzut 
într-o capcană, deoarece aceste conflicte s-au extins 
acum pe propriu-i teritoriu, iar locul lăsat liber e 
ocupat de Statul Islamic. Acesta din urmă a lipsit 
Turcia de o parte esenţială a bazei sale locale, adică 
de marea majoritate a arabilor sunniți din Irak și 
de o parte importantă a sunniţilor din Siria. Pe de 
altă parte, lovitura de stat a generalului Sisi în 
Egipt a pus capăt oricărei speranţe de leadership 
musulman exercitat de la Ankara. Bănuită deja de 
aroganță şi de condescendenţă neootomană, Turcia 
şi-a pierdut mult din capacitatea de a se adresa în 
mod convingător societăților civile arabe. 

Aşa se explică izolarea şi refluxul diplomaţiei 
turce, care contrastează cu dinamismul său din anii 
2000. Ankara tinde acum să se conformeze obiec- 
tivelor coaliţiei care luptă împotriva Statului Islamic, 
fiind reticentă totuşi față de o implicare militară 
directă în Siria și în Irak. Guvernul turc continuă 
să facă o prioritate din căderea lui Bashar al-Assad, 
în timp ce coaliția a desemnat-o clar pe a ei: înfrân- 
gerea Statului Islamic chiar cu preţul unei recon- 
cilieri cu Iranul, ba chiar și cu regimul de la Damasc. 

„Capcana Daesh” a exploatat așadar visul AKP 
de reconstituire a unei sfere de influenţă neooto- 
mane, dezvăluind ambiguitatea vinovată a strate- 
giei turce şi reconfesionalizând de fapt politica 
externă și internă a Ankarei. Şi în acest caz, Statul 
Islamic a răspândit în mod deliberat, cât mai mult 
posibil, otrava confesionalismului. Acest lucru s-a 
văzut, de exemplu, cu ocazia expulzării, în august 
2014, a yazidiţilor din Jabal Sinjar, dintre care o parte 
au trebuit să fie primiţi în tabere de refugiați din 
Turcia, stârnind o polemică în presa turcă şi incitând 
somități din AKP să declare că erau de acord să pri- 
mească pe teritoriul turcesc musulmani şi creştini, 
„dar nu și adoratori ai diavolului”. Statul Islamic a 
devenit incontestabil un actor decisiv și un element 
major de perturbare a jocului politic turc. 

Consolidarea relativă a Statului Islamic în zonele 
sunnite din Irak şi, mai ales, succesul „ieșirii ono- 
rabile” care i-a permis să depășească riscul de izolare 
comunitară nu s-ar fi putut produce fără expan- 
siunea simultană a spaţiului controlat de jihadiști 
pe un teritoriu sirian devastat de război. Soarta 
Irakului și cea a Siriei sunt de acum înainte intim 
legate. Se cuvine așadar să revenim asupra dina- 
micii acestei expansiuni înainte de a examina for- 
mele de organizare şi de administrare pe care acest 
stat emergent vrea să le aplice atât în Siria, cât şi 
în Irak. 


Siria, Irak: o expansiune concomitentă 


Din momentul în care a început să se diferenţieze de 
Jabhat al-Nusra, în 2013, Statul Islamic a aplicat în 
Siria o strategie de cucerire îndeosebi în detrimentul 

regiunilor deja ocupate de Armata Siriană Liberă 
sau de diferite miliții salafiste. Este exact cazul 
miliției jihadiste sunnite Jabhat al-Nusra, care a 
ocupat Raqqa în martie 2013, ca apoi să fie alun- 
gată între decembrie 2013 şi ianuarie 2014 de Statul 
Islamic. Acesta din urmă a profitat ca să atragă şi 
să coopteze o parte din trupele miliției rivale, stra- 
tegie pe care a reprodus-o şi în alte părți pe frontul 
sirian. Statul Islamic a ocupat curând valea Eufratului, 
de la Abu Kemal până la Raqqa, trecând prin Deir 
ez-Zor, într-o mişcare ce coincidea practic cu ocu- 
parea orașului Fallujah din Irak în ianuarie 2014. 

În timp ce, până în iunie 2014, expansiunea lui 
siriană corespundea încă unei prezenţe pe un teri- 
toriu „ca pielea de leopard”, în paralel au avut loc 
consolidarea teritoriului jihadist în regiunile sunnite 
din Irak și o omogenizare a zonelor controlate de 
Statul Islamic în Siria. Acestea s-au tradus îndeo- 
sebi prin ocuparea majorității posturilor de fron- 
tieră dintre Irak şi Siria, în provinciile Al-Anbar 
şi Ninive din Irak și Deir ez-Zor, Homs și Al-Hasaka 
din Siria (o parte dintre aceste posturi de frontieră 
au fost totuși recucerite de kurzii din Irak și de 
armata irakiană în decembrie 2014). Se poate spune 


150 Capcana Daesh 


că, la sfârșitul anului 2014, în Siria existau în rea- 
litate două teritorii omogene relativ consolidate, 
cel controlat de regimul lui Bashar al-Assad şi cel 
controlat de Statul Islamic. Restul era extrem de 
fragmentat, cu frontiere schimbătoare şi mici zone 
care treceau permanent de la unii la alții. 

Statul Islamic a înaintat în Siria şi în Irak aproape 
concomitent, dar cu strategii diferite, din cauza 
contextelor de război distincte. În Siria, această 
înaintare s-a făcut prin pătrunderea de jihadișşti 
irakieni pe teritoriul sirian şi totodată prin coop- 
tarea de jihadişti sirieni. Astăzi, în fruntea ierarhiei 
Statului Islamic în Siria se găsesc atât sirieni, cât 
și irakieni, dar se observă o anumită propensiune 
a irakienilor de a se prezenta ca liderii unei mișcări 
în care sirienii trebuie să se integreze. După măr- 
turiile care ne-au parvenit de la Raqqa, oraşul ar 
fi ocupat de luptători care sunt deseori străini — ar 
fi îndeosebi mulți tunisieni —, cu șefi în general 
irakieni. Aceeași logică hegemonică s-a manifestat, 
de exemplu, când Abu Bakr al-Bagdadi a declarat 
unilateral, pe 9 aprilie 2013, că Jabhat al-Nusra era 
ramura siriană a Statului Islamic din Irak și Levant, 
înainte ca această loialitate forţată să fie denunţată 

de liderii sirieni ai Jabhat al-Nusra, care şi-au rea- 
firmat, în iunie același an, fidelitatea față de Al-Qaida. 
Eşecul acestei „tentative de achiziţionare” și osti- 
litatea dintre conducătorii celor două grupări! nu 
au împiedicat migrarea constantă a unei părți a 
trupelor dinspre Jabhat al-Nusra şi alte miliții sala- 
fiste spre Statul Islamic. 

Şi se înțelege motivul. Din momentul în care 
unul dintre actorii aflați în competiţie în tabăra 
salafist-jihadistă proclamă instaurarea califatului 
(29 iunie 2014), el creează o dinamică de supunere 
sau de nesupunere. Or, în măsura în care califatul 
nu a fost pur și simplu proclamat dintr-o grotă 
pierdută din Afganistan sau de pe un site salafist 
de pe internet, ci se sprijină pe un minimum de 
implantare teritorială, este vorba de mult mai mult 
decât de o lovitură de forță simbolică: de acum 
înainte avem de-a face cu o realitate a cărei putere 
de atracţie este mult sporită. 

Ceea ce deosebește Statul Islamic de toate cele- 
lalte mişcări jihadiste este voinţa de a aplica şaria 
pe un teritoriu specific, înzestrat cu un stat propriu 


1. În Irak, spre deosebire de ceea ce se petrece în Siria, 
Al-Qaida este integrată în Statul Islamic. 

şi cu instituții proprii. Există aici o diferenţă fun- 
damentală față de practica Al-Qaida în măsura în 
care el le oferă comunităţilor sunnite pe care le 
solicită „o ieșire onorabilă”. În timp ce Al-Qaida 
nu oferă decât terorism și un război fără sfârșit, cu 
o perspectivă foarte îndepărtată şi prea puţin rea- 
listă de instaurare a califatului. 


Dorinţa afișată de a construi un stat 


În iunie 2014, Statul Islamic din Irak şi Levant s-a 
transformat în Stat Islamic. Deși Statul Islamic nu 
acceptă graniţele, în practică ţine cont în mod des- 
tul de realist de frontierele etnice și comunitare, 
aşa cum o demonstrează, de exemplu, faptul că a 
renunţat să cucerească teritoriile șiit și kurd din 
Irak. Pe plan local, majoritatea luptătorilor pe care 
se sprijină sunt de origine tribală, dar trupele cali- 
fatului sunt formate într-o proporție importantă 
din luptători străini, arabi, ceceni, originari din 
Asia Centrală, precum şi din tineri proveniți din țările 
occidentale, printre care o minoritate de nou-con- 
vertiţi. Dintr-o armată de aproximativ 30 000 de 

luptători, în Irak şi Siria, o treime ar fi formată din 
străini. 

Chiar dacă este atestat faptul că Statul Islamic 
s-a înzestrat cu o serie de funcţii corespunzătoare 
unui rudiment de stat modern, încă nu se știe cine 
îi asigură conducerea reală. De fapt, nimeni nu 
poate să afirme astăzi în mod serios că Abu Bakr 
al-Bagdadi este adevăratul deţinător al puterii. În 
afară de calif, singura personalitate pe care orga- 
nele de propagandă ale Statului Islamic o promo- 
vează este Abu Muhammad al-Adnani, purtătorul 
de cuvânt oficial al grupării, originar din provincia 
Idlib din Siria. Dar tot ce se ştie despre organizarea 
concretă a Statului Islamic se bazează pe observa- 
ţii parțiale şi ipoteze emise de cercetători, jurna- 
liști sau servicii de informaţii mai mult sau mai 
puțin apropiate de realitatea din teren. 

Nu se ştie nici dacă există lupte pentru putere 
sau disensiuni în sânul Statului Islamic, dar este 
clar că proclamarea califatului joacă şi un rol de 
reprezentare simbolică a unității comenzii (după 
imaginea unicităţii divine). Până în prezent, această 
imagine de unitate nezdruncinată pe care Statul 
Islamic dorește să o proiecteze a fost respectată de 

diferiții protagonişti din interiorul organizaţiei, fie 
că este vorba de posibile facțiuni interne sau de 
triburi totuşi deseori recalcitrante pe care se spri- 
jină în Irak și în regiunea Deir ez-Zor. Este adevă- 
rat că membri ai unor grupuri tribale au fost masacrați 
de Statul Islamic în provincia Al-Anbar, la Raqqa 
și la Deir-ez-Zor, dar nu era vorba de facţiuni care 
se întorseseră împotriva jihadiştilor. Aceste triburi 
rebele fuseseră de la început ostile pe față Statului 
Islamic și participaseră la „consiliile redeşteptării” 
din Irak sau erau aliate de mult timp cu regimul 
lui Bashar al-Assad. Aşadar, unul dintre marile 
succese ale Statului Islamic este acela că, după 
toate aparențele, nu a suferit deocamdată nicio 
defecțiune notabilă, nici la bază, nici în ierarhia 
conducătoare. 


Un viitor stat? 


Primul stat salafist ce s-a revendicat ca atare, Statul 
Islamic a inovat în multe domenii. Nu există minis- 
tere în sens strict în cadrul Statului Islamic, însă 
găsim aici o diviziune funcţională a muncii şi 
departamente administrative specializate. Chiar 

denumirile acestor funcţii şi departamente evocă 
recrearea imaginară a primelor state musulmane 
din perioada Tovarăşilor Profetului şi, în același 
timp, specializarea birocratică a unui stat modern. 
Teritoriul a fost împărţit în şapte administrații 
provinciale care, în mod foarte semnificativ, se 
întind uneori de o parte şi de alta a frontierelor 
statelor, de la provincia Alep la provincia Kirkuk 
(deoarece Statul Islamic controlează o parte din 
această regiune). Pe planul acestei simbolistici trans- 
naționale, cel mai important este vilaietul Al-Firat 
(provincia Eufrat), care reuneşte provincia siriană 
Deir ez-Zor cu o parte din provincia irakiană Al-Anbar. 

O putere judiciară identificabilă se bazează pe 
numirea unor judecători religioşi, cadiii, pe întreg 
teritoriul Statului Islamic. Aceşti cadii dispun de 
o poliție care are misiunea de a impune respectarea 
hotărârilor luate în conformitate cu felul în care 
văd ei şaria. În Irak, aceşti judecători sunt deseori 
foşti cadii sunniţi ce s-au pus în slujba Statului 
Islamic în același timp cu o parte a establishment-ului 
religios preexistent, care începuse să fie infiltrat 
de salafiști încă din perioada lui Saddam Hussein. 
De atunci, s-a putut observa o osmoză progresivă 

între acești foști funcţionari ai statului baasist și 
insurgenții jihadişti. Un alt corp, creat după modelul 
acelor muhtasibin instituiți de califul Omar (634-644), 
are grijă să se respecte hisba. Atunci era vorba de 
funcționari care aveau sarcina să se ocupe de ordi- 
nea din pieţe, de controlul măsurilor și greutăților 
şi, în general, să vegheze la buna conduită a tutu- 
ror în public, eventual să reprime abuzurile, con- 
form doctrinei hisba, bazată pe principiul coranic 
„Încurajaţi ce este bun și interziceţi ce este rău”. 
În cazul de faţă, este vorba de „o poliţie de mora- 
vuri” ce are misiunea de a controla conformitatea 
comportamentelor cu normele drastice ale Statului 
Islamic: absenţa amestecului bărbaţilor cu femeile, 
obligaţia pentru femei de a purta văl integral în 
spaţiul public, interzicerea muzicii şi a dansului, 
interzicerea alcoolului etc. 

Cadiii şi muhtasibin intervin şi în faptele de corup- 
ţie. Cazul cel mai celebru este acela al unuia dintre 
conducătorii Statului Islamic, Abu Muntasir, de 
naționalitate siriană, decapitat şi crucificat pentru 
„furt şi deturnare de fonduri” — chiar dacă, bineîn- 
teles, este posibil ca această sentință să ascundă 
divergențe politice. Poliţia de moravuri exercită și 

ea un control foarte strict al preţurilor în pieţe şi 
se cunosc multe cazuri de execuţie pentru „speculă 
și monopol”. 

Reportaje clandestine făcute la Raqqa au arătat 
că Brigăzile feminine Al-Khansa (după numele unei 
poetese legendare din secolul al VII-lea, convertită 
la islam şi supranumită „Mama martirilor”), care 
au misiunea să vegheze la conformitatea islamică 
a ţinutei şi comportamentului tinerelor femei locale, 
sunt formate în majoritate din tinere din Occident. 
Conform mărturiei unei tinere siriene, „când ne 
opresc pe stradă, de cele mai multe ori nici măcar nu 
ştim ce vor să ne spună, fiindcă aproape că nu vorbesc 
araba”. Aceste milițiene se ocupă şi de impunerea 
respectării unei separări stricte între cele două sexe 
în mijloacele de transport în comun, în şcoli şi în 
locurile publice, orice amestec între bărbaţi şi femei 
fiind condamnat și aspru pedepsit. Femeile care ies 
singure pe stradă trebuie să aibă la ele un permis de 
ieşire din partea tutorelui lor (tată, frate etc.). 

Statul Islamic nu are o putere legislativă în sen- 
sul occidental al termenului. Șaria fiind conside- 
rată singura în stare să rezolve toate problemele 
vieţii, nu este nevoie de alte legi. Majlis ash-Shura, 

o adunare consultativă, ţine loc de putere legisla- 
tivă, dar acest organism nu se supune principiului 
majorităţii şi nu are nicio legătură așadar cu un 
parlament de tip islamist, cum există în Iran. Din 
motive practice, există un majlis în Irak şi unul în 
Siria. În Irak, din el fac parte un anumit număr de 
predicatori şi de imami de moschee de pe vremea 
lui Saddam Hussein, precum și şefi de trib şi nota- 
bilităţi de clan din marile orașe. 

În organizaţie se găsesc şi foşti ofițeri din armata 
lui Saddam Hussein, dintre care unii se raliaseră 
la salafism încă dinainte de căderea regimului baasist 
în 2003, în timp ce alţii s-au alăturat mai târziu 
Statului Islamic pe baza unui amestec variabil de 
oportunism şi convingere sinceră. Nu trebuie să 
uităm că terenul acestei reconfesionalizări a foşti- 
lor baasiști fusese deja pregătit de Saddam însuși 
odată cu sfârşitul anilor 1970. În timpul războiului 
cu Iranul, dictatorul irakian începuse să se prezinte 
ca apărătorul arabităţii și al islamului sunnit con- 
tra „ereziei persane” şiite. Discursul islamic folosit 
atunci de regimul baasist a coincis uneori cu cel la 
care recurge Statul Islamic în prezent. De exemplu, 
Saddam Hussein o glorifica şi el la vremea aceea 

pe Al-Khansa. Or, tot de la această poetesă polite- 
istă convertită la islam şi ai cărei fii au murit în 

ătălia de la Qadissiya (636) împotriva perşilor 
politeişti şi-a luat numele foarte cosmopolita Brigadă 
Al-Khansa, însărcinată cu supravegherea moravuri- 
lor. 

Foştii ofițeri baasişti convertiți la salafismul jiha- 
dist joacă, după cum se ştie, un rol crucial în cadrul 
armatei şi al serviciilor de informaţii, organe vitale 
ale Statului Islamic. O altă ramură esenţială a aces- 
tui aparat de stat în formare este gestionarea finan- 
telor, indiferent că e vorba de trafic de petrol, de ceea 
ce s-a recuperat din bănci — îndeosebi la Mosul — sau 
de numeroasele donaţii private care continuă să 
vină din Arabia Saudită şi din ţări precum Qatarul, 
Kuwaitul sau Emiratele Arabe Unite. Cât despre 
impozitele islamice, ale căror premise şi logică 
le-am examinat în capitolul 1, acestea se bazează 
pe prelevări regulate, cu proceduri şi bareme care se 
doresc formalizate. 

Educaţia — care urmărește, bineînţeles, înainte 
de toate, să formeze buni musulmani — este prezentată 
ca o prioritate de Statul Islamic, care insistă prin 
mijloacele sale de comunicare de masă și prin organele 

de propagandă asupra necesităţii redeschiderii șco- 
lilor şi universităţilor. Nu dispunem totuşi decât de 
informaţii fragmentare despre ce se petrece la Mosul 
sau la Raqqa în acest domeniu. Ştim însă că, atunci 
când așezămintele şcolare sunt redeschise, disci- 
pline precum filosofia, istoria şi științele sociale 
sunt sistematic proscrise. Altele, cum ar fi desenul 
şi artele plastice, sunt și ele considerate profana- 
toare, fiind prea înclinate spre reprezentarea antro- 
pomorfică. Muzica şi sportul sunt şi ele prohibite. 

Învăţarea Coranului și a hadith-urilor are partea 
leului. Şcolile care funcționează la Raqqa dispun 
de cărți inspirate după manualele saudite, fără foto- 
grafii sau desene în care să apară vreo ființă umană. 
În primă fază, Statul Islamic i-a încurajat pe func- 
ționarii locali din învățământ să nu-și părăsească 
locurile şi, timp de câteva luni, aceștia chiar au 
continuat, în partea siriană, să fie plătiţi de autori- 
tăţile de la Damasc. Dar astăzi, îndeosebi din cauza 
războiului și a bombardamentelor coaliţiei, activi- 
tatea şcolară la Raqqa este extrem de redusă. 

În schimb, universităţile de la Mosul au reîn- 
ceput să funcţioneze. O parte dintre profesorii care 
n-au fugit în Kurdistan sau la Bagdad au acceptat 
să predea disciplinele care au fost aprobate. Dar 

ştiinţele dure sunt și ele vizate de vigilenţa strictă 
a Statului Islamic, îndeosebi biologia darwinistă și 
unele teorii din fizică și chimie. Această sărăcire 
drastică a domeniului educativ riscă, desigur, să-i 
pună probleme Statului Islamic pe termen mediu, 
chiar dacă, în această fază de bulversare revoluţi- 
onară, următoarea sesiune de bacalaureat nu e 
tocmai preocuparea principală. În ceea ce priveşte 
Siria, în contextul războiului civil, școlile nu prea 
funcţionează în restul teritoriului, astfel încât obser- 
vatorii vorbesc de riscul unei generaţii întregi de 


tineri sirieni complet analfabeți. 


Propagandă şi comunicare: 


o sofisticare remarcabilă 


Unul dintre factorii esenţiali ai succesului Statului 
Islamic este aparatul său mediatic, în special celula 
de comunicare pe internet, care îşi zice Al-Furqan. 
Această celulă difuzează imagini video spectacu- 
loase cu execuţii şi decapitări de „dușman!” și 
„delincvenţi”, cu lapidări pentru adulter, ucideri de 


homosexuali, cu execuţii în masă şi distrugerea 

unor locuri de cult „nelegiuite”, cum ar fi sanctu- 
arele şiite, mormintele sfinţilor sufişti sau chiar 
mormântul profetului biblic Iona de la Mosul, care 
a fost dinamitat. Ca să nu mai vorbim de unele 
situri arheologice distruse în mod deliberat... Revista 
de lux a Statului Islamic, Dabiqg, mobilizează ser- 
viciile unor redactori vizibil anglofoni din naștere 
și ale unor machetişti profesionişti de talent. Titlul 
are o încărcătură vădit simbolică: Dabig este un 
sat situat la nord de Alep, lângă frontiera turcă, şi 
care, după cum pretind mai multe hadith-uri, va fi 
locul unei ultime bătălii înaintea Judecăţii de Apoi, 
în cadrul unui război al civilizaţiilor în care musul- 
manii vor învinge definitiv armatele creştinilor. 
Bizanțul şi apoi Roma vor fi atunci cucerite. 
Politica de comunicare a Statului Islamic se 
bazează pe un amestec sofisticat de publicitate 
senzaționalistă — cu o savantă punere în scenă a 
crimelor comise — şi de secret ermetic, îndeosebi 
o deconectare între predicarea universală și divul- 
garea mizelor locale, chiar şi atunci când acestea se 
pretează totuși la o astfel de tactică. Faţă de divizarea 
triburilor politeiste şi aplecarea lor spre fragmentare 
și disensiune, strictul monoteism musulman sună 
ca o dorință de unificare, departe de pericolele 

alianțelor locale și tribale. Așa se face că marea 
adunare care a avut loc la Mosul la sfârșitul lui 
iunie 2014, în cursul căreia o serie de şefi de carti- 
ere şi de clanuri au jurat că nu vor permite nicio- 
dată întoarcerea poliţiei şi armatei irakiene în oraș, 
nu a constituit obiectul vreunei puneri în scenă a 
organelor de propagandă ale Statului Islamic. Tot 
aşa, nu se poate şti, de exemplu, dacă imaginile 
unor execuţii publice difuzate pe internet au fost 
filmate în Siria sau în Irak. 

Aceste puneri în scenă macabre par să contravină 
iconoclasmului riguros al puritanismului salafist. 
În realitate, ele respectă o strategie iconografică 
foarte riguroasă şi foarte bine gândită de Statul 
Islamic. Astfel, mass-media organizaţiei nu pre- 
zintă niciodată imaginea califului. Desigur, predica 
lui Abu Bakr al-Bagdadi de la Mosul a fost difuzată 
pe YouTube, dar nu în prim-plan — instituţia califa- 
tului este cea care vorbeşte din înaltul amvonului. 
Singurele figuri umane sunt mulțimile neclare de 
luptători sau portretele unor „necredincioşi”. Situaţia 
se schimbă când este vorba de dușmani detestaţi, 
cum ar fi Barack Obama, Francois Hollande și alți 
câţiva, figurile acestora apărând în prim-plan... 

Tratamentul aplicat minorităţilor, 
altă capcană 


Există un aspect al politicii „interne” a Statului 
Islamic asupra căruia se cuvine să zăbovim, căci 
diabolizarea acestui stat — produsă chiar de jiha- 
dişti prin strategia lor de provocare deliberată — 
este atât de mare, încât poate să ducă la confuzii: 
tratamentul aplicat minorităţilor. 

Problema sorții creștinilor este, bineînţeles, extrem 
de sensibilă în Occident, chiar dacă e prost inter- 
pretată uneori. Nu vrem să minimalizăm destinul 
tragic al celor mai vechi comunităţi de creştini 
din lume, dar trebuie să subliniem că felul în care 
se comportă Statul Islamic față de ele respectă 
nişte reguli, oricât de aberante ar putea să ni se 
pară, și că Statul Islamic se străduieşte să impună 
respectarea acestor reguli. Creştinii, ca „Oameni ai 
Cărții”, au dreptul să rămână pe teritoriul contro- 
lat de Statul Islamic ca „protejați”, dhimmi!, dar cu 
condiția să renunţe la o cetăţenie egală şi să plătească 


1. „Protejat”: se aplică „Oamenilor Cărţii”, comunităţile 
religioase recunoscute de islam ca monoteiste (creștini, 
evrei, sabeeni și zoroastrieni). 

un impozit specific, jizya. Locurile lor de cult și 
bunurile lor se consideră a fi astfel respectate de 
autoritățile musulmane. Atacul împotriva palatu- 
lui episcopal al sirienilor catolici şi cel asupra unei 
catedrale caldeene la Mosul par să fie mai curând 
acțiuni violente necontrolate. 

Or, Statul Islamic a aplicat în mod efectiv aceste 
reguli peste tot unde existau creştini. Le-a propus 
o alegere explicită între convertirea la islam, sta- 
tutul de dhimmi cu plata impozitului sau exilul. Cei 
care refuzau să aleagă se expuneau morţii. Într-un 
oraş ca Raqqa, creştinii nu mai erau decât câteva 
zeci şi aveau nevoie de protecţie — războiul făcea 
ravagii la Alep şi era foarte greu de ajuns la Damasc. 
Aşadar, cei mai mulți au acceptat statutul de dhimmi 
şi au rămas pe loc. Locurile de cult le sunt în gene- 
ral respectate în schimbul unor constrângeri cărora 
nu pot să nu li se supună. 

Creștinii din Mosul, unde își au sediul mai multe 
episcopii şi care adăposteşte o populaţie creştină 
foarte numeroasă, au făcut altă alegere. Episcopii 
de diferite confesiuni creştine s-au adunat şi au 
hotărât cu toţii să nu accepte condiţiile Statului 
Islamic. Au preferat aşadar exilul, creştinii din Mosul 

refugiindu-se masiv în Kurdistan. Dar, împotriva 
a ceea ce se vehiculează uneori, nu se poate spune 
că aceste comunităţi creștine au fost victimele arbi- 
trarului total al unei politici de eradicare: nişte 
reguli — desigur, pline de cruzime şi odioase — au 
fost relativ respectate. De-acum, nu mai există 
creștini la Mosul. 

În schimb, față de yazidiți s-a aplicat o politică 
nemiloasă de eradicare bazată pe faptul că aceștia 
sunt consideraţi de Statul Islamic eretici, apostaţi 
care au renegat islamul şi nu pot așadar să bene- 
ficieze de statutul de dhimmi. Aceasta este justifica- 
rea juridico-teologică a expulzării lor brutale şi a 
atrocităților comise împotriva lor, inclusiv trans- 
formarea în sclavi. Și în acest caz, justificarea aser- 
virii unor ființe omenești are pretenţia de a face 
trimitere la islamul de la origini, care a apărut în 
nişte societăți arabe politeiste unde sclavia era 
extrem de răspândită. Noua religie s-a prezentat 
atunci efectiv ca fiind mai curând eliberatoare și 
primii doctori ai legii islamice voiau să reglemen- 
teze practica sclaviei ca s-o limiteze. Totuşi, pro- 
cedând astfel, o şi legitimau, deoarece doctrina lor 
statua că niciun musulman nu putea să aservească 

alt musulman - sclavia nu era abolită ca atare. Cel 
mult se preciza, printre alte ameliorări, că se reco- 
manda cu insistenţă ca sclavii să fie bine trataţi 
sau că eliberarea lor atrăgea bunăvoința lui Allah. 
Bineînţeles, în imperiile musulmane, practicile scla- 
vagiste au continuat să prospere cu diferite justi- 
ficări politice şi religioase, până la abolirea lor la 
începutul reformelor numite Tanzimat (1839-1876), 
puse în practică de otomani. Aceasta nu a împie- 
dicat ca situaţii asimilabile sclaviei să se perpetueze 
încă mult timp după aceea, precum cele — descrise 
deja — ale țăranilor şiiţi din Irak sau, în zilele noas- 
tre, ale unui mare număr de muncitori imigranți 
în Arabia Saudită și în Golful Persic, fără a mai 
aminti de numeroase ţinuturi din Sahel. Astăzi, 
sclavia este condamnată de autorităţile religioase 
oficiale, cum ar fi Al-Azhar, dar îngăduită de gru- 
purile jihadiste şi de Statul Islamic în special când 
e vorba de politeişti şi de alte categorii uneori vagi, 
deoarece le oferă triplul avantaj de a pretinde că 
revin la principiile islamului Tovarăşilor Profetului, 
de a-i putea teroriza pe „necredincioși” şi de a-i 
provoca pe occidentali. În privința femeilor și copi- 
ilor, un număr al revistei Dabiq justifică sclavia lor 

făcând referire la practici curente în timpurile de 
început ale islamului. 

Aşa cum am sugerat la începutul acestei lucrări, 
lucrurile se petrec ca şi cum Statul Islamic ar fi 
„listat” cu conștiinciozitate tot ce poate să revolte 
opinia publică occidentală: atingeri aduse dreptu- 
rilor minorităţilor, drepturilor femeilor, îndeosebi 
prin căsătorii forțate, executarea homosexualilor, 
restabilirea sclaviei, fără a mai vorbi de zvonurile 
neîntemeiate, pe care Statul Islamic nu încearcă cu 
adevărat să le dezmintă, cum ar fi cel despre muti- 
larea genitală obligatorie a femeilor (în timp ce, în 
Irak, această cutumă este mai curând o realitate în 
unele regiuni kurde). Şi fără a mai aminti scenele 
cu decapitări şi execuţii în masă. 

Dar, departe de a se reduce la capriciile unei 
idiosincrazii culturale barbare, discursul Statului 
Islamic are o puternică dimensiune universalistă, a 
cărei putere de seducţie se întinde mult dincolo de 
baza sa arabă sunnită din Orientul Mijlociu. Când 
recitim Ciocnirea civilizaţiilor de Samuel Huntington, 
suntem frapaţi de jocul de oglinzi care se instau- 
rează odată cu concepţiile salafismului jihadist. 
Statul Islamic reia uneori cuvânt cu cuvânt tezele 

lui Huntington ca să pună în scenă o astfel de 
„ciocnire a civilizaţiilor”. Nu este vorba de un con- 
flict între două culturi, între Orient şi Occident, 
între arabitate și lumea euro-atlantică, ci de o cioc- 
nire de titani între islam și necredinţă. lar în 
islam oricine este bine-venit, chiar şi europenii 
blonzi cu ochi albaştri de origine catolică, tot așa 
cum necredinţa îi include şi pe mulţi dintre arabi 
și dintre musulmanii nevrednici. Așadar, este vorba 
despre un discurs foarte universalist şi neangajat 
în mizele locale, dar a cărui putere de atracţie — 
mult mai mare decât cea a Al-Qaida — vine, în mod 
paradoxal, doar din faptul că Statul Islamic este 
înrădăcinat într-un teritoriu. Această universali- 
tate care transcende orice particularism îngust şi, 
totodată, această ancorare în construirea pe teren 
a unei „utopii” concrete au un mare ecou în rân- 
durile unor tineri care trăiesc în Occident. 
Insistând asupra istoriei coloniale a regiunii, 
Statul Islamic atinge o temă care „face impresie” în 
ţări ca Franţa, Marea Britanie sau Statele Unite ale 
Americii. Prezentându-i pe musulmani ca victime 
eterne ale unui Occident dominator și necredincios, 
el cristalizează sentimentul difuz de nedreptate al 

unor tineri. Pe de altă parte, şefii Statului Islamic 
sunt foarte bine informaţi despre modul cum func- 
ționează scena politică în țările occidentale, despre 
importanţa opiniei publice şi despre faptul că acolo 
conducătorii sunt foarte sensibili la emoţiile momen- 
tului. Şi, manipulând aceste resorturi, şi-au atins 
pe deplin obiectivul: formarea cu rapiditate a unei 
coaliţii militare conduse de americani, înainte chiar 
ca această coaliţie să fi putut defini vreun obiectiv 
politic pentru regiune. 


Concluzie 


Statul Islamic a reuşit să-şi atingă scopurile în 
multe privinţe, implicând Occidentul în războiul 
lui. Deși iniţiatorii occidentali ai coaliţiei anti-Daesh 
au identificat un pericol prioritar nu numai pentru 
statele din regiune, ci şi pentru democraţiile occi- 
dentale, ei nu-şi asumă intrarea în război până la 
capăt prin trimiterea de trupe terestre. Mai rău, se 
sprijină la faţa locului pe parteneri care sunt cores- 
ponsabili pentru prăbuşirea ordinii statale în Orientul 
Mijlociu: armata irakiană şi kurzii astăzi; iar mâine, 
poate, Bashar al-Assad... 

Mai presus de toate, coaliția anti-Daesh nu are 
de oferit absolut nicio perspectivă politică popu- 
laţiilor care s-au raliat Statului Islamic sau care 
s-au resemnat cu dominaţia sa, considerându-l un 
rău mai mic în comparaţie cu regimurile opresive 


sub care au suferit în Irak și în Siria. 


172 Capcana Daesh 


Reformarea sistemului politic irakian este astăzi 
imposibilă. Arabilor sunniţi din Irak nu li se mai 
poate face figura cu „consiliile redeşteptării”, iar 
„soluţia” unui federalism dus la extrem, cu o gardă 
„naţională” sunnită, este o înșelătorie. Când Laurent 
Fabius, de exemplu, vorbeşte despre „a ajuta guver- 
nul de la Bagdad să-și restabilească suveranitatea”, 
îşi dă seama oare că astăzi acesta este, indubitabil, 
ultimul lucru pe care şi-l doresc locuitorii din Mosul, 
Tikrit şi Fallujah ? Şi ce ar putea să însemne înfrân- 
gerea militară a Statului Islamic în Siria dacă nu 
se va reuşi rezolvarea problemei regimului Bashar 
al-Assad şi, în plus, a fragmentării Siriei? Diplo- 
mațţiile occidentale nu par să înțeleagă caracterul 
ireversibil a ceea se întâmplă astăzi în statele din 
Orientul Mijlociu. 

E posibil ca 2014 să fie anul în care totul s-a dat 
peste cap. Pe teritoriul statului irakian stau acum 
față în faţă trei entităţi cu pretenţii statale. Fiecare 
are teritoriu, armată, drapel (şi chiar monedă pro- 
prie, în cazul Statului Islamic !), instituţii. Guvernul 
de la Bagdad nu mai reprezintă decât nişte elite 
care vorbesc în numele comunităţii şiite majori- 
tare. Kurdistanul are toate atributele suveranităţii, 

căreia nu-i mai lipseşte decât o recunoaștere regi- 
onală şi internaţională. Statul Islamic a prosperat 
pe seama conflictului confesional în creştere dintre 
sunniți şi şiiţi la scară regională. Acest conflict a 
apărut din cauza incapacității statelor din zonă de 
a accepta pe o bază cetățenească mișcarea de eman- 
cipare politică și socială a comunităţilor şiite din 
lumea arabă. Statul Islamic, a cărui bază este arabă 
sunnită, a declarat război tuturor mizând pe un 
bluf magistral despre care nu se ştie cum se va 
sfârși. 

Guvernul de la Bagdad tinde să menţină ficțiu- 
nea unei reprezentări „naţionale”. Dar prezenţa în 
guvern a kurzilor, care îşi cântă propria partitură, 
şi a câtorva politicieni sunniți repudiaţi de propria 
comunitate nu trebuie să stârnească vreo iluzie. În 
17 octombrie 2014, conducerea irakiană a aprobat 
ultimele numiri în guvernul lui Haider al-Abadi. 
Un sunnit din Mosul, Khaled al-Ubaydi, a devenit 
ministrul Apărării. Un şiit, Muhammad al-Ghabban, 
a fost învestit ministru de Interne. Khaled al-Ubaydi 
este apropiat de noul vicepreședinte (sunnit) Osama 
al-Nujaifi (fost preşedinte al Parlamentului irakian) 
și de fratele lui, Atheel al-Nujaifi, guvernatorul 

provinciei Ninive, care acoperise cu autoritatea sa 
abuzurile (cuvântul e palid) față de locuitorii din 
Mosul, înainte de a fugi în faţa înaintării Statului 
Islamic. Muhammad al-Ghabban face parte din puter- 
nica miliție șiită Badr, antrenată și înarmată de 
Gărzile Revoluţionare iraniene (pasdaran). În cali- 
tate de ministru de Interne, el conduce serviciile 
de informaţii, ceea ce îi conferă autoritate și asupra 
forțelor armate. Conducătorii irakieni erau somaţi 
de americani şi de europeni să formeze un guvern 
„cuprinzător”... Îl au! 

Bagdadul este de acum apărat de mai multe 
miliții şiite, fiecăreia fiindu-i repartizat un sector: 
Brigada Badr, Asa'ib Ahl al-Haq (Liga Virtuoşilor, o 
emanaţie a Armatei lui Mahdi, condusă de Muqtada 
al-Sadr), Jaysh as-Salam (Armata Păcii, reprezen- 
tând curentul sadrist) şi altele... Aceste miliții răs- 
pund şi apelului la jihad împotriva aşa-numiţilor 
takfiri („excomunicatori”, nume dat jihadiştilor de 
adversarii lor musulmani) lansat în iunie 2014 de 
cele mai înalte autorități religioase şiite, în frunte 
cu ayatolahul Sistani. Ne amintim că Nouri al-Maliki, 
predecesorul lui Al-Abadi, prezentase aceste mili- 
ţii ca pe nucleul viitoarei armate irakiene... Aceasta 

nu împiedică Statul Islamic să continue să răspân- 
dească teroarea la Bagdad prin atentate zilnice care 
îi vizează pe şiiţi. 

În aceste condiţii, e greu să afirmi că statul 
irakian există încă. Mai ales că înfruntarea a deve- 
nit regională: mișcarea Hezbollah luptă chiar în 
Siria împotriva opoziției unite contra regimului lui 
Bashar al-Asad, milițiile șiite irakiene fac la fel, 
jihadiştii sirieni ocupă orașul libanez Arsal, luptă- 
torii kurzi irakieni trec prin Turcia ca să atace 
Statul Islamic la Kobani, în Siria, PKK din Turcia 
participă la ofensiva lansată la sfârşitul lui decem- 
brie 2014 împotriva Statului Islamic în Jabal Sinjar, 
în Irak... 

Este evident că e dificil de prezis viitorul Statului 
Islamic, prins astăzi ca într-un cleşte între forțe 
ostile. Dar înfrângerea lui militară nu ar rezolva 
nimic dacă nu sunt luate în calcul cauzele succe- 
sului său iniţial. Vechilor puteri mandatare le este 
foarte greu să-şi asume trecutul colonial. Multe 
dintre idealurile proclamate ale colonizării şi înde- 
osebi ale mandatelor, inspirate de Secolul Luminilor, 
au fost în contradicţie cu realitatea unei dominaţii 
imperiale. E de ajuns să ne amintim de Jules Ferry, 

părintele şcolii franceze laice, care apăra din toate 
puterile colonizarea Tunisiei... „Misiunea civiliza- 
toare” a Europei a servit ca acoperire pentru niște 
apetituri coloniale fără limite. Acest refuz de asu- 
mare a trecutului explică dificultatea diplomaţiilor 
occidentale de a prevedea un viitor pentru Orientul 
Mijlociu. 

Se încheie o lungă perioadă istorică: nu se va 
reveni la Orientul Mijlociu aşa cum l-am cunoscut 
de aproape un secol. Un război lansat fără perspec- 
tive politice nu este oare pierdut dinainte ? Aceasta 
este capcana pe care Statul Islamic le-o întinde 
democraţiilor occidentale, pentru care reprezintă 
cu siguranță un pericol mortal. Lecţiile Istoriei 
trebuie să ne folosească și în lupta împotriva lui. 


28 decembrie 2014 


Repere cronologice 


1914: debarcarea primelor detașamente britanice la 
Fao, în sudul Irakului otoman. 

Noiembrie şi decembrie 1914: apel la jihad lansat de 
ulemalele șiite din Irak împotriva ocupaţiei britanice. 

3 ianuarie 1916: acordul secret Sykes-Picot privind împăr- 
țirea Orientului Mijlociu între Franţa și Marea Britanie. 

1916: revoltă arabă împotriva otomanilor condusă de 
şeriful Hussein de la Mecca, drept răspuns la promi- 
siunile britanice (corespondenţa Hussein-McMahon). 

1918-1920: Regatul Arab al Siriei condus de Faisal. 

Aprilie 1920: Conferinţa de la San Remo; atribuirea de 
mandate Franţei și Marii Britanii asupra unor mini- 
state arabe: Irak, Siria, Liban, Transiordania. 

Iunie-noiembrie 1920: revoluţia de la 1920 din Irak împo- 
triva mandatului britanic. 

Iulie 1920: naționaliștii sirieni sunt înfrânți la Maysalun, 
lângă Damasc, de armata franceză. 

10 august 1920: Tratatul de la Sevres, care prevede 
independenţa Kurdistanului şi Armeniei. 

1921: alungat din Siria de francezi, Faisal este încoro- 
nat rege al Irakului la Bagdad. 

24 iulie 1923: Tratatul de la Lausanne retractează toate 
promisiunile făcute kurzilor şi armenilor. 

1923: britanicii îi exilează în Iran pe marii ayatolahi 
şiiţi din Irak. 

1925: în Siria, Jabalul Druz se revoltă împotriva fran- 
cezilor. 

1943: confesionalism politic în Liban. 

1968: venirea la putere în Irak a tandemului Hassan 
al-Bakr/Saddam Hussein. 

1970: venirea la putere în Siria a lui Hafez al-Assad. 

1975-1990: război civil în Liban. 

1980-1988: război între Iran și Irak. 

1982: înăbuşirea sângeroasă a Fraţilor Musulmani în 
Siria, la Hama şi Alep. 

1990: Irakul ocupă Kuwaitul. 

1991: al doilea război din Golf, care duce la înfrângerea 
armatei irakiene. 

Februarie-martie 1991: intifada generalizată a şiiţilor şi 
kurzilor împotriva regimului lui Saddam Hussein. 

1991-2003: punerea sub tutelă a Irakului în numele 
comunităţii internaţionale. 

2003: al treilea război din Golf: ocuparea de către ameri- 
cani a Irakului, căderea regimului lui Saddam Hussein 
și prăbușirea statului irakian. 

August 2003: primul consiliu al guvernului irakian sub 
patronaj american. 

2003-2004: primele revolte de la Fallujah împotriva 
americanilor. 

2005-2008: război confesional între șiiţi și sunniţi în Irak. 

2006: în Irak, Al-Qaida formează, împreună cu alte 
cinci grupuri jihadiste, Consiliul consultativ al mujahe- 
dinilor din Irak. Pe 13 octombrie, Consiliul consul- 
tativ proclamă Statul Islamic în Irak. 

2011: începutul primăverilor arabe; manifestații în Siria 
împotriva regimului lui Bashar al-Assad. 

Jumătatea anului 2011: înfiinţarea în Siria a miliției 
jihadiste sunnite Jabhat al-Nusra. 

Decembrie 201 1 : retragerea ultimilor soldaţi americani 
din Irak. 

Martie 2013: Jabhat al-Nusra cucerește Raqqa, în Siria. 

9 aprilie 2013: Statul Islamic din Irak devine Statul 
Islamic din Irak și Levant (Daesh). Jabhat al-Nusra 
este prezentată ca ramura siriană a Statului Islamic. 

Iunie 2013: ruptură între Statul Islamic din Irak şi 
Levant și miliția Jabhat al-Nusra, care îşi reînnoiește 
fidelitatea faţă de Al-Qaida; șeful acesteia din urmă, 
Ayman az-Zawahiri, anulează dominaţia Statului 
Islamic în Siria. 

Decembrie 2013: Statul Islamic din Irak şi Levant ocupă 
Raqqa şi Deir ez-Zor, în Siria. 

Ianuarie 2014: Fallujah cade în mâinile Statului Islamic 
din Irak și Levant. 

10 iunie 2014: orașele Mosul şi Tikrit, precum şi cea 
mai mare parte a provinciei Al-Anbar cad în mâinile 
Statului Islamic. 

13 iunie 2014: ayatolahul Sistani cheamă la jihad împo- 
triva Statului Islamic. 

29 iunie 2014: Abu Bakr al-Bagdadi se proclamă calif 
al musulmanilor; Statul Islamic din Irak și Levant 
se transformă în Stat Islamic. 

August 2014: Statul Islamic ocupă Jabal Sinjar și câm- 
pia Mosul în direcţia Kurdistanului. Organizarea unei 
mari coaliţii anti-Daesh, formată din 22 de state şi 
condusă de SUA şi ţările occidentale. 

August-septembrie 2014: primele bombardamente împo- 
triva poziţiilor Statului Islamic încep la 8 august în 
Irak şi la 23 septembrie în Siria. 

15 septembrie 2014: conferință anti-Daesh la Paris, 
unde 30 de ţări se angajează să lupte împotriva Statului 
Islamic. 

16 septembrie 2014: Statul Islamic începe asediul ora- 
şului kurd Kobani din Siria. 

